EURÓPSKY DVOR AUDÍTOROV

12, rue Alcide De Gasperi

1615 Luxembourg

LUXEMBOURG

Tel. +352 4398-1

Otázky: eca.europa.eu/sk/Pages/ContactForm.aspx

Webová stránka: eca.europa.eu

Twitter: @EUAuditorsECA

Viac doplňujúcich informácií o Európskej únii je k dispozícii na internete.

Sú dostupné cez server Európa (http://europa.eu).

Luxemburg: Úrad pre vydávanie publikácií Európskej únie, 2016

Print | ISBN 978-92-872-5098-8 | ISSN 1831-0931 | doi:10.2865/219422 | QJ-AB-16-015-SK-C
PDF | ISBN 978-92-872-5093-3 | ISSN 1977-5776 | doi:10.2865/510095 | QJ-AB-16-015-SK-N
EPUB | ISBN 978-92-872-5122-0 | ISSN 1977-5776 | doi:10.2865/31608 | QJ-AB-16-015-SK-E

© Európska únia, 2016

Rozmnožovanie je povolené len so súhlasom autora.

AKO ZÍSKAŤ PUBLIKÁCIE EÚ

Bezplatné publikácie:

•jeden kus:
prostredníctvom webovej stránky EU Bookshop (http://bookshop.europa.eu);

•viac kusov alebo plagátov/máp:
na zastúpeniach Európskej únie (http://ec.europa.eu/represent_sk.htm); v delegáciách,
ktoré sídlia v nečlenských krajinách EÚ (http://eeas.europa.eu/delegations/index_sk.htm);
kontaktovaním služby Europe Direct (http://europa.eu/europedirect/index_sk.htm);
na bezplatnom telefónnom čísle 00 800 6 7 8 9 10 11 (v rámci EÚ) (*).

(*)Za poskytnutie informácií sa neplatí, podobne ako za väčšinu hovorov (niektorí mobilní operátori, verejné telefónne automaty alebo hotely si však môžu účtovať poplatok).

Platené publikácie:

•prostredníctvom webovej stránky EU Bookshop (http://bookshop.europa.eu).

Udalosť
Dátum

Schválenie memoranda o plánovaní auditu/začiatok auditu
14. 6. 2016

Oficiálne zaslanie návrhu správy Komisii (alebo inému kontrolovanému subjektu)
31. 3. 2016

Schválenie konečnej správy po námietkovom konaní
24. 5. 2016

Prijatie oficiálnych odpovedí Komisie (alebo iného kontrolovaného subjektu) vo všetkých jazykoch
23.5.2016
3.6.2016
14.6.2016
27.5.2016
11.5.2016

SK
2016

Č. 17

Osobitná správa

Inštitúcie EÚ môžu urobiť
viac na uľahčenie prístupu
k ich verejnému
obstarávaniu

(podľa článku 287 ods. 4 druhého pododseku ZFEÚ)

Audítorský tím

V osobitných správach EDA sa predkladajú výsledky auditov výkonnosti a auditov zhody, ktoré sa týkajú konkrétnych rozpočtových oblastí alebo tematických oblastí riadenia. EDA vyberá a navrhuje tieto audítorské úlohy tak, aby mali maximálny dosah, pričom sa zohľadňujú riziká pre výkonnosť či zhodu, výška súvisiacich príjmov alebo výdavkov, budúci vývoj a politický a verejný záujem.

Túto správu vypracovala audítorská komora IV, ktorej predsedá člen EDA Baudilio Tomé Muguruza ktorá sa špecializuje na audit príjmov, výskumu a vnútorných politík, finančnej a hospodárskej správy a inštitúcií a orgánov Európskej únie. Audit viedol člen EDA Alex Brenninkmeijer a pomáhali mu: Antonius Moonen, vedúci kabinetu, Raphael Debets, atašé; Paul Stafford, hlavný manažér; Peter Schönberger, vedúci úlohy; Tomasz Kapera a Jurgen Manjé, audítori.

Zľava doprava: A. Moonen, J. Manjé, P. Stafford, A. Brenninkmeijer, T. Kapera, P. Schönberger, R. Debets.

Obsah

Glosár

Skratky

Zhrnutie

Úvod

Rámec pre verejné obstarávanie inštitúciami EÚ

Postupy verejného obstarávania: ako fungujú?

Rozsah auditu a audítorský prístup

Rozsah auditu

Audítorský prístup

Pripomienky

Časť I – Inštitúcie EÚ dokážu udržať nízky počet závažných chýb vo svojich postupoch verejného obstarávania, ale účasť na nich sa nemonitoruje systematicky

V kontraste so situáciou v zdieľanom hospodárení s členskými štátmi sa vykazuje málo závažných chýb alebo nezrovnalostí v súvislosti s verejnými obstarávaním inštitúciami EÚ

Inštitúcie EÚ majú dôkladné systémy a zamestnancov schopných udržať riziko chýb a nezrovnalostí pod kontrolou

Väčšina inštitúcií EÚ nemeria systematicky mieru účasti na ich postupoch verejného obstarávania

Časť II – Pravidlá, ktoré sa majú uplatňovať, a procedurálne výbery vykonané na začiatku procesu verejného obstarávania nie sú dostatočne nasmerované na zvýšenie účasti

Pri revízii svojich pravidiel verejného obstarávania v roku 2015 inštitúcie EÚ neuľahčili prístup k verejnému obstarávaniu zjednodušením pravidiel a vysvetlením nejasných oblastí v čo najväčšom rozsahu

Nie všetky procedurálne výbery podporili hospodársku súťaž v čo najširšom rozsahu

Časť III – Zbytočné prekážky sťažujú život potenciálnym uchádzačom, ktorí chcú zistiť príležitosti na verejné obstarávanie ponúkané inštitúciami EÚ a mať z nich prospech

Zviditeľnenie činností verejného obstarávania inštitúciami EÚ na internete je zlé

Pri elektronickom obstarávaní a elektronickom predkladaní ponúk inštitúcie EÚ vytvárajú zbytočné prekážky hospodárskym subjektom tým, že nevyužívajú jednotné riešenia rýchlym spôsobom

Pre hospodárske subjekty, ktoré zastávajú názor, že zaobchádzanie s nimi nebolo spravodlivé, je ťažké dosiahnuť rýchle preskúmanie ich sťažností a náhradu za škody

Časť IV – Transparentnosť výsledkov a vzájomné učenie sa nepodporujú systematicky

Informácie o výsledkoch činností verejného obstarávania inštitúciami EÚ nie sú dostupné takým spôsobom, ktorý by umožnil účinné monitorovanie orgánom udeľujúcim absolutórium a širšou verejnosťou

Učenie sa z osvedčených postupov sa plne nevyužíva

Závery a odporúčania

Príloha I | — | Používatelia predkladania ponúk prostredníctvom TED (apríl 2016)
Príloha II | — | Zhrnutie výsledkov prieskumu

Odpovede Európskeho parlamentu

Odpovede Rady Európskej únie

Odpovede Európskej komisie vrátane odpovedí úradu OLAF a Úradu pre vydávanie publikácií Európskej únie

Odpovede Európskej centrálnej banky

Odpovede európskeho ombudsmana

Glosár

Dodávateľ: hospodársky subjekt, ktorému bola udelená zákazka.

Agentúry EÚ a ostatné orgány EÚ: orgány nezávislé od inštitúcií EÚ – samostatné právne subjekty zriadené na vykonávanie konkrétnych úloh podľa práva EÚ. Spolu existuje 52 agentúr a ostatných orgánov EÚ.

Elektronické obstarávanie (nazývané tiež elektronický prístup): platforma na uverejňovanie súťažných podkladov na internete, napr. zadávacích podmienok, a elektronickú komunikáciu medzi uchádzačmi a verejným obstarávateľom.

Elektronické obstarávanie: používanie elektronickej komunikácie a elektronických operácií verejnými organizáciami pri nákupe tovarov a služieb alebo obstarávaní verejných prác.

Elektronické oznamovanie: elektronické uverejňovanie oznámení o možnostiach verejného obstarávania spolu s hyperlinkom na platformu elektronického obstarávania.

Elektronické predkladanie ponúk: elektronické predkladanie ponúk hospodárskymi subjektmi v reakcii na výzvu na predkladanie ponúk.

Hospodársky subjekt: akákoľvek fyzická alebo právnická osoba alebo verejnoprávny subjekt, alebo skupina týchto osôb a/alebo subjektov, ktorí ponúkajú uskutočnenie prác, dodanie tovaru a poskytnutie služieb.

Inštitúcie Európskej únie: v článku 13 Zmluvy o EÚ je uvedený zoznam inštitúcií Európskej únie: Európsky parlament, Európska rada, Rada, Európska komisia, Súdny dvor Európskej únie, Európska centrálna banka a Dvor audítorov. Okrem toho sa v zmluvách o EÚ odkazuje na niekoľko orgánov, ktoré majú špecializovanú úlohu, napr. Európska služba pre vonkajšiu činnosť a Európska investičná banka.

MSP: malé a stredné podniky sú vymedzené v odporúčaní Komisie 2003/361. Stredné podniky majú menej než 250 zamestnancov a ročný obrat pod 50 mil. EUR alebo celkovú ročnú bilančnú hodnotu pod 43 mil. EUR. Malé podniky majú menej než 50 zamestnancov a ročný obrat, ktorý sa rovná 10 mil. EUR alebo je menší alebo celkovú ročnú bilančnú hodnotu, ktorá sa rovná 10 mil. EUR alebo je menšia.

Nariadenie o rozpočtových pravidlách EÚ: stanovujú sa v ňom zásady a postupy na zostavenie a plnenie rozpočtu EÚ a kontrolu financií Európskej únie.

Nomenklatúra územných jednotiek na štatistické účely (NUTS): jediný koherentný systém na rozdelenie územia EÚ zriadený s cieľom generovať regionálne štatistiky pre EÚ.

OLAF: Európsky úrad pre boj proti podvodom (súčasť Európskej komisie) vyšetruje podvody v oblasti rozpočtu EÚ, korupcie a závažných pochybení v konaní európskych inštitúcií a vypracúva protikorupčnú politiku Európskej komisie.

Ponuka: ponuka predložená hospodárskym subjektom.

Postupy verejného obstarávania: prehľad postupov verejného obstarávania je uvedený v rámčeku 1.

Pravidlá uplatňovania: dodatok k nariadeniu o rozpočtových pravidlách EÚ s podrobnejšími pravidlami.

Rámcová zmluva: uzatvára sa s jedným hospodárskym subjektom alebo viacerými hospodárskymi subjektmi na stanovenie základných podmienok série konkrétnych zmlúv, ktoré budú uzatvorené v priebehu určitého obdobia (zvyčajne štyri roky).

Smernice o verejnom obstarávaní: stanovujú sa v nich spoločné pravidlá, ktoré verejní obstarávatelia a členské štáty EÚ musia dodržiavať nad určitou hodnotou. Inštitúcie EÚ prijali svoje vlastné pravidlá, ktoré sú zväčša v súlade s týmito smernicami, ale neobsahujú všetky ustanovenia.

Systém finančnej transparentnosti (SFT): verejne dostupná online databáza spravovaná Komisiou, v ktorej sa zverejňujú príjemcovia finančných prostriedkov EÚ vyplatených priamo Komisiou.

TED eTendering: platforma elektronického obstarávania zabezpečovaná Úradom pre publikácie, ktorá verejným obstarávateľom umožňuje uverejniť súťažné podklady a odpovedať na otázky uchádzačov elektronicky.

TED: TED (Tenders Electronic Daily) je online verzia Dodatku k Úradnému vestníku Európskej únie venovaná európskemu verejnému obstarávaniu.

Uchádzač: hospodársky subjekt, ktorý predložil ponuku.

Úrad pre publikácie: medziinštitucionálny úrad, ktorého úlohou je uverejňovať publikácie inštitúcií Európskej únie, medzi nimi aj TED.

Verejné obstarávanie: nákup prác, tovarov a služieb verejnými orgánmi a orgánmi na miestnej, regionálnej, vnútroštátnej úrovni alebo na úrovni Únie.

Vyhlásenie o vierohodnosti: ročný finančný audit a audit zhody, pri ktorom Európsky dvor audítorov kontroluje spoľahlivosť účtovnej závierky EÚ a riadnosť príslušných operácií (niekedy označované ako DAS podľa francúzskeho znenia „déclaration d‘assurance“).

Skratky

CÚO: Centrálny úrad pre obstarávanie (ECB)

DAS: vyhlásenie o vierohodnosti (z franc. „déclaration d‘assurance“)

ECB: Európska centrálna banka

EuropeAid: Generálne riaditeľstvo pre medzinárodnú spoluprácu a rozvoj (GR DEVCO)

GR COMM: Generálne riaditeľstvo pre komunikáciu (Európsky parlament)

GR FINS: Generálne riaditeľstvo pre financie (Európsky parlament)

GR INLO: Generálne riaditeľstvo pre infraštruktúru a logistiku (Európsky parlament)

GR pre dane a colnú úniu: Generálne riaditeľstvo pre dane a colnú úniu (Európska komisia)

GR pre informatiku: Generálne riaditeľstvo pre informatiku (Európska komisia)

GR pre komunikáciu: Generálne riaditeľstvo pre komunikáciu (Európska komisia)

GR pre rozpočet: Generálne riaditeľstvo pre rozpočet (Európska komisia)

GR pre vnútorný trh, priemysel, podnikanie a MSP: Generálne riaditeľstvo pre vnútorný trh, priemysel, podnikanie a MSP (Európska komisia)

GR pre výskum a inováciu: Generálne riaditeľstvo pre výskum a inováciu (Európska komisia)

JRC: Spoločné výskumné centrum (Európska komisia)

MSP: malé a stredné podniky

NUTS: nomenklatúra územných jednotiek na štatistické účely

OIB: Úrad pre infraštruktúru a logistiku, Brusel (Európska komisia)

OIL: Úrad pre infraštruktúru a logistiku, Luxemburg (Európska komisia)

OLAF: Európsky úrad pre boj proti podvodom

PU: pravidlá uplatňovania nariadenia o rozpočtových pravidlách EÚ

SSO: Spoločný slovník obstarávania

TED: databáza verejných súťaží (Tenders electronic daily)

Ú. v.: úradný vestník

Zmluva o EÚ: Zmluva o Európskej únii

ZFEÚ: Zmluva o fungovaní Európskej únie

Zhrnutie

I

Verejné obstarávanie je významným prvkom ekonomík jednotlivých štátov v EÚ. Orgány verejnej správy každoročne vynaložia približne jednu pätinu HDP EÚ na nákup prác, tovarov a služieb. Dvor audítorov nedávno uverejnil osobitnú správu č. 10/15, ktorá sa zameriava na verejné obstarávanie členskými štátmi vo výdavkoch v oblasti súdržnosti spolufinancovaných z rozpočtu EÚ. Táto správa sa zameriava na verejné obstarávanie štyrmi najväčšími inštitúciami EÚ, ktoré dosiahlo celkovú výšku 4 mld. EUR v roku 2014.

II

Právne predpisy EÚ v oblasti verejného obstarávania zohrávajú dôležitú úlohu v rozvoji jednotného trhu a zabezpečení efektívneho a účinného využívania verejných finančných prostriedkov. Zatiaľ čo sa smernice EÚ o verejnom obstarávaní vzťahujú na verejné obstarávanie členskými štátmi vrátane výdavkov na súdržnosť, inštitúcie majú svoje vlastné pravidlá verejného obstarávania. Tieto pravidlá sú zväčša v súlade so smernicami, ale sú medzi nimi niektoré významné rozdiely, ktoré Dvor audítorov považuje za neodôvodnené.

III

Inštitúcie EÚ sú povinné zadať verejné zákazky na základe čo možno najširšej súťaže s cieľom maximalizovať hospodársku súťaž. V rámci nášho auditu sme preskúmali, do akej miery inštitúcie EÚ uľahčili prístup k svojmu verejnému obstarávaniu.

IV

Zistili sme, že systémy riadenia a kontroly inštitúcií EÚ sú dôkladné a vo všeobecnosti zmierňujú riziko chýb, ktoré by inak mohli negatívne ovplyvniť možnosť hospodárskych subjektov zúčastniť sa na verejnom obstarávaní a spravodlivé zaobchádzanie s nimi. Väčšina inštitúcií EÚ však nemonitoruje systematicky mieru účasti.

V

V roku 2014 Európsky parlament a Rada prijali reformované smernice na uľahčenie verejného obstarávania a zníženie administratívnej záťaže najmä s cieľom zvýšiť účasť malých a stredných podnikov. Zistili sme však, že pri revízii vlastných pravidiel verejného obstarávania v roku 2015 inštitúcie EÚ neuľahčili tento prístup zjednodušením pravidiel a vysvetlením nejasných oblastí v čo najväčšom rozsahu.

VI

Nie všetky výbery postupov podporili hospodársku súťaž v čo najširšom rozsahu. Väčšina inštitúcií EÚ nemala žiadnu politiku na uskutočnenie trhovej konzultácie pred začatím oficiálneho postupu obstarávania. Okrem toho zákazky bolo možné rozdeliť do častí častejšie s cieľom podporiť účasť, čo by malo pozitívny účinok z hľadiska prístupu hospodárskych subjektov ako MSP.

VII

Zbytočné prekážky sťažujú život potenciálnym uchádzačom, ktorí chcú zistiť možnosti verejného obstarávania ponúkané inštitúciami EÚ. Zviditeľnenie možností verejného obstarávania inštitúciami EÚ na internete je zlé. Dostupné informácie sú neucelené a roztrúsené po mnohých webových stránkach. Funkcia vyhľadávania v databáze TED (Tenders Electronic Daily) nedosiahla vždy uspokojivé výsledky. Nástroje, ktoré umožňujú elektronické predloženie ponúk, zatiaľ neboli spustené uceleným a jednotným spôsobom.

VIII

Pre hospodárske subjekty, ktoré zastávajú názor, že zaobchádzanie s nimi nebolo spravodlivé, je ťažké dosiahnuť rýchle preskúmanie ich sťažností a náhradu za škody. Informácie o výsledkoch činností verejného obstarávania inštitúciami EÚ nie sú dostupné takým spôsobom, ktorý umožňuje účinné monitorovanie verejnosťou.

IX

Dvor audítorov dospel k záveru, že inštitúcie EÚ môžu urobiť viac na uľahčenie prístupu k ich verejnému obstarávaniu, a preto vydáva nasledujúce odporúčania, aby prijali politiku systematického podporovania širšej účasti:

a)S cieľom uľahčiť monitorovanie prístupnosti činností verejného obstarávania by všetky inštitúcie EÚ mali zhromažďovať a analyzovať údaje o počiatočnom počte žiadostí zúčastniť sa a prijatých ponúk aj o počte ponúk, ktoré boli posúdené pri konečnom rozhodnutí o udelení zákazky.

b)V rámci blížiacej sa revízie nariadenia o rozpočtových pravidlách EÚ v roku 2016 by Komisia mala konsolidovať všetky relevantné ustanovenia do jedinej príručky pravidiel verejného obstarávania. Účasť malých a stredných podnikov by sa mala explicitne podporovať.

c)Inštitúcie EÚ by mali aktívne využívať predbežné trhové konzultácie, kedykoľvek je to vhodné, s cieľom pripraviť obstarávanie a informovať hospodárske subjekty o svojich plánoch obstarávania.

d)Inštitúcie EÚ by mali rozdeľovať zákazky do častí, kedykoľvek je to možné, s cieľom zvýšiť účasť na ich postupoch verejného obstarávania.

e)Inštitúcie EÚ by mali vytvoriť spoločné elektronické miesto jednotného kontaktu pre ich činnosti verejného obstarávania, kde by hospodárske subjekty mohli nájsť všetky relevantné informácie na jednom mieste a komunikovať s inštitúciami EÚ prostredníctvom tejto webovej stránky.

f)Komisia by mala navrhnúť mechanizmus rýchleho preskúmania sťažností hospodárskych subjektov, ktoré zastávajú názor, že zaobchádzanie s nimi nebolo spravodlivé. Takéto preskúmanie by sa malo uskutočniť skôr, ako sa hospodárske subjekty môžu obrátiť na európskeho ombudsmana alebo súdy EÚ.

g)Inštitúcie EÚ by mali zriadiť jeden verejný archív informácií o ich verejných zákazkách, ktorý by mohol byť vyvinutý ako súčasť TED eTendering, s cieľom umožniť účinné následné monitorovanie ich verejného obstarávania.

h)Európsky úrad pre boj proti podvodom OLAF by mal vypracúvať správy a štatistiky o rôznych typoch obvinení, ktoré sú predmetom vyšetrovania, a o výsledkoch týchto vyšetrovaní.

i)Inštitúcie EÚ by mali využívať partnerské preskúmania na vzájomné učenie a výmenu osvedčených postupov.

Úvod

01

Táto správa sa začína krátkym prehľadom rámca pre verejné obstarávanie (obstarávanie prác, tovarov a služieb) inštitúciami EÚ a nášho audítorského prístupu. Vysvetľujeme vnútorné kontroly, ktoré inštitúcie EÚ používajú na zníženie počtu nezrovnalostí na minimum. Následne zvažujeme rôzne fázy procesu verejného obstarávania s cieľom posúdiť mieru prístupnosti postupov inštitúcií. Boli definované jasné a dobré pravidlá? Uplatňujú sa tieto pravidlá spôsobom, ktorý podporuje hospodársku súťaž, keď zamestnanci EÚ vypracúvajú postupy verejného obstarávania? Nájdu hospodárske subjekty ľahko možnosti verejného obstarávania, o ktoré by mohli mať záujem, medzi tisíckami verejných obstarávaní, ktoré sa uverejňujú každý týždeň? Je zbytočne zložité predložiť ponuku? Čo sa stane, ak má hospodársky subjekt pocit, že sa s ním nezaobchádzalo spravodlivo? A napokon podávajú inštitúcie EÚ správy o výsledkoch ich verejného obstarávania spôsobom, ktorý zabezpečuje povinnosť zodpovedať sa?

02

Politika v oblasti verejného obstarávania je kľúčovým nástrojom na rozvoj jednotného trhu a dosiahnutie inteligentného, udržateľného a inkluzívneho rastu pri súčasnom zabezpečení najefektívnejšieho a najúčinnejšieho využívania verejných finančných prostriedkov. Pravidlá verejného obstarávania sú navrhnuté tak, aby z nich mali prospech hospodárske subjekty aj verejní obstarávatelia. Cieľom je rozvinúť trhové možnosti pre hospodárske subjekty a súčasne zvýšiť možnosti voľby potenciálnych dodávateľov pre verejných obstarávateľov. Ak verejní obstarávatelia uľahčujú prístup k ich verejnému obstarávaniu, pravdepodobne to podnieti viac ponúk v reakcii na ich potreby obstarávať. Väčšia hospodárska súťaž by následne mala viesť k lepšej hodnote za peniaze daňového poplatníka (pozri obrázok 1). Inštitúcie EÚ sú povinné zadať verejné zákazky na základe čo možno najširšej súťaže¹.

03

V roku 2014 sa Európsky parlament a Rada dohodli na reforme politiky v oblasti verejného obstarávania EÚ. Medzi hlavné črty balíka reforiem patrili opatrenia na odstránenie prekážok prístupu na trh, a to najmä pre malé a stredné podniky (MSP). V našej správe skúmame, do akej miery postupy verejného obstarávania inštitúcií EÚ uľahčujú tento prístup.

Obrázok 1

Lepší prístup hospodárskych subjektov, väčšia hodnota za peniaze daňového poplatníka

Zdroj: Európsky dvor audítorov.

Rámec pre verejné obstarávanie inštitúciami EÚ

04

Zadávanie verejných zákaziek musí byť v súlade so zásadami zmlúv, a najmä so zásadami voľného pohybu tovaru, slobody usadiť sa a slobody poskytovať služby, ako aj so zásadami, ktoré z nich vyplývajú, ako je rovnaký prístup a rovnaké zaobchádzanie, nediskriminácia, vzájomné uznávanie, proporcionalita, spravodlivá hospodárska súťaž a transparentnosť.

05

Verejné obstarávanie v členských štátoch EÚ sa riadi smernicou 2014/24/EÚ² (ďalej len „smernica o verejnom obstarávaní z roku 2014“) a niekoľkými ďalšími smernicami, v ktorých sa stanovujú spoločné pravidlá, ktoré musia verejní obstarávatelia dodržiavať pri obstarávaní nad určitú hodnotu. Tieto pravidlá musia byť transponované do vnútroštátnych právnych predpisov. Smernice nie sú právne záväzné pre inštitúcie EÚ. Tie prijali vlastné pravidlá, ktoré sú zväčša v súlade so smernicou o verejnom obstarávaní z roku 2014 s niekoľkými dôležitými výnimkami³. Pre inštitúcie EÚ financované zo všeobecného rozpočtu sú pravidlá verejného obstarávania stanovené v rozpočtových pravidlách, ktoré boli naposledy zmenené v októbri 2015⁴ (ďalej len „nariadenie o rozpočtových pravidlách EÚ“), a v ich pravidlách uplatňovania naposledy zmenených v októbri 2015⁵ (ďalej len „pravidlá uplatňovania“). Pravidlá verejného obstarávania Európskej centrálnej banky sú stanovené v rozhodnutí⁶ (ďalej len „pravidlá verejného obstarávania ECB“), ktoré prijala jej výkonná rada vo februári 2016. Na obrázku 2 je znázornený právny rámec verejného obstarávania EÚ.

Obrázok 2

Právny rámec verejného obstarávania EÚ

Zdroj: Európsky dvor audítorov.

Postupy verejného obstarávania: ako fungujú?

06

Na základe nariadenia o rozpočtových pravidlách sa v internej príručke Komisie k verejnému obstarávaniu⁷ rozlišuje desať rôznych postupov verejného obstarávania (pozri rámček 1). Voľba postupu závisí od rôznych faktorov, najmä od odhadovanej hodnoty zákazky. Najdôležitejšie stupne procesu verejného obstarávania sú znázornené na obrázku 3.

Rámček 1

Možnosti postupov podľa nariadenia o rozpočtových pravidlách EÚ

Verejná súťaž: štandardný postup, ktorý možno využiť pri akejkoľvek zákazke, počnúc zverejnením oznámenia o vyhlásení verejného obstarávania v úradnom vestníku (Ú. v.). Ponuku môže predložiť ktorýkoľvek hospodársky subjekt, ktorý má záujem.

Užšia súťaž: štandardný dvojstupňový postup, ktorý sa začína uverejnením oznámenia o vyhlásení verejného obstaráva v Ú. v., ktorý možno využiť pre akúkoľvek zákazku. Predložiť žiadosť o účasť môže každý hospodársky subjekt, ale len vyzvané hospodárske subjekty môžu predložiť ponuku, ktorá sa hodnotí v druhom kroku. Variantom tohto postupu je dynamický nákupný systém s výlučným využitím elektronických prostriedkov.

Súťažné konanie s rokovaním: postup, ktorý je podobný užšej súťaži a ktorý možno použiť len v osobitných prípadoch bez ohľadu na hodnotu zákazky. O predložených ponukách (technických a finančných ponukách) možno rokovať.

Postupy na základe výzvy na vyjadrenie záujmu: v rámci tohto postupu sa predbežne vyberú uchádzači alebo zaregistrujú predajcovia, ktorí môžu byť neskôr vyzvaní na predloženie ponúk v iných postupoch verejného obstarávania.

Rokovacie konanie bez predchádzajúceho zverejnenia oznámenia o vyhlásení verejného obstarávania: výnimočný postup, ktorý možno použiť len v niektorých prípadoch alebo okolnostiach (napríklad mimoriadna naliehavosť).

Rokovacie konanie pre zákazky so strednou a nízkou hodnotou: verejný obstarávateľ musí vyzvať na predloženie ponuky hospodárske subjekty, ktoré prejavili záujem v predbežnom zverejnení zákazky, a okrem toho môže vyzvať uchádzačov podľa svojho výberu. Pri zákazkách s veľmi nízkou hodnotou je možné rokovanie s jediným uchádzačom, ktorého si vybral verejný obstarávateľ.

Súťažný dialóg: využíva sa pri zložitých obstarávaniach, keď verejný obstarávateľ nedokáže vymedziť prostriedky na splnenie svojich potrieb alebo posúdenie ponuky na trhu z hľadiska technických a finančných či právnych riešení bez dialógu s potenciálnymi uchádzačmi.

Inovatívne partnerstvo: dvojstupňový postup na nadobudnutie inovačného výrobku, ktoré je potrebné vyvinúť a za ktorý nie je na trhu ekvivalentný výrobok.

Súťaž návrhov: konanie, ktoré verejnému obstarávateľovi umožňuje nadobudnúť plán alebo projekt vybraný porotou s udelením alebo bez udelenia cien. Víťaz alebo víťazi sú potom vyzvaní na rokovanie pred podpisom následnej zmluvy.

Rokovacie konanie pre zákazky na nehnuteľnosti: zákazky na nehnuteľnosti (nákup, dlhodobý nájom, užívacie právo, lízing, prenájom alebo kúpa na splátky s možnosťou alebo bez možnosti odkúpenia pozemku, existujúcich budov alebo iných nehnuteľností) možno uzavrieť na základe rokovacieho konania bez zverejnenia oznámenia o vyhlásení verejného obstarávania po preskúmaní miestneho trhu.

Obrázok 3

Prehľad procesu verejného obstarávania podľa nariadenia o rozpočtových pravidlách EÚ

Pozn.: Rámčeky s bodkovanými čiarkami označujú voliteľný procedurálny krok. Finančné limity v smernici o verejnom obstarávaní EÚ sú 5 225 000 EUR na práce a 135 000 EUR na služby alebo tovar. Stredná hodnota od 60 000,01 EUR do 5 224 999,9 EUR na práce a od 60 000,01 EUR do 134 999,9 EUR na služby alebo tovar. Nízka hodnota od 15 000,01 do 60 000 EUR. Veľmi nízka hodnota od 1 000,01 do 15 000 EUR. Pri hodnotách do 1 000 EUR sa nevyžaduje verejné obstarávanie.

Zdroj: Európsky dvor audítorov.

1Pozri článok 102 ods. 2 nariadenia o rozpočtových pravidlách EÚ, v ktorom sú umožnené výnimky z tohto pravidla len pri využití rokovacieho konania.

2Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 28.3.2014, s. 65).

3Pozri body 29 až 31.

4Nariadenie Európskeho parlamentu a Rady (EÚ, Euratom) 2015/1929 z 28. októbra 2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 286, 30.10.2015, s. 1).

5Delegované nariadenie Komisie (EÚ) 2015/2462 z 30. októbra 2015, ktorým sa mení delegované nariadenie Komisie (EÚ) č. 1268/2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 342, 29.12.2015, s. 7).

6Rozhodnutie Európskej centrálnej banky (EÚ) 2016/245 z 9. februára 2016 ustanovujúce pravidlá obstarávania (Ú. v. EÚ L 45, 20.2.2016, s. 15).

7Príručka o verejnom obstarávaní v Komisii (november 2015, neuverejnená), sprístupnená ostatným inštitúciám, orgánom, úradom a agentúram EÚ.

Rozsah auditu a audítorský prístup

Rozsah auditu

07

Preskúmali sme, do akej miery inštitúcie EÚ uľahčujú prístup k ich verejnému obstarávaniu. Podmienky uľahčenia prístupu k verejnému obstarávaniu pozri na obrázku 4.

Obrázok 4

Podmienky uľahčenia prístupu k verejnému obstarávaniu

Zdroj: Európsky dvor audítorov.

08

Zaoberali sme sa preto týmito štyrmi otázkami:

a)Majú inštitúcie EÚ dôkladné systémy, ktoré podporujú účasť pri súčasnej ochrane finančných záujmov Únie?

b)Vyberajú inštitúcie EÚ správne postupy na zvýšenie účasti na ich postupoch verejného obstarávania?

c)Odstraňujú inštitúcie EÚ v čo najväčšej možnej miere prekážky, ktoré sťažujú život potenciálnym uchádzačom?

d)Zabezpečujú inštitúcie EÚ uceleným a systematickým spôsobom, aby boli výsledky ich postupov verejného obstarávania transparentné a aby sa vzájomne od seba učili?

09

Zaoberali sme sa postupmi verejného obstarávania štyroch najväčších inštitúcií EÚ: Európska komisia, Európsky parlament, Rada Európskej únie a Európska centrálna banka (ECB). Celková hodnota všetkých zákaziek týchto štyroch inštitúcií nad 15 000 EUR (nad 10 000 EUR v prípade ECB) v roku 2014 je uvedená v tabuľke 1:

Tabuľka 1

Hodnota zákaziek v roku 2014

Inštitúcia | mil. EUR
Komisia | 3 034
Parlament | 497
ECB | 515
Rada¹ | 171
Spolu | 4 217

1Odhadovaná hodnota postupov, ktoré Rada začala v roku 2014.

Zdroj: Európsky dvor audítorov na základe informácií poskytnutých kontrolovanými inštitúciami.

10

Okrem toho boli do nášho auditu zahrnuté nasledujúce inštitúcie a orgány EÚ s cieľom preskúmať konkrétne záležitosti: Súdny dvor Európskej únie v spojitosti s jeho jurisdikciou v súvislosti s verejným obstarávaním inštitúciami EÚ, európsky ombudsman, ktorý sa zaoberá nesprávnymi úradnými postupmi vo verejnom obstarávaní, Európsky úrad pre boj proti podvodom (OLAF) v spojitosti s jeho vyšetrovaniami v súvislosti s nezrovnalosťami v postupoch verejného obstarávania a Úrad pre publikácie, ktorý spravuje online služby s prístupom k informáciám o verejnom obstarávaní.

11

Nezaoberali sme sa verejnými zákazkami, ktoré uzavrela Komisia v mene a na účet príjemcov v súvislosti s vonkajšími činnosťami⁸, ani verejnými obstarávaniami, keď sú do hospodárenia s výdavkami EÚ zapojené iné organizácie alebo orgány (tzv. nepriame hospodárenie Komisiou) alebo keď je hospodárenie spoločné s členskými štátmi.

Audítorský prístup

12

Naše pripomienky sú založené na nasledujúcich hlavných zdrojoch audítorských dôkazov:

a)vykonali sme predbežný prieskum so zástupcami obchodných organizácií, národnými expertmi na verejné obstarávanie a odborníkmi z akademickej obce;

b)preskúmali sme dokumentáciu týkajúcu sa politík, postupov a nástrojov verejného obstarávania;

c)analyzovali sme vzorky spisov verejného obstarávania z rokov 2013 – 2015 Európskeho parlamentu (GR INLO a GR COMM), Generálneho sekretariátu Rady, Komisie [GR pre vnútorný trh, priemysel, podnikanie a MSP, Spoločné výskumné centrum (JRC)] a ECB;

d)testovali sme online nástroje inštitúcií EÚ, ktoré majú pomáhať nájsť možnosti verejného obstarávania;

e)viedli sme rozhovory so zamestnancami EÚ;

f)analyzovali sme odpovede inštitúcií EÚ na naše dotazníky.

13

Okrem toho sme vykonali prieskum 47 menších orgánov EÚ, aby sme získali ich stanoviská a názory na politiky a procesy verejného obstarávania. Dostali sme 40 odpovedí (miera odpovedí 85 %). Výsledky sú zhrnuté v prílohe II.

8Uplatňujú sa osobitné pravidlá stanovené v časti dva hlave IV nariadenia o rozpočtových pravidlách EÚ.

Pripomienky

Časť I – Inštitúcie EÚ dokážu udržať nízky počet závažných chýb vo svojich postupoch verejného obstarávania, ale účasť na nich sa nemonitoruje systematicky

14

Inštitúcie EÚ by mali vedieť preukázať, že zabezpečujú prístupnosť k ich činnostiam verejného obstarávania. Na tento účel potrebujú informácie o miere účasti hospodárskych subjektov na ich postupoch verejného obstarávania. Taktiež musia zabrániť závažným chybám a nezrovnalostiam, ktorých výskyt by mohol negatívne ovplyvniť možnosť hospodárskych subjektov zúčastniť sa na verejnom obstarávaní a znížiť ich dôveru, a tým aj ich záujem o verejné obstarávanie inštitúcií EÚ. Preskúmali sme dostupné informácie o závažných chybách a nezrovnalostiach, systémoch na ich zabránenie a účasti hospodárskych subjektov na postupoch verejného obstarávania inštitúcií EÚ.

V kontraste so situáciou v zdieľanom hospodárení s členskými štátmi sa vykazuje málo závažných chýb alebo nezrovnalostí v súvislosti s verejným obstarávaním inštitúciami EÚ

15

V našom výročnom vyhlásení o vierohodnosti⁹ zisťujeme málo závažných chýb týkajúcich sa verejného obstarávania v operáciách riadených priamo inštitúciami EÚ¹⁰. Tak ako v predchádzajúcich rokoch, je to v kontraste so situáciou v zdieľanom hospodárení s členskými štátmi¹¹.

16

OLAF na našu žiadosť analyzoval svoje informácie o údajných nezrovnalostiach, ktoré dostal od 1. januára do 30. apríla 2015, aby určil prípady týkajúce sa verejného obstarávania. OLAF spolu napočítal 503 rôznych došlých položiek informácií. Len 20 z 503 oznámení sa týkalo verejného obstarávania inštitúciami EÚ, 16 z nich bolo zamietnutých v počiatočnej výberovej fáze prípadov a štyri viedli k začatiu vyšetrovania. Tieto údaje naznačujú, že v porovnaní s celkovým počtom postupov verejného obstarávania inštitúciami EÚ podiel prípadov s potenciálne závažnými nezrovnalosťami je rádovo 1 %, ak zoberieme do úvahy približne 2 000 postupov za rok, pri ktorých inštitúcie EÚ uverejňujú oznámenie o výsledku verejného obstarávania v Úradnom vestníku Európskej únie.

17

OLAF vypracoval tieto štatistiky len na našu konkrétnu žiadosť a predstavujú iba náčrt situácie v danom časovom bode, aby sme mali predstavu o počte potenciálnych prípadov, na ktoré bol upozornený OLAF. Bolo by užitočnejšie, ak by OLAF mohol poskytnúť štatistiku, ktorá by umožnila sledovať trendy a posúdiť výsledok jeho vyšetrovaní.

Inštitúcie EÚ majú dôkladné systémy a zamestnancov schopných udržať riziko chýb a nezrovnalostí pod kontrolou

Operačné útvary majú k dispozícii procesné odborné znalosti a pomoc

18

Úspešné verejné obstarávanie si vyžaduje kombináciu technických znalostí o konkrétnych prácach, tovaroch a službách, ktoré sa obstarávajú, a dobré znalosti pravidiel a postupov verejného obstarávania, ktoré sa majú uplatniť.

19

Všetky subjekty, ktorých postupy verejného obstarávania sme preskúmali¹², mali samostatné útvary s odborníkmi na verejné obstarávanie, ktorí radia a pomáhajú operačným útvarom s ich činnosťami týkajúcimi sa verejného obstarávania. Zistili sme, že procesné odborné znalosti odborníkov na verejné obstarávanie dopĺňajú technické odborné znalosti operačných útvarov a že zamestnanecké zdroje vyčlenené na verejné obstarávanie sú primerané. Okrem toho je k dispozícii procesné poradenstvo a odborné znalosti právnych služieb a/alebo ústredných finančných útvarov inštitúcií EÚ.

20

Väčšina kontrolovaných subjektov má interné výbory, ktorých cieľom je posilniť riadenie a kontrolu postupov verejného obstarávania. Tieto výbory sa zvyčajne skladajú zo zamestnancov z iných častí organizácie. Výbory majú rozhodovacie právomoci alebo môžu vydávať odporúčania a skôr sa venujú väčším obstarávaniam a/alebo obstarávaniam s obmedzenejšou formou súťaže. Pred podpísaním zmluvy tieto výbory poskytujú dodatočné uistenie, že boli dodržané platné pravidlá. Okrem toho ich medzidisciplinárne zloženie z nich vytvára platformu na výmenu názorov vo väčších inštitúciách, kde je verejné obstarávanie decentralizované.

Poradenstvo útvarov pre vnútorný audit zohralo dôležitú úlohu

21

Súčasná organizačná štruktúra a postupy verejného obstarávania sú v značnej miere výsledkom odporúčaní útvarov pre vnútorný audit spred niekoľkých rokov. Medzičasom väčšina útvarov pre vnútorný audit zamerala svoju pozornosť na oblasti činností svojich inštitúcií a vyčlenila obmedzené zdroje na verejné obstarávanie. Útvary pre vnútorný audit sa však budú musieť vrátiť k verejnému obstarávaniu, aby posúdili vykonávanie nedávnej revízie pravidiel verejného obstarávania a na základe výsledkov tohto preskúmania primerane prispôsobiť svoje pracovné programy.

ECB získala externé osvedčenie svojich činností verejného obstarávania

22

Okrem interného poradenstva externé osvedčenie môže pomôcť priniesť znalosti a pohľad zvonku a môže byť podnetom na zlepšenie. Centrálny úrad ECB pre obstarávanie (CÚO) požiadal a získal externé osvedčenie svojich činností. Toto osvedčenie udelil Certifikovaný inštitút nákupov a dodávok (Chartered Institute of Purchasing & Supply, CIPS) v roku 2011. Osvedčeniu ECB s názvom Cena PPP (z angl. PPP Award, procesy, politiky a postupy) za dosiahnutie stupňa excelentnosti v týchto oblastiach sa skončila platnosť koncom roka 2015 a CÚO plánuje prejsť celým procesom certifikácie znova v prvom štvrťroku 2016.

Väčšina inštitúcií EÚ nemeria systematicky mieru účasti na ich postupoch verejného obstarávania

Jednoduché spočítanie prijatých ponúk nestačí na spoľahlivé monitorovanie miery účasti

23

Keď inštitúcie EÚ uverejňujú oznámenie o výsledku verejného obstarávania v úradnom vestníku, musia uviesť počet ponúk, ktoré dostali na príslušnú zákazku. Len samotná táto informácia však nie je dostatočným základom na spoľahlivé posúdenie miery súťaže v rámci postupu. Súťaž môže byť slabá aj v prípadoch, keď bolo zaslaných niekoľko ponúk. Je to tak obzvlášť v prípadoch, keď možno zobrať do úvahy len jednu ponuku na posúdenie na základe kritérií na vyhodnotenie ponúk a keď ostatné boli vyradené skôr, ako sa dostali do záverečnej fázy hodnotenia. Ponuky môžu byť vyradené zo záverečného hodnotenia z rôznych príčin, najmä keď sú neúplné alebo nespĺňajú kritériá vylúčenia alebo výberové kritériá.

Z údajov JRC vyplýva, že v polovici postupov bolo možné zobrať len jednu ponuku do úvahy pri konečnom rozhodnutí o udelení zákazky

24

Len JRC Komisie zostavuje údaje, zozbierané postup za postupom a za každý typ postupu, o počte prijatých ponúk, počte ponúk v poradí, počte prijateľných ponúk, počte ponúk, ktoré spĺňajú požiadavky, a poradí ponúk.

25

Analyzovali sme štatistiku JRC za roky 2013 a 2014 s cieľom porovnať počet prijatých ponúk s počtom ponúk, ktoré sa dostali do záverečnej fázy a mohli byť hodnotené na základe kritérií na vyhodnotenie ponúk. Do analýzy bolo zaradených 468 postupov na zákazky nad 60 000 EUR. V 50 z týchto postupov mohol byť od začiatku braný do úvahy len jeden uchádzač, čo predstavuje výnimku zo zásady hospodárskej súťaže v čo najširšom rozsahu¹³. Vo zvyšných 418 postupoch v polovici prípadov (49 %) bolo možné zobrať len jednu ponuku do úvahy pri konečnom rozhodnutí o udelení zákazky (pozri obrázok 5).

Obrázok 5

Frekvencia postupov podľa počtu ponúk braných do úvahy pri konečnom rozhodnutí o udelení zákazky (418 zmlúv JRC podpísaných v roku 2013 a 2014 nad 60 000 EUR)

Zdroj: Európsky dvor audítorov na základe informácií poskytnutých JRC.

Časť II – Pravidlá, ktoré sa majú uplatňovať, a procedurálne výbery vykonané na začiatku procesu verejného obstarávania nie sú dostatočne nasmerované na zvýšenie účasti

Pri revízii svojich pravidiel verejného obstarávania v roku 2015 inštitúcie EÚ neuľahčili prístup k verejnému obstarávaniu zjednodušením pravidiel a vysvetlením nejasných oblastí v čo najväčšom rozsahu

Nariadenie o rozpočtových pravidlách EÚ a jeho pravidlá uplatňovania neboli konsolidované do jedného dokumentu a zostávajú zbytočne zložitou legislatívou

26

Pri revízii nariadenia o rozpočtových pravidlách EÚ v roku 2015 sa ponechalo rozdelenie pravidiel verejného obstarávania v samotnom nariadení o rozpočtových pravidlách na jednej strane a v jeho pravidlách uplatňovania na strane druhej. Ako sme poukázali v našom stanovisku č. 1/2015¹⁴, toto rozdelenie škodí cieľu objasnenia, ktorý je podstatou príslušnej reformy. Okrem toho toto rozdelenie nemá žiadnu zreteľnú výhodu. Ešte viac sťažuje pochopenie už aj tak zložitých pravidiel nielen pre zamestnancov EÚ, ale predovšetkým pre hospodárske subjekty.

27

Ďalšiu komplikáciu predstavuje skutočnosť, že v hlavách a kapitolách nariadenia o rozpočtových pravidlách EÚ sa nenachádzajú všetky relevantné ustanovenia, ktoré konkrétne riešia záležitosti týkajúce sa verejného obstarávania. Dôležité ustanovenia sa nachádzajú inde v texte, napríklad ustanovenie týkajúce sa „dobrej správy”, ktoré je osobitne dôležité pre hospodárske subjekty¹⁵.

28

Pravidlá verejného obstarávania ECB dokazujú, že možno konsolidovať všetky relevantné pravidlá do jediného textu.

Dôležité odchýlky od smernice o verejnom obstarávaní z roku 2014 sa nevysvetľujú

29

Hoci sú pravidlá verejného obstarávania inštitúciami EÚ zväčša v súlade s ustanoveniami smernice o verejnom obstarávaní z roku 2014, sú isté odchýlky od týchto ustanovení, ktoré nie sú vysvetlené. Dve z týchto odchýlok sú dôležité pre prístupnosť verejného obstarávania inštitúcií EÚ. Jedna sa týka účasti MSP, druhá účelu predbežných trhových konzultácií.

Účasť MSP sa konkrétne nepodporuje

30

Jedným z hlavných cieľov smernice o verejnom obstarávaní z roku 2014 je „uľahčiť najmä účasť malých a stredných podnikov (MSP) na verejnom obstarávaní“¹⁶. V tejto súvislosti zákonodarný orgán explicitne varoval pred rizikami nadmernej koncentrácie kúpnej sily zo spájania dopytu zo strany verejných obstarávateľov. V celej smernici o verejnom obstarávaní z roku 2014 sa pojem „MSP“ vyskytuje viac než dvadsaťkrát. Naopak, v zmenách nariadenia o rozpočtových pravidlách EÚ a zmene pravidiel verejného obstarávania ECB sa na MSP vôbec neodkazuje. Počas nášho auditu sme zistili, že s výnimkou GR pre vnútorný trh, priemysel, podnikanie a MSP¹⁷ ani jeden z kontrolovaných subjektov nevydal konkrétne usmernenia alebo pokyny, ako uľahčiť účasť MSP alebo ako monitorovať mieru ich účasti. V našom prieskume len jeden zo 40 respondentov uviedol, že účasť MSP bola jednou z ich priorít. Napriek tomu sa v niektorých postupoch verejného obstarávania jasne umožnila účasť MSP (pozri rámček 2).

Predbežné trhové konzultácie s cieľom informovať hospodárske subjekty nie sú uvedené

31

V smernici o verejnom obstarávaní z roku 2014 sa explicitne umožňujú predbežné trhové konzultácie pred samotným postupom verejného obstarávania a vymedzujú sa v nej zásady, ktoré sa majú dodržiavať¹⁸. Verejní obstarávatelia môžu žiadať o rady alebo prijať rady od nezávislých expertov alebo orgánov alebo od účastníkov trhu a použiť ich pri plánovaní a vykonávaní postupu obstarávania, a to za predpokladu, že takéto rady nenarušia hospodársku súťaž ani nepovedú k porušeniu zásad nediskriminácie a transparentnosti. V smernici o verejnom obstarávaní z roku 2014 sa uvádza, že verejní obstarávatelia neuskutočňujú predbežné trhové konzultácie len s cieľom pripraviť obstarávanie, ale aj s cieľom informovať hospodárske subjekty o svojich plánoch obstarávania a požiadavkách na obstarávanie (pozri rámček 3). Druhý cieľ nebol prevzatý do nariadenia o rozpočtových pravidlách EÚ¹⁹.

Rámček 2

Príklady postupov, ktoré sú ľahko dostupné pre MSP

V roku 2014 Európsky parlament potreboval stanovisko odborníka pre svoj Výbor pre životné prostredie, verejné zdravie a bezpečnosť potravín. Celková hodnota služieb sa odhadovala na 2,5 mil. EUR za štyri roky. Namiesto hľadania jediného zmluvného dodávateľa Parlament rozdelil služby do piatich častí: politika v oblasti životného prostredia, zmena klímy, udržateľný rozvoj, verejné zdravie a bezpečnosť potravín. Pre každú časť bolo určených niekoľko vhodných dodávateľov. Parlament uzavrel zmluvy spolu so 17 rôznymi spoločnosťami.

Rada v roku 2014 obstarávala propagačné výrobky v celkovej hodnote 122 566 EUR. Obstarávanie bolo rozdelené do 12 častí v závislosti od typu potrebných výrobkov (napr. hodinky, tričká alebo perá). Súťaž medzi uchádzačmi bola možná na úrovni každej časti a zmluvy boli podpísané s tromi rôznymi spoločnosťami.

ECB sa najprv nepodarilo nájsť „všeobecného dodávateľa“ pre svoje nové priestory vo Frankfurte, pretože ponuka značne prevyšovala rozpočet ECB. ECB sa potom rozhodla obstarať stavebné práce v 14 balíkoch so 4 až 10 časťami v každom balíku. Výsledkom zmenenej stratégie verejného obstarávania bolo, že MSP sa na ňom mohli zúčastniť a boli im udelené zákazky. ECB dokázala riadiť približne 60 stavebných spoločností pracujúcich paralelne.

Rámček 3

Neodôvodnená odchýlka od smernice o verejnom obstarávaní z roku 2014 v nariadení o rozpočtových pravidlách EÚ z roku 2015

„Verejní obstarávatelia môžu pred začatím postupu obstarávania uskutočniť trhové konzultácie s cieľom pripraviť obstarávanie a informovať hospodárske subjekty o svojich plánoch obstarávania a požiadavkách na obstarávanie.“ (Článok 40 smernice z roku 2014, zdôraznenie je pridané.)

„Pred začatím postupu obstarávania môže verejný obstarávateľ uskutočniť predbežnú trhovú konzultáciu s cieľom pripraviť postup.“ (Článok 105 nariadenia o rozpočtových pravidlách z roku 2015.)

Nebolo objasnené, ako preskúmať miestny realitný trh

32

Smernica o verejnom obstarávaní z roku 2014 sa neuplatňuje pri nadobudnutí alebo prenájme pozemkov, existujúcich budov či iných nehnuteľností. Napriek tomu postupy uplatňované pri takýchto zákazkách by mali byť v súlade so zásadami zmluvy, a najmä so zásadami rovnakého zaobchádzania a transparentnosti.

33

V nariadení o rozpočtových pravidlách EÚ ani v pravidlách verejného obstarávania ECB sa nestanovuje, ako informovať a kontaktovať potenciálnych predajcov či dodávateľov, keď inštitúcie EÚ hľadajú pozemky alebo existujúce budovy. V dôsledku toho to zostáva zväčša na rozhodnutí manažérov inštitúcií. V rámci nášho auditu sme zistili prípady, keď manažéri inštitúcií preskúmali trh sami a kontaktovali vybraných potenciálnych predajcov alebo dodávateľov priamo, prípady, keď boli použití externí konzultanti, aby pomohli určiť vhodné ponuky, ako aj prípady, keď bol prieskum trhu uverejnený v úradnom vestníku.

34

Len Komisia sa verejne zaviazala²⁰, že zaručí transparentnosť systematickým uverejňovaním oznámení o prieskume v úradnom vestníku s uvedením minimálnych požiadaviek na každý konkrétny projekt, vylučovacích kritérií a kritérií prieskumu a tiež uverejňovaním výsledkov konania. Počas nášho auditu sme zaznamenali, že Komisia tieto postupy použila pri zákazkách na nehnuteľnosti v Bruseli, ale nie v Luxemburgu. Európsky parlament naposledy uverejnil oznámenie o prieskume v úradnom vestníku, keď hľadal budovy v oblasti hlavného mesta Brusel v roku 2010.

Len ECB stanovila platný jazykový režim vo svojich pravidlách verejného obstarávania

35

Jazyky, ktoré sa majú používať pri verejnom obstarávaní, nie sú stanovené v nariadení o rozpočtových pravidlách EÚ. Len v pravidlách verejného obstarávania ECB je stanovený jazykový režim²¹. Postupy používané väčšinou inštitúcií EÚ vytvárajú riziko rozdielneho očakávania potenciálnych uchádzačov. Inštitúcie EÚ uverejňujú svoje oznámenia v databáze TED vo všetkých úradných jazykoch. Okrem toho môžu hospodárske subjekty požiadať o preklad podrobných súťažných podkladov a môžu predložiť svoju ponuku v ktoromkoľvek úradnom jazyku. Keď sa však uchádzači stanú dodávateľmi, často nemôžu pokračovať vo zvolenom úradnom jazyku, ale musia vyhovieť potrebám verejného obstarávateľa, tak ako je to stanovené v špecifikáciách ponuky, ktoré zvyčajne obsahujú konkrétny jazyk pre kontakt (komunikáciu počas plnenia zmluvy) a pre výstupy.

Nie všetky procedurálne výbery podporili hospodársku súťaž v čo najširšom rozsahu

36

Zistili sme, že mnoho úradníkov pre verejné obstarávanie je pod tlakom vyhnúť sa súdnym sporom a/alebo znížiť čas a zdroje potrebné na vykonanie postupov verejného obstarávania. To môže viesť k procedurálnym výberom, ktoré sú obhájiteľné z právneho hľadiska, ale pri ktorých by bol z hľadiska riadneho finančného hospodárenia žiaduci výklad pravidiel, ktorý by vo väčšej miere podporoval hospodársku súťaž.

Len ECB mala politiku na uskutočnenie predbežnej trhovej konzultácie pred začatím oficiálneho postupu verejného obstarávania

37

Trhová konzultácia pred začatím oficiálneho postupu verejného obstarávania je dôležitá na optimalizáciu požiadaviek a technických špecifikácií stanovených v súťažných podkladoch a na overenie dostupnosti a vôle potenciálnych uchádzačov zúčastniť sa na postupe.

38

Až do posledných revízií smernice o verejnom obstarávaní a nariadenia o rozpočtových pravidlách EÚ sa trhová konzultácia pred začatím výziev na predkladanie ponúk nespomínala v pravidlách verejného obstarávania (pozri bod vyššie). Okrem toho s pozoruhodnou výnimkou ECB v interných usmerneniach alebo pokynoch, ktoré vydávali inštitúcie EÚ v súvislosti s trhovou konzultáciou, sa veľmi zdôrazňujú riziká súvisiace s týmto prístupom a stanovujú sa v nich reštriktívne podmienky či dokonca sa odrádza od voľby kontaktovať potenciálnych uchádzačov. Napríklad v internej príručke Parlamentu k postupom verejného obstarávania (november 2014) sa odporúča nevyhľadávať ani neprijímať stanoviská jednotlivcov alebo prevádzkovateľov so záujmom o príslušnú zákazku, pretože by to mohlo obmedziť súťaž.

39

To môže spôsobiť neochotou úradníkov pre verejné obstarávanie podstupovať riziko. V preskúmaných spisoch k verejnému obstarávaniu sme našli málo dôkazov, že sa uskutočnila ucelená trhová konzultácia. Potvrdil to aj náš prieskum. Mnoho respondentov uviedlo, že zriedka využívajú trhovú konzultáciu pred začatím postupu verejného obstarávania.

40

Na rozdiel od iných inštitúcií EÚ oddelenie verejného obstarávania ECB vydalo a zaviedlo interné usmernenia s aktívnym prístupom k dodávateľom pred začatím oficiálneho procesu verejného obstarávania s cieľom dosiahnuť lepšiu hodnotu za peniaze. Ide najmä o neformálne stretnutia s etablovanými a potenciálnymi dodávateľmi s cieľom získať vedomosti o trhu, vysvetliť požiadavky ECB a podporiť súťaž.

Zákazky neboli rozdelené do častí tak často, ako mohli byť

41

Rozdelenie zákazky do častí zvyšuje hospodársku súťaž a uľahčuje malým a stredným podnikom zúčastniť sa. Čím väčšia je zákazka, tým je menej pravdepodobné, že bude udelená MSP²².

42

V článku 168 pravidiel uplatňovania nariadenia o rozpočtových pravidlách sa stanovuje, že „ak je to vhodné, technicky uskutočniteľné a nákladovo efektívne“, zákazky sa zadávajú vo forme samostatných častí v rámci toho istého postupu. Toto znenie ponecháva povoľujúcim úradníkom značnú diskrečnú právomoc, či zákazku rozdeliť do častí, alebo nie. Zistili sme, že rozdelenie zákaziek do častí sa nevyužívalo v čo najväčšom rozsahu. Príklady, keď bolo možné využiť rozdelenie zákaziek do častí, sú uvedené v rámčeku 4. V porovnaní so situáciou na ústrednej vnútroštátnej úrovni členských štátov bol podiel oznámení o vyhlásení verejného obstarávania v TED výrazne nižší ako pri inštitúciách EÚ (pozri obrázok 6).

Rámček 4

Príklady, keď bolo možné využiť rozdelenie zákaziek do častí

V roku 2014 Rada udelila rámcovú zákazku na 10 rokov v hodnote nad 93 mil. EUR na správu, údržbu, opravu a prispôsobenie technických zariadení v jej súčasných a budúcich budovách jedinej spoločnosti bez rozdelenia zákazky do častí. Služby, ktoré sa majú poskytovať, zahŕňajú rôznorodé oblasti: vykurovanie, ventilácia, klimatizácia, vodovodné a hygienické zariadenia, elektrina, núdzové siete, fotovoltika, spoločné ochranné prostriedky, kulinárske zariadenia, vyprázdňovanie odlučovačov tukov, monitorovanie spotreby, technická pomoc a práce na prispôsobenie zariadení.

Komisia nevyužila rozdelenie zákazky do častí v roku 2015 pri päťročnej zákazke „Vaša Európa – Poradenstvo – bezplatné právne poradenstvo Európskej únie“ v hodnote nad 8,9 mil. EUR. Táto služba je veľmi zložitá, pretože sa týka právneho poradenstva vo všetkých jazykoch EÚ a vyžaduje si odborné znalostí všetkých právnych systémov EÚ. Jedinú ponuku predložil etablovaný poskytovateľ služieb, pretože bol pravdepodobne jediným hospodárskym subjektom, ktorý mohol predložiť hotovú ponuku na taký široký rozsah služieb. Vysoký počet stiahnutí súťažných podkladov (211 stiahnutí) však poukazuje na veľký záujem o túto výzvu. Rozdelením zákazky do častí, napríklad do skupín podľa krajín, by sa podporila účasť iných hospodárskych subjektov.

V roku 2014 Európsky parlament uzavrel zmluvu so spoločnosťou na čistenie svojich budov v Štrasburgu v hodnote prevyšujúcej 19,8 mil. EUR na obdobie piatich rokov. Požadované služby boli opísané ako „Čistenie kancelárií, okien, drevených a kovových obkladov (interiér a exteriér) a iné služby všeobecnej hygieny v budovách Európskeho parlamentu v Štrasburgu“ a všetky boli zhrnuté do jednej zákazky. Čistenie okien mohlo byť zadané v samostatnej časti, čím by sa zvýšil počet spoločností, ktoré mohli využiť túto možnosť. Čistenie okien sa často vykonáva ako samostatná činnosť od čistenia kancelárií s inými zamestnancami, s inou frekvenciou a vyžaduje si iné skúseností, zručnosti a nástroje.

Obrázok 6

Podiel postupov s rozdelením do častí – porovnanie oznámení o vyhlásení verejného obstarávania inštitúcií EÚ a ústredných štátnych orgánov

Pozn.: Ak v oznámení o vyhlásení verejného obstarávania nebola uvedená žiadna informácia o rozdelení zákazky do častí, predpokladali sme, že sa nijaké rozdelenie nevykonalo. Kategória vykazovania v TED „Európska inštitúcia, agentúra alebo medzinárodná organizácia“ zahŕňa veľmi nízky počet oznámení o vyhlásení verejného obstarávania medzinárodných organizácií mimo EÚ.

Zdroj: EDA na základe údajov Úradu pre publikácie.

43

Zatiaľ čo rozdelenie zákaziek do častí a ich súčasné uverejnenie môže zvýšiť dostupnosť postupov verejného obstarávania, inštitúcie EÚ nemôžu umelo rozdeľovať verejné obstarávanie, aby sa vyhli nutnosti uplatniť postup, ktorý by vo väčšej miere podporoval hospodársku súťaž. Napríklad Európsky parlament kúpil v roku 2014 nábytok od jedného dodávateľa prostredníctvom štyroch rôznych rokovacích konaní s jediným uchádzačom na obdobie menej než dvoch mesiacov. Všetky štyri postupy boli v hodnote pod limitom na uplatnenie väčšej publicity, pohybovali sa od 8 021 do 14 110 EUR a spolu dosiahli 43 345 EUR. Všetky štyri obstarávania boli veľmi podobné, každé z nich sa týkalo kancelárskeho nábytku pre riaditeľov a generálnych riaditeľov s kanceláriami v jednej konkrétnej budove.

Využitie užšej súťaže predstavovalo riziko odradenia potenciálnych uchádzačov

44

V nariadení o rozpočtových pravidlách EÚ sa stanovuje, že verejný obstarávateľ môže využiť verejnú súťaž alebo užšiu súťaž pri akomkoľvek nákupe. V pravidlách verejného obstarávania ECB sa uprednostňuje verejná súťaž, pretože sa v nich stanovuje, že verejná súťaž je štandardným postupom.

45

Užšia súťaž²³ má isté výhody, najmä ak je potrebné obmedziť obeh súťažných podkladov z dôvodov bezpečnosti/dôvernosti. Aspoň pred poslednou revíziou pravidiel verejného obstarávania však existovalo riziko, že potenciálni účastníci sa zdržali účasti, pretože výzva zúčastniť sa na verejnom obstarávaní s podrobnými špecifikáciami nebola k dispozícii v prvej fáze, a preto bolo pre nich ťažké získať jasný prehľad o tom, čo verejný obstarávateľ očakáva. Či sa to zmení revíziou pravidiel uplatňovania nariadenia o rozpočtových pravidiel v platnosti od roku 2016, ešte nie je zrejmé. V pravidlách uplatňovania sa stanovuje, že súťažné podklady vrátane úplného znenia špecifikácií ponuky by mali byť dostupné od začiatku dvojstupňových postupov, akým je užšia súťaž. V pravidlách uplatňovania je však uvedená výnimka, ktorá umožňuje odchýlky od tohto pravidla v odôvodnených prípadoch, napríklad ak sú problémy s dôvernosťou alebo technické problémy.

46

Okrem toho užšia súťaž trvá zvyčajne dlhšie ako verejná súťaž, čo samo osebe môže odrádzať potenciálnych uchádzačov. Minimálna lehota na predloženie ponúk v rámci bežnej otvorenej súťaže s elektronickým prístupom k súťažným podkladom je 47 dní, pri užšej súťaži je to 37 plus 35 dní. Okrem toho dva stupne užšej súťaže sú prerušené časom potrebným na spracovanie žiadostí o účasť. K ďalším oneskoreniam môže dôjsť pri zamietnutí žiadostí o účasť a odvolaní sa príslušných prevádzkovateľov voči vylúčeniu. Napokon nie je možná nijaká pružnosť na hodnotenie ponúk na základe kritérií na vyhodnotenie ponúk bez predchádzajúceho skontrolovania kritérií vylúčenia alebo podmienok účasti, čo ešte viac predlžuje tento proces v porovnaní s verejnou súťažou.

47

V rokoch 2010 až 2014 za všetky inštitúcie EÚ spolu bol počet udelení zákaziek na základe verejnej súťaže konzistentne asi trikrát vyšší než počet udelení zákaziek na základe užšej súťaže. Naopak, Rada využila v danom období užšiu súťaž vo veľkej väčšine prípadov. Hlavným problémom bola dĺžka týchto postupov. V období rokov 2011 až 2013 priemerne trvali takmer jeden rok vrátane v priemere 170 dní od uverejnenia oznámenia o vyhlásení verejného obstarávania po prijatie ponúk.

Využitie rokovacích konaní sa vo všeobecnosti dôkladne monitorovalo

48

Reformou pravidiel verejného obstarávania v roku 2014 sa zväčšil rozsah postupov verejného obstarávania, ktorých súčasťou sú rokovania s uchádzačmi, najmä prostredníctvom nového „súťažného konania s rokovaním“. V rámci nášho auditu bolo priskoro posudzovať dosah týchto nových pravidiel.

49

V minulosti sa rokovacie konania bez zverejnenia využívali štyrikrát častejšie než rokovacie postupy so zverejnením oznámenia v úradnom vestníku. Hlavným dôvodom rokovacích konaní bez predchádzajúceho zverejnenia bolo, že práce, tovary alebo služby mohli byť poskytnuté len jediným hospodárskym subjektom a neexistovala žiadna primeraná alternatíva alebo náhrada.

Rámček 5

Prípady, keď by bola bývala vhodnejšia väčšia publicita

Európsky parlament využil rokovacie konanie na zadanie „zákazky na nehnuteľnosti“ vo výške 133,6 mil. EUR na budovu v Bruseli, hoci budova ešte v čase podpisu zmluvy dňa 27. júna 2012 neexistovala. Ako sme vysvetlili v našej osobitnej správe č. 2/2007²⁴, len existujúce budovy majú výnimku zo zadania verejnej zákazky na základe čo možno najširšej súťaže podľa článku 134 ods. 1 pravidiel uplatňovania. Nedokončené budovy alebo budovy, ktoré zatiaľ neboli postavené, by mali byť predmetom verejných a súťažných postupov zadávania zákaziek.

Výkonná rada ECB vyjadrila potrebu organizačných konzultantských služieb s cieľom splniť nové poslanie banky v oblasti bankového dohľadu len niekoľko mesiacov pred začiatkom jednotného mechanizmu dohľadu v novembri 2014. Päť potenciálnych uchádzačov bolo priamo kontaktovaných a vyzvaných na predloženie ponúk, ale nebolo uverejnené oznámenie o vyhlásení obstarávania na základe výnimky, „ak z dôvodov časovej tiesne spôsobenej udalosťami, ktoré ECB nemohla predvídať, nie je možné dodržať lehotu pre postupy verejného obstarávania”. Už v roku 2013 však bolo možné predvídať, že vytvorenie jednotného mechanizmu dohľadu bude predstavovať organizačnú výzvu pre ECB, a nepreukázalo sa, že sa nemohli dodržať časové lehoty pre zrýchlenú užšiu súťaž (desať dní na prijatie žiadostí, desať dní na prijatie ponúk) v dostupnom časovom rámci. Výška zákazky bola 3,49 mil. EUR.

50

Kontrolované inštitúcie dôkladne monitorovali využívanie rokovacích konaní bez predchádzajúceho zverejnenia tak, ako sa to požaduje v nariadení o rozpočtových pravidlách EÚ. V Európskom parlamente a ECB sme však zistili dva prípady, keď by bola vhodná väčšia publicita (pozri rámček 5).

Povinnosť rokovať v rokovacích konaniach

51

V rozpore s tým, čo naznačuje názov, súčasťou rokovacích konaní neboli vždy rokovania. Týkalo sa to najmä postupov s nízkou hodnotou. Generálne riaditeľstvá Komisie a Parlamentu pristupovali k rokovacím konaniam tak, že vybrali najlepšiu ponuku spomedzi predložených ponúk, ale nepokúsili sa zlepšiť ponuku prostredníctvom rokovaní.

52

Uchádzači by však mohli očakávať, že dostanú možnosť prispôsobiť svoju pôvodnú ponuku z hľadiska ceny alebo kvality po prvom predložení. Ak chýba takáto možnosť, uchádzačom je upretá možnosť získať zákazku a inštitúcia môže prísť o lepšiu ponuku.

53

Od revízie nariadenia o rozpočtových pravidlách EÚ v roku 2015 sa v ňom explicitne stanovuje, že verejný obstarávateľ môže zadať zákazku rokovacím konaním na základe pôvodnej ponuky bez rokovania, ak v súťažných podkladoch uviedol, že si vyhradzuje takúto možnosť. Z pohľadu uchádzača však toto nové ustanovenie neodstraňuje neistotu opísanú vyššie, pretože sa rokovanie môže, ale aj nemusí uskutočniť.

Nadmerne dlhé trvanie rámcových zmlúv predstavuje riziko obmedzenia súťaže

54

Rámcovými zmluvami sa vytvára dlhodobý vzťah s jedným alebo viacerými dodávateľmi alebo poskytovateľmi služieb. Môže byť užitočné uzavrieť tieto zmluvy pri opakujúcich sa nákupoch tovaru alebo služieb, keď verejný obstarávateľ vie, čo potrebuje, ale nevie, kedy a aké množstvo bude potrebovať v priebehu určitého obdobia. Spravidla je maximálne trvanie rámcových zmlúv štyri roky²⁵ s cieľom predísť protisúťažným účinkom. Len vo výnimočných prípadoch, riadne odôvodnených najmä predmetom rámcovej zmluvy, môže jej trvanie prevýšiť štyri roky. Zníženie administratívnych nákladov verejného obstarávateľa by sa nemalo považovať za platný dôvod.

55

Na rozdiel od ostatných kontrolovaných subjektov Rada v rokoch 2013 až 2015 často využívala výnimku na značné predĺženie trvania rámcových zmlúv uzavretých v súvislosti s jej budovami. V rámčeku 6 sa nachádza zoznam zmlúv s trvaním sedem a viac rokov.

Rámček 6

Prebiehajúce rámcové zmluvy Rady s trvaním sedem a viac rokov

UCA 093/13: Správa, údržba, oprava a prispôsobenie technických zariadení v súčasných a budúcich budovách Rady s maximálnym trvaním 10 rokov. Celková hodnota: 94 mil. EUR

UCA 14/048: Modernizácia a viacúčelová údržba výťahov v budove Justus Lipsius Rady Európskej únie s trvaním 10 rokov. Celková hodnota: 3,35 mil. EUR

UCA 14/100: Predeľovacie a dokončovacie práce v budovách Generálneho sekretariátu Rady s maximálnym trvaním 7 rokov. Celková hodnota: 6,66 mil. EUR

UCA 15/010: Náhrada a údržba zariadení na monitorovanie a správu elektrických a elektromechanických zariadení v budove Justus Lipsius s trvaním 17 rokov. Oznámenia o výsledku verejného obstarávania nebolo uverejnené.

UCA 15/011: Zlepšovacie a údržbárske práce v budovách Rady Európskej únie s trvaním 7 rokov. Celková hodnota: 31,2 mil. EUR

UCA 034/15: Nákup a údržba mobilných zariadení na detekciu výbušnín s trvaním 10 rokov. Oznámenia o výsledku verejného obstarávania nebolo uverejnené.

Zdroj: Európsky dvor audítorov.

Časť III – Zbytočné prekážky sťažujú život potenciálnym uchádzačom, ktorí chcú zistiť príležitosti na verejné obstarávanie ponúkané inštitúciami EÚ a mať z nich prospech

56

Preskúmali sme, nakoľko jednoduché bolo zistiť príležitosti na verejné obstarávanie ponúkané inštitúciami EÚ a či boli dostupné nástroje na pomoc potenciálnym uchádzačom predložiť ich ponuku bez zbytočných nákladov a dosiahnuť účinné preskúmanie v prípade procedurálnych problémov.

57

Najlepším postupom by bolo ponúknuť miesto jednotného kontaktu, ktoré by umožnilo hospodárskym subjektom nájsť všetky relevantné informácie online na jednom mieste (platforme) a komunikovať s inštitúciami EÚ prostredníctvom tejto webovej stránky. V ideálnom prípade postupy verejného obstarávania vrátane oznámenia o platných pravidlách, podnikateľských možnostiach, príslušných dokumentov k verejnému obstarávaniu, predloženia ponúk a celej ďalšej komunikácie medzi inštitúciami a hospodárskymi subjektmi by mali byť spravované prostredníctvom jedného elektronického kanálu. Elektronické obstarávanie (pozri rámček 7) poskytuje nástroje na splnenie tohto cieľa.

Rámček 7

Elektronické obstarávanie – vysvetlenie terminológie

Elektronické (verejné) obstarávanie je používanie elektronickej komunikácie a elektronických operácií verejnými organizáciami pri nákupe tovarov a služieb alebo obstarávaní verejných prác.

Všetky fázy procesu verejného obstarávania možno uskutočniť alebo podporiť elektronickými prostriedkami. V súčasnosti je zameranie na:

elektronické oznamovanie: elektronické uverejnenie oznámení o možnostiach verejného obstarávania spolu s hyperlinkom na platformu elektronického obstarávania

elektronické obstarávanie (nazývané tiež elektronický prístup): platforma na uverejňovanie súťažných podkladov na internete, napr. zadávacích podmienok, a na elektronickú komunikáciu medzi uchádzačmi a verejným obstarávateľom.

elektronické predkladanie ponúk: predkladanie ponúk v elektronickej podobe hospodárskymi subjektmi v reakcii na výzvu na predkladanie ponúk.

Pozri COM(2012) 179 final: Stratégia pre elektronické verejné obstarávanie a COM(2013) 453 final: Plne elektronické verejné obstarávanie ako prostriedok modernizácie verejnej správy.

Zviditeľnenie činností verejného obstarávania inštitúciami EÚ na internete je zlé

58

Z pohľadu hospodárskych subjektov je dobré zviditeľnenie verejného obstarávania inštitúciami EÚ dôležité z troch dôvodov: uľahčuje prístup k informáciám o možnostiach zákaziek, pomáha porozumieť pravidlám a tomu, ako najlepšie predložiť ponuku, a vytvára dôveru v spravodlivý výsledok postupov prostredníctvom transparentnosti, čo podporí účasť hospodárskych subjektov.

Dostupné informácie sú neucelené a roztrúsené po mnohých webových sídlach

59

Portál Europa.eu je oficiálne webové sídlo Európskej únie. Podľa jeho vlastného zhrnutia by to malo byť „dobré východiskové miesto, ak hľadáte informácie a služby poskytované EÚ, ale neviete, na ktorej konkrétnej webovej stránke začať“²⁶. Okrem odkazu na existenciu verejného obstarávania inštitúciami EÚ portál Europa.eu neposkytuje iné úvodné informácie o činnostiach verejného obstarávania inštitúciami EÚ a o platných pravidlách. Návštevník tohto webového sídla len nájde odkazy na časti o verejnom obstarávaní rôznych inštitúcií EÚ (spolu jedenásť odkazov) a na EU Bookshop k bezplatnému stiahnutiu brožúry z roku 2009 s názvom Obchodovanie s Európskou komisiou.

60

Ďalšie webové sídlo, ktoré sa pravdepodobne navštevuje v rámci prvého kontaktu s verejným obstarávaním inštitúcií EÚ, je centrálna stránka Komisie o verejnom obstarávaní²⁷. Na tomto webovom sídle je uvedený zoznam oblastí politiky, v ktorých by Komisia mohla potrebovať verejné obstarávanie, s odkazmi na webové sídla rôznych generálnych riaditeľstiev zodpovedných za tieto politiky. Ďalšie informácie nie sú poskytnuté.

61

Na rozdiel od centrálnych webových sídel webové sídla generálnych riaditeľstiev Komisie a ostatných inštitúcií EÚ poskytujú viac informácií. Rozsah tém, ktorým sa venujú, sa však značne líši, ako vidieť v tabuľke 2, v ktorej je zhrnutie výsledkov našej analýzy jedenástich rôznych webových sídel.

Tabuľka 2

Analýza častí webových sídel o verejnom obstarávaní inštitúcií EÚ

Spolu za kategóriu
Parlament
Rada
ECB
Komisia

Vysvetlivky:
Á – áno
Č – čiastočne
R – len po zaregistrovaní

GR pre komunikáciu
GR pre informatiku
EUROPEAID
GR pre vnútorný trh, priemysel, podnikanie a MSP
JRC
OIB
OIL
GR pre výskum a inováciu
GR pre dane a colnú úniu

Všeobecné informácie o verejnom obstarávaní inštitúciami EÚ
6

Á

Á
Á
Á

Á

Á

Usmernenia pre dodávateľov, ako predložiť ponuku
5

Á

Á
Á

Á

Á

Informácie o právnom základe verejného obstarávania inštitúciami EÚ
8
Á
Á
Á

Á
Á
Á

Á
Á

Všeobecné podmienky a/alebo vzory dokumentov
8

Á
Á

Á
Á
Á

Á

Á
Á

Dodatočné školenia alebo vzdelávacie nástroje (e-learning, príručka pre používateľov internetu)
3

Á

Á

Á

Možnosť zaslať otázky o verejnom obstarávaní
8

Á
Á

Á
Á
Á

Á
Á

Á

Registrácia na upovedomenie o nových možnostiach
8

Á

Á
Á
Á
Á
Á
Á
Á

Súťažné podklady dostupné elektronicky
12
Á
R
R
Á
Á
Á
Á
Á
Á
Á
Á
Á

Dodatočné možnosti vyhľadávania dostupné na webovej stránke
3

Á

Á

Á

Informácie o súčasných možnostiach verejného obstarávania s vysokou hodnotou
12
Á
Á
Á
Á
Á
Á
Á
Á
Á
Á
Á
Á

Uvedenie budúcich alebo plánovaných postupov s vysokou hodnotou
4

Á

Á
Č

Á

Informácie o súčasných možnostiach verejného obstarávania s nízkou hodnotou
6
Á
Á
Á

Á

Á

Á

Uvedenie budúcich alebo plánovaných postupov s nízkou hodnotou
4
Á

Á
Á
Á

Spolu za preskúmané webové sídlo

5
11
6
3
8
13
8
7
9
4
5
8

Pozn.: Analýza sa vykonala od 24. júna do 6. júla 2015.

Zdroj: Európsky dvor audítorov.

62

Spomedzi analyzovaných webových sídel je webové sídlo EuropeAid príkladom osvedčeného postupu, pretože sú k dispozícii všetky potrebné informácie. Má používateľsky ústretový pokročilý systém na vyhľadávanie možností verejného obstarávania s mnohými možnosťami vyhľadávania. Okrem toho sú k dispozícii usmernenia a elektronické vzdelávanie. Ďalším dôležitým rozdielom v porovnaní s inými webovými sídlami je to, že sa podrobné usmernenia k verejnému obstarávaniu uverejňujú na webovom sídle EuropeAid²⁸. Inde sa takéto usmernenia považujú za interné dokumenty a neuverejňujú sa na oficiálnych webových sídlach. Je to tak napríklad v prípade Príručky o verejnom obstarávaní v Komisii, ktorú vypracoval ústredný finančný útvar Generálneho riaditeľstva pre rozpočet. Posledná verzia tejto príručky je z novembra 2015, ale na internete možno nájsť len jej predchádzajúce verzie, a iba preto, že ich uverejnila súkromná právnická firma a organizácia občianskej spoločnosti.

Vyhľadávacia funkcia databázy TED (Tenders Electronic Daily) nedosiahla vždy uspokojivé výsledky

63

TED (Tenders Electronic Daily) je online verzia Dodatku k Úradnému vestníku Európskej únie venovaná európskemu verejnému obstarávaniu. Každý deň od utorka do soboty sa v TED uverejní približne 1 800 oznámení o verejnom obstarávaní²⁹. Väčšina týchto oznámení pochádza od verejných obstarávateľov v členských štátoch EÚ. Oznámenia o vyhlásení verejného obstarávania inštitúciami EÚ sa taktiež uverejňujú prostredníctvom TED, keď ich odhadovaná hodnota sa rovná alebo je vyššia ako limity v smernici o verejnom obstarávaní z roku 2014 s výnimkou prípadov rokovacích konaní bez predchádzajúceho zverejnenia oznámenia o vyhlásení verejného obstarávania, ako je stanovené v článku 134 pravidiel uplatňovania.

64

Vzhľadom na vysoký počet oznámení o vyhlásení verejného obstarávania je účinná, intuitívna funkcia vyhľadávania zásadne dôležitá pre užívateľskú prístupnosť TED. Oznámenia v TED možno vytriediť a vyhľadávať podľa krajiny, obchodného sektora, miesta dodania a niekoľkých ďalších kritérií. Funkcia vyhľadávania v TED umožňuje kombinovať rôzne kritériá na účely vyhľadávania potenciálne zaujímavých oznámení o vyhlásení obstarávania. Na základe testov sme zistili niekoľko problémov s možnosťami vyhľadávania, ktoré poskytli neuspokojivé výsledky. Príklady sú uvedené v rámčeku 8.

Rámček 8

Príklady neuspokojivých výsledkov vyhľadávania prebiehajúcich oznámení o vyhlásení obstarávania v TED

Vyhľadávanie v prebiehajúcich oznámeniach o vyhlásení obstarávania kombináciou obchodného sektora „stavebníctvo a nehnuteľnosti“ a „európska inštitúcia, agentúra alebo medzinárodná organizácia“ poskytlo spolu 124 výsledkov. Zobrazené položky však zahŕňali množstvo oznámení, ktoré zjavne nemali nič spoločné so „stavebníctvom a nehnuteľnosťami“, napr. oznámenia o vyhlásení obstarávania na „prekladateľské služby“, „štúdiu na podporu kontroly spotrebiteľských zákonov EÚ“ alebo „podnikateľské a akademické kruhy MSP“.

Ďalšie vyhľadávanie v prebiehajúcich oznámeniach v obchodnom sektore „baníctvo a rudy“ v kombinácii s „európska inštitúciou, agentúrou alebo medzinárodnou organizáciou“ poskytlo také nesúvisiace položky ako „prostriedky na ochranu pred slnkom“ či „stavebné práce na budovách týkajúcich sa železničnej dopravy“. Túto kombináciu kritérií vyhľadávania sme testovali v rôzne dni. Funkcia vyhľadávania našla niekoľkokrát len oznámenia, ktoré nemali nič spoločné s „baníctvom a rudami“.

Celotextové vyhľadávanie neposkytlo vždy uspokojivé výsledky. Dodržali sme pokyny na používanie úvodzoviek a zadali sme napríklad „bezpečnostné služby“ v kombinácii s „európskou inštitúciou, agentúrou alebo medzinárodnou organizáciou“ a dostali sme 147 výsledkov vrátane nesúvisiacich položiek ako „podpora na získanie lepších znalostí o verejnej správe v krajine a budovanie inštitucionálnych kapacít“ alebo „technická pomoc pri vzdelávaní v oblasti vodohospodárstva a pri projekte zvyšovania informovanosti“.

Funkcia vyhľadávania TED v oznámeniach danej inštitúcie EÚ sa zlepšila v decembri 2015, ale stále nebola úplne spoľahlivá. Napríklad označením rámčeka pre Radu Európskej únie sa zobrazila zmes oznámení uverejnených Radou a Európskou službou pre vonkajšiu činnosť (ESVČ). Niektoré oznámenia ESVČ sa však nezobrazili, ak sa priamo označil rámček pre ESVČ. Okrem toho vyhľadávanie oznámení o vyhlásení obstarávania danej agentúry EÚ zostalo naďalej ťažkopádne.

(Testové vyhľadávania vykonané v januári/februári 2016)

Nástroje na zistenie podnikateľských príležitostí, napr. „spoločný slovník obstarávania“ a „nomenklatúra územných jednotiek“, sa nepoužívali vždy správne

65

Presnosť výsledkov TED závisí od správneho zadania údajov verejnými obstarávateľmi, najmä pokiaľ ide o klasifikačné nástroje používané v TED.

66

Spoločný slovník obstarávania (SSO) je dôležitým klasifikačným nástrojom. Účelom SSO je zjednodušiť uchádzačom nájsť relevantné oznámenia o vyhlásení obstarávania podľa obchodného sektora. Je asi 10 000 kódov štruktúrovaných v päťstupňovej hierarchii. Každý kód pozostáva z piatich číslic a textu, ktorý opisuje typ prác, tovaru alebo služieb, ktoré sú predmetom zákazky.

67

V štúdii, ktorú zadala Európska komisia³⁰, sa zistilo, že pomerne vysoký počet oznámení o vyhlásení obstarávania obsahoval nesprávne kódy. Z testu vzorky 405 oznámení o vyhlásení obstarávania vyplynulo, že kód bol nesprávny asi v 23 % oznámení. Približne v 10 % prípadov použitý kód neopisoval obstarávané práce/tovary/služby; približne v 8 % použitý kód bol príliš všeobecný a asi v 4 % bol kód príliš konkrétny. Počas nášho auditu sme našli oznámenia o vyhlásení obstarávania Komisie s nesprávnymi kódmi. Príklady sú uvedené v rámčeku 9.

Rámček 9

Príklady nesprávnych kódov SSO používaných Komisiou

V zákazke na štúdiu týkajúcu sa „štatistiky a analýzy prognózy rôznych trhov s motorovými vozidlami“ verejný obstarávateľ použil kód „služby verejnej dopravy“ (kód 60112000). Hodnota udelenej zákazky: 429 300 EUR.

V zákazke na štúdiu „v oblasti emisií a konkurencieschopnosti a ekonomickej analýzy automobilového priemyslu“ sa použil kód pre „dopravné zariadenia a pomocné zariadenia na prepravu“ (kód 34000000). Hodnota udelenej zákazky: 5 000 000 EUR.

V zákazke „zber kľúčových kvalitatívnych a kvantitatívnych informácií o rozhodnutiach Komisie o koncentrácii“ sa použil kód pre „prieskum trhu“ (kód 79310000). Tento postup bol neúspešný, zákazka nebola udelená.

68

Eurostat, štatistický úrad EÚ, zaviedol nomenklatúru územných jednotiek na štatistické účely (NUTS) s cieľom poskytnúť jediné jednotné rozdelenie územných jednotiek na generovanie regionálnych štatistík pre Európsku úniu. V oznámeniach o vyhlásení obstarávania ju možno použiť na určenie miesta uskutočnenia/výkonu prác, dodávky výrobkov alebo poskytnutia služieb. Väčšina útvarov Komisie nepoužívala kódy NUTS vo svojich oznámeniach o vyhlásení verejného obstarávania. Ak verejný obstarávateľ nešpecifikuje kód NUTS s miestom uskutočnenia zákazky, môže uniknúť pozornosti potenciálnych uchádzačov.

Pri elektronickom obstarávaní a elektronickom predkladaní ponúk inštitúcie EÚ vytvárajú zbytočné prekážky hospodárskym subjektom tým, že nevyužívajú jednotné riešenia rýchlym spôsobom

Platforma elektronického obstarávania TED sa využíva len dobrovoľne

69

Platformu elektronického obstarávania TED môžu využívať všetky inštitúcie a agentúry EÚ a má potenciál stať sa centrálnym bodom prístupu k všetkým výzvam na predkladanie ponúk. Spravuje ju Úrad pre publikácie a registrácia je bezplatná pre hospodárske subjekty, ktoré majú o ňu záujem. Platforma je synchronizovaná s webovým sídlom TED³¹ a poskytuje:

a)elektronický prístup k všetkým verejne dostupným súťažným podkladom;

b)možnosť položiť otázky v ktoromkoľvek úradnom jazyku EÚ a prezerať si ostatné otázky a odpovede;

c)oznámenia v reálnom čase, keď sú uverejnené aktualizácie vo vybraných výzvach na predkladanie ponúk.

70

Používanie elektronického obstarávania v TED je možné od apríla 2011, ale nie je povinné pre generálne riaditeľstvá (GR) Komisie a výkonné agentúry, hoci GR pre rozpočet ich podporuje používať tento systém. To isté platí pre Európsky parlament, kde je cieľom, aby všetky GR používali elektronické obstarávanie TED. Rada plánuje začať používať elektronické obstarávanie v TED v roku 2016. ECB neplánuje používať elektronické obstarávanie v TED. V prílohe I sa nachádza zoznam všetkých subjektov, ktoré použili elektronické obstarávanie v TED do polovice apríla 2016. Obmedzený počet orgánov a agentúr EÚ v zozname potvrdzuje zistenie z nášho prieskumu, že približne dve tretiny z nich používajú elektronické obstarávanie v TED zriedka alebo ho vôbec nepoužívajú.

Inštitúcie EÚ zápasia so zavedením elektronického predkladania ponúk a chýbajúcim spoločným prístupom

71

V článku 95 ods. 2 nariadenia o rozpočtových pravidlách EÚ³² sa požaduje, aby inštitúcie a orgány stanovili a uplatňovali jednotné normy pre elektronickú výmenu informácií s tretími stranami, ktoré sú účastníkmi postupov verejného obstarávania a udeľovania grantov. Cieľom je zaviesť jednotnú „oblasť výmeny elektronických údajov““ pre žiadateľov, záujemcov a uchádzačov. V článku 111 ods. 2 sa Komisia poveruje úlohou zabezpečiť, aby mali uchádzači možnosť predložiť obsah ponuky a všetky príslušné doklady v elektronickom formáte.

72

V Komisii sa začalo testovanie elektronického predkladania ponúk v novembri 2014. K úplnému spusteniu zatiaľ nedošlo, začiatok sa plánuje na júl 2016.

73

V Európskom parlamente je elektronické predkladanie ponúk možné len pri zákazkách s nízkou hodnotou. Pri zákazkách s vysokou hodnotou predkladanie ponúk elektronickým spôsobom brzdí skutočnosť, že e-mailový systém Parlamentu nespĺňa všetky požiadavky stanovené v nariadení o rozpočtových pravidlách EÚ (pozri rámček 10). Od roku 2014 GR INLO podporuje uchádzačov, aby predkladali časti ich súťažných podkladov elektronicky na USB kľúči.

Rámček 10

Požiadavky na elektronické predkladanie ponúk

„(…) zariadenia na elektronické prijímanie ponúk a žiadostí o účasť prostredníctvom technických prostriedkov a primeraných postupov zaručujú, že:

a)hospodársky subjekt je možné s určitosťou autentifikovať;

b)je možné presne určiť čas a dátum prijatia ponúk a žiadostí o účasť;

c)je možné primerane zabezpečiť, aby do stanovenej lehoty nemal nikto prístup k údajom prenášaným podľa týchto požiadaviek;

d)len oprávnené osoby môžu stanoviť alebo zmeniť dátumy na otváranie prijatých údajov;

e)v priebehu jednotlivých etáp postupu obstarávania iba oprávnené osoby môžu mať prístup k všetkým predloženým údajom a poskytnúť k nim prístup pre potreby tohto postupu;

f)je možné primerane zabezpečiť možnosť odhalenia akéhokoľvek pokusu o porušenie ktorejkoľvek z podmienok stanovených v písmenách a) až e).“

(Článok 155 ods. 2 pravidiel uplatňovania nariadenia o rozpočtových pravidlách EÚ)

74

Spomedzi inštitúcií EÚ je Rada priekopníkom v elektronickom predkladaní ponúk, ale so zmiešanými výsledkami. Elektronické predkladanie ponúk je možné od mája 2009 po zavedení špecializovaného webového sídla „Obstarávanie v Rade“. Predkladanie ponúk elektronicky však bolo voliteľné: manažéri verejného obstarávania sa mohli rozhodnúť nevyužiť túto možnosť. Ak bola táto možnosť k dispozícii, uchádzačom bolo stále umožnené predložiť ponuku v tlačenej podobe. Podľa Rady menej než polovica ponúk bola predložená elektronicky. „Obstarávanie v Rade” sa už nepoužíva a Rada má záujem pripojiť sa k systému elektronického predkladania ponúk Komisie.

75

ECB plánuje postupne spustiť systém elektronického obstarávania v roku 2016, ktorý uchádzačom umožní predkladať ponuky elektronicky prostredníctvom užívateľského účtu (meno užívateľa plus heslo). Keď uchádzači predložia svoje ponuky elektronicky, systém vytvorí štandardný, jedinečný identifikačný list, ktorý si uchádzači môžu vytlačiť, podpísať a predložiť ECB v tlačenej podobe na potvrdenie, že ich ponuka je platná a právne záväzná.

Pre hospodárske subjekty, ktoré zastávajú názor, že zaobchádzanie s nimi nebolo spravodlivé, je ťažké dosiahnuť rýchle preskúmanie ich sťažností a náhradu za škody

76

Účinné nástroje na riešenie prípadov, keď hospodárske subjekty zastávajú názor, že zaobchádzanie s nimi nebolo spravodlivé, sú dôležité pre inštitúcie EÚ aj pre príslušné hospodárske subjekty. Takéto nástroje zvyšujú dôveryhodnosť inštitúcií EÚ a posilňujú dôveru hospodárskych subjektov, že sa s nimi bude zaobchádzať spravodlivo a že sa preto oplatí vynaložiť úsilie pracovať s inštitúciami EÚ.

Ustanovenia smerníc o opravných prostriedkoch, ktoré by posilnili proces preskúmania, neboli zapracované do pravidiel verejného obstarávania

77

V smerniciach o opravných prostriedkoch³³ sa stanovujú spoločné normy, aby sa zabezpečilo, že vo všetkých krajinách EÚ sú k dispozícii rýchle a účinné spôsoby nápravy, keď uchádzači zastávajú názor, že zákazky boli udelené nespravodlivo. Preskúmanie môžu vykonať existujúce súdne alebo administratívne orgány zodpovedné za preskúmanie. Prípadne môže byť zriadený nezávislý špecializovaný mimosúdny orgán zodpovedný za preskúmanie, ktorého rozhodnutia môžu byť podrobené súdnemu preskúmaniu. Ďalšou možnosťou predpokladanou v týchto smerniciach je, že príslušný hospodársky subjekt musí najprv požiadať o preskúmanie verejného obstarávateľa skôr, ako sa obráti na súdy.

78

Ako v prípade všetkých smerníc, smernice o opravných prostriedkoch sa nevzťahujú priamo na inštitúcie EÚ. Niektoré prvky smerníc boli zapracované do nariadenia o rozpočtových pravidlách EÚ a pravidiel verejného obstarávania ECB, zatiaľ čo iné boli vynechané. Konkrétne nebol zriadený nijaký nezávislý, špecializovaný mimosúdny orgán zodpovedný za preskúmanie záležitostí týkajúcich sa verejného obstarávania inštitúcií EÚ, ktorých rozhodnutia môžu byť predmetom súdneho preskúmania napriek tomu, že takýmto orgánom trvajú vo všeobecnosti priebežné preskúmania a opravné prostriedky pred zadaním zákazky³⁴ kratšie.

79

V súlade so smernicami o opravných prostriedkoch sa v nariadení o rozpočtových pravidlách EÚ stanovuje odkladná lehota 15 kalendárnych dní pred podpísaním zmluvy. Táto lehota je znížená na 10 dní, ak verejný obstarávateľ používa elektronické prostriedky na zaslanie oznámení úspešným a neúspešným uchádzačom o svojom zámere podpísať zmluvu³⁵. Verejný obstarávateľ môže odložiť podpísanie zmluvy v záujme ďalšieho preskúmania, ak je to opodstatnené na základe žiadostí alebo pripomienok vylúčených alebo poškodených záujemcov alebo uchádzačov. Toto ustanovenie nariadenia o rozpočtových pravidlách je menej výhodné pre neúspešných uchádzačov ako ustanovenia smerníc o opravných prostriedkoch, podľa ktorých podanie žiadosti o preskúmanie verejnému obstarávateľovi vedie k okamžitému odloženiu možnosti uzavrieť zmluvu³⁶.

80

Spomedzi kontrolovaných subjektov len ECB má dôkladný interný mechanizmus riešenia sťažností. Toto tzv. odvolacie konanie je opísané v rámčeku 11.

Rámček 11

Odvolacie konanie ECB

V pravidlách verejného obstarávania ECB je umožnené neúspešným kandidátom/uchádzačom odvolať sa na orgán na preverenie obstarávania (OPO). OPO je interný orgán zložený z vrcholových manažérov a podporujú ho právne služby banky. Ak OPO zastáva názor, že rozhodnutie o odmietnutí žiadosti alebo ponuky odvolateľa je v rozpore s pravidlami verejného obstarávania alebo všeobecnými zásadami práva v oblasti verejného obstarávania, buď nariadi, aby sa postup obstarávania alebo jeho časti zopakovali, alebo vydá konečné rozhodnutie. OPO oznámi písomne svoje rozhodnutie odvolateľovi do jedného mesiaca od doručenia odvolania.

Od roku 2007 bolo prijatých 35 odvolaní, z ktorých bolo jedno neukončené v decembri 2015, šesť bolo pozastavených, 20 zamietnutých a osem postúpených zodpovednému výboru pre verejné obstarávanie a odvolateľ v nich ďalej nepokračoval.

Konania na súdoch EÚ trvajú príliš dlho a kompenzácie straty sú udelené zriedka

81

Všeobecný súd má okrem iného právomoci na rozhodovanie v prvom stupni vo veciach podaných hospodárskymi subjektmi voči konaniu alebo nekonaniu inštitúcií EÚ. V šesťročnom období rokov 2009 až 2014 Všeobecný súd dokončil 3 419 prípadov, z toho 106 sa týkalo verejného obstarávania inštitúciami EÚ (3,1 %) alebo v priemere 17,6 prípadu za rok³⁷. 106 prípadov týkajúcich sa verejného obstarávania viedlo spolu k 123 rozhodnutiam: 66 rozsudkov a 57 uznesení. Rozdelenie podľa príslušných inštitúcií a orgánov EÚ sa nachádza v tabuľke 3.

Tabuľka 3

Rozsudky a uznesenia Všeobecného súdu podľa príslušných inštitúcií alebo orgánov EÚ

| Rozsudok | Uznesenie
Európska komisia | 41 | 40
Európsky parlament | 5 | 4
Rada | 3 | 3
Európska námorná bezpečnostná agentúra | 3 |
Súdny dvor Európskej únie | 2 |
Európsky úrad pre bezpečnosť potravín | 2 |
Európska agentúra pre lieky | 2 |
Európska centrálna banka | 1 | 2
Európska investičná banka | 1 |
Európske monitorovacie centrum pre drogy a drogovú závislosť | 1 |
Európsky inštitút pre rodovú rovnosť | 1 |
Frontex | 1 |
Európska environmentálna agentúra | 1 |
Spoločný podnik Fusion for Energy | 1 | 3
Europol | 1 |
Európsky dvor audítorov |  | 1
Európska služba pre vonkajšiu činnosť |  | 1
Úrad pre harmonizáciu vnútorného trhu |  | 1
Európska chemická agentúra |  | 1
Európske centrum pre prevenciu a kontrolu chorôb |  | 1

Zdroj: Európsky dvor audítorov.

82

V skúmanom období boli žaloby o zrušenie úspešné v 13 prípadoch na základe zistenia, že verejný obstarávateľ rozhodol neoprávnene³⁸. Konania v oblasti verejného obstarávania (rozsudky) trvali na Všeobecnom súde v priemere asi 35 mesiacov.

83

Najdôležitejšou stratou účastníkov verejnej súťaže je strata zisku, ktorý by mali, ak by im bola zákazka udelená. V skúmanom období (2009 – 2014) neboli žiadne úspešné nároky na náhradu škody. V dvoch nedávnych prípadoch³⁹ však Všeobecný súd nariadil verejnému obstarávateľovi zaplatiť náhradu škôd, ktorú utrpel hospodársky subjekt v dôsledku straty možnosti získať zákazku. To môže naznačovať, že Všeobecný súd teraz viac inklinuje k nárokom na náhradu škody v takýchto prípadoch.

84

V skúmanom období neboli žiadne úspešné návrhy na nariadenie predbežných opatrení⁴⁰ a všetkých 16 odvolaní, ktoré hospodárske subjekty predložili Súdnemu dvoru voči rozhodnutiam Všeobecného súdu, bolo neúspešných. V jednom z najvýznamnejších rozhodnutí z roku 2015 týkajúcom sa postupov verejného obstarávania inštitúciami EÚ⁴¹ však podpredseda Súdneho dvora rozhodol, že hoci vzniknutá ujma nie je nenapraviteľná, dostatočne zjavná a závažná povaha nezrovnalostí zistených prima facie môže odôvodniť nariadenie predbežných opatrení. Podpredseda Súdneho dvora teda pozitívne prijal nový a pružnejší prístup Všeobecného súdu k podmienkam nariadenia predbežných opatrení, odkazujúc na práva na účinnú súdnu ochranu⁴².

Ombudsman niekedy našiel zmierlivé riešenia, ale procesné pravidlá bránia rýchlo reagovať na prípady verejného obstarávania

85

Európsky ombudsman vyšetruje sťažnosti týkajúce sa nesprávnych úradných postupov v inštitúciách a orgánoch EÚ vrátane sťažností tákajúcich sa verejného obstarávania. Vyhľadávaním na webovej stránke ombudsmana sme našli 60 rozhodnutí týkajúcich sa verejného obstarávania v období od 18. februára 2008⁴³ do 17. februára 2015⁴⁴. Väčšina týchto 60 rozhodnutí (34 prípadov) sa týkala verejného obstarávania mimo EÚ, často súvisela s delegáciami EÚ. Analýza týchto 60 rozhodnutí je zhrnutá v tabuľke 4.

Tabuľka 4

Rozhodnutia ombudsmana v súvislosti s verejným obstarávaním – prehľad výsledkov

Kategória | Počet výskytov | Vysvetlenie
Celkový počet rozhodnutí | 60 | Celkový počet rozhodnutí týkajúcich sa verejného obstarávania uverejnených na webovej stránke ombudsmana pod názvom Udelenie zákaziek alebo grantov.
Žiadny nesprávny úradný postup | 30 | Ombudsman nezistil žiadny nesprávny úradný postup.
Zmierlivé riešenie vykonané | 8 | Zmierlivé riešenie alebo nápravné opatrenie bolo dohodnuté alebo vykonané. Táto kategória zahŕňa tieto podkategórie:
Poskytnutie informácií | 6 | Zmierlivé riešenie pozostávalo zo sprístupnenia uspokojivých informácií alebo vysvetlenia dôvodov.
Úhrada nákladov | 1 | Zmierlivé riešenie pozostávalo z preplatenia neodôvodnených nákladov, ktoré vznikli sťažovateľovi.
Riešenie nekonkretizované (prebiehajú rokovania) | 1 | Rokovania o zmierlivom riešení sa konali, ale výsledok nie je známy.
Nesprávny úradný postup | 20 | Ombudsman zistil nesprávny úradný postup aspoň v jednom aspekte týchto prípadov. Táto kategória zahŕňa tieto podkategórie:
Zmierlivé riešenie zamietnuté | 5 | Navrhované zmierlivé riešenie bolo zamietnuté príslušnou inštitúciou v štyroch z piatich prípadov.
Zmierlivé riešenie nie je možné | 13 | Zmierlivé riešenie už nebolo možné.
Zmierlivé riešenie nebolo potrebné | 2 | Zmierlivé riešenie nebolo potrebné, pretože tvrdenie nebolo preskúmané, keďže postup bol zrušený, alebo nebolo potrebné, pretože nemalo nijaký vplyv na výsledok postupu.
Vec Súdneho dvora – ďalej neskúmaná | 1 | Ombudsman nepreskúmal vec, pretože bola predmetom konania Všeobecného súdu.
Prípad stiahol sťažovateľ | 1 | Prípad stiahol sťažovateľ bez ďalšieho vysvetlenia.

Zdroj: Európsky dvor audítorov.

86

Priemerné trvanie od otvorenia prípadu po rozhodnutie bolo 20 mesiacov, čo je menej ako trvanie prípadu na Súdnom dvore (pozri bod 82). Sťažnosti však „musia predchádzať náležité administratívne úkony pred dotknutým orgánom alebo inštitúciou“⁴⁵ pred tým, ako ombudsman začne vyšetrovanie. To znamená, že hospodársky subjekt musí najprv zaslať svoju sťažnosť príslušnej inštitúcii a čakať na odpoveď. To predlžuje celý proces a v podstate vylučuje rýchly zásah ombudsmana pred podpísaním zmluvy.

87

Keď sa dohodlo zmierlivé riešenie na návrh ombudsmana, zvyčajne pozostávalo z poskytnutia prístupu k informáciám sťažovateľovi alebo z poskytnutia uspokojivého vysvetlenia dôvodov zamietnutia jeho ponuky. Vyšetrovanie ombudsmanom nikdy neviedlo k zrušeniu rozhodnutia o udelení zákazky a k opätovnému otvoreniu postupu verejného obstarávania inštitúciou EÚ. Nápravné opatrenie nikdy nepozostávalo z kompenzácie sťažovateľa za stratu možnosti zúčastniť sa na verejnom obstarávaní alebo za stratu zisku. Preplatenie nákladov vzniknutých sťažovateľovi pre jeho účasť na postupe verejného obstarávania bolo udelené raz. Ombudsmanka je iniciatívna a do svojich rozhodnutí začleňuje „ďalšie poznámky“, ktoré sú odporúčaniami, ktorých cieľom je podporiť inštitúcie zmeniť svoje postupy v budúcnosti. Príklady „ďalších poznámok“ sú uvedené v rámčeku 12.

Výbor pre petície Európskeho parlamentu vylučuje petície proti inštitúciám EÚ

88

Petičné právo je jedným zo základných práv občanov Európskej únie⁴⁶. Každý občan, ako aj každá fyzická osoba, ktorá má bydlisko, alebo každá právnická osoba, ktorá má sídlo v členskom štáte, má právo obrátiť sa s petíciou na Európsky parlament. Výbor pre petície Európskeho parlamentu však uviedol na svojom petičnom portáli, že petície týkajúce sa nesprávnych úradných postupov inštitúcií EÚ by boli neprípustné: „Neprípustnosť petície (…) Upozorňujeme, že otázky týkajúce sa nesprávnych úradných postupov v inštitúciách alebo orgánoch EÚ by mali byť zaslané európskeho ombudsmanovi.“ Týmto vylúčil petície týkajúce sa obvinení z nesprávnych úradných postupov vo verejnom obstarávaní inštitúciami EÚ.

Rámček 12

Príklady ďalších poznámok ombudsmanky

„Podliehajúc podmienkam zmluvy, v budúcich prípadoch, keď sa zmluvní dodávatelia opýtajú, či ich zmluva bude, alebo nebude obnovená, Úrad pre publikácie by mohol aspoň uviesť približný časový rámec, v ktorom plánuje prijať rozhodnutie.“ [Rozhodnutie európskeho ombudsmana, ktorým sa uzatvára vyšetrovanie sťažnosti 1922/2010/(VIK)ER voči Úrad pre publikácie Európskej únie (19. 12. 2013)]

„V prípadoch, ako je ten súčasný, keď po zrušení postupu obstarávania sa delegácia EÚ rozhodne pokračovať v rokovacom konaní s niektorými pôvodnými uchádzačmi, odporúčame delegácii, aby zvážila informovať neúspešných uchádzačov otvorene a iniciatívne o takomto vývoji. Tým sa ešte viac posilní vnímanie zákonnosti a transparentnosti postupov verejného obstarávania vykonávaných delegáciami EÚ.“ [Rozhodnutie európskeho ombudsmana, ktorým sa uzatvára vyšetrovanie sťažnosti 1325/2011/VL voči Európskej komisii (17. 5. 2013)]

„Vzhľadom na terminologický zmätok, ktorý odhalil súčasný prípad, a s cieľom predísť možným nedorozumeniam v budúcnosti, ombudsman považuje za užitočné vyzvať Komisiu, aby preskúmala dokumentáciu, ktorú poskytuje v súvislosti so svojimi postupmi verejného obstarávania, aby tým odstránila akékoľvek nepresnosti a terminologickú nejednotnosť a zabezpečila, že uchádzači sú jasne a jednoznačne informovaní o podmienkach oprávnenosti týkajúcich sa ich usídlenia/miesta registrácie/registrácie/štátnej príslušnosti. Taktiež by bolo užitočné, keby Komisia v rámci takéhoto preskúmania mohla zabezpečiť, aby kľúčové pojmy v procese verejného obstarávania boli jasne vymedzené buď v samotnom oznámení o verejnom obstarávaní, alebo v dokumente, na ktorý jasne odkazuje a ktorý je ľahko dostupný.“ [Rozhodnutie európskeho ombudsmana, ktorým sa uzatvára vyšetrovanie sťažnosti 920/2010/VIK voči Európskej komisii (18. 7. 2011)]

Časť IV – Transparentnosť výsledkov a vzájomné učenie sa nepodporujú systematicky

Informácie o výsledkoch činností verejného obstarávania inštitúciami EÚ nie sú dostupné takým spôsobom, ktorý by umožnil účinné monitorovanie orgánom udeľujúcim absolutórium a širšou verejnosťou

89

Jedným z najúčinnejších spôsobov boja proti korupcii a profesijným pochybeniam vo verejnom obstarávaní a v prevencii neodôvodneného obmedzenia hospodárskej súťaže je zvýšenie transparentnosti procesov a postupov. Transparentnosť nie je dôležitá len pre hospodárske subjekty, ale aj pre orgán udeľujúci absolutórium a širšiu verejnosť, ktorí môžu prispieť k zlepšeniu výkonnosti inštitúcií EÚ monitorovaním činností v oblasti verejného obstarávania.

Účinné monitorovanie si vyžaduje zjednotené informácie, ktoré možno nájsť na jedinom mieste na internete

90

Na umožnenie účinného monitorovania zúčastnenými stranami je nutné sprístupniť nasledujúce minimálne informácie na jedinom mieste na internete a priebežne ich aktualizovať za každú zákazku nad 15 000 EUR po jej podpísaní inštitúciou EÚ, uvádzajúc:

a)predmet zákazky;

b)typ zákazky;

c)hodnotu zákazky;

d)trvanie zákazky;

e)typ postupu zadania zákazky (s odôvodnením v prípade rokovacieho konania bez predchádzajúceho zverejnenia oznámenia o vyhlásení verejného obstarávania),

f)kritériá na vyhodnotenie ponúk a ich váhy;

g)počet prijatých ponúk a počet ponúk, ktoré boli posúdené pri konečnom rozhodnutí o udelení zákazky (s rozdelením podľa členských štátov/tretích krajín a s uvedením počtu ponúk od MSP),

h)názov a adresu úspešného uchádzača vrátane informácií, či je úspešný uchádzač MSP;

i)podiel zákazky, ktorý bude pravdepodobne zadaný subdodávateľom.

91

Takýto repozitár informácií týkajúcich sa zákaziek EÚ by mal tiež obsahovať odkazy na dokumenty (napr. súťažné podklady, oznámenia v TED, kópie podpísaných zmlúv).

Informácie sa poskytujú čiastočne

92

V súčasnosti neexistujú nástroje, ktoré by umožnili celkový prehľad o výsledkoch činností verejného obstarávania inštitúciami EÚ. Informácie sa poskytujú čiastočne a väčšinou nejednotným spôsobom. Nie všetky ukončené postupy verejného obstarávania možno nájsť v databáze TED, pretože uverejnenie oznámení o výsledku obstarávania nie je povinné vo všetkých postupoch. Vyhľadávanie postupov, ktoré sú v TED, je náročné, pretože výsledky vyhľadávania nie sú vždy spoľahlivé (pozri body 63 až 65). Platformu elektronického obstarávania TED nevyužívajú všetky inštitúcie EÚ. Okrem toho niektoré inštitúcie blokujú možnosť stiahnuť súťažné podklady z platformy po skončení lehoty na predkladanie ponúk.

93

Európsky parlament uverejňuje na svojej webovej stránke úplný ročný zoznam všetkých svojich zmluvných dodávateľov, ktorí získali zákazky v hodnote nad 15 000 EUR. V tomto zozname je uvedený názov a adresa zmluvného dodávateľa, typ a predmet zákazky, jej trvanie, hodnota, uplatnený postup a príslušné generálne riaditeľstvo. Tento zoznam je súčasťou výročnej správy o zákazkách udelených Európskym parlamentom. Je ucelenejší a podrobnejší ako konsolidované informácie uverejňované ostatnými kontrolovanými inštitúciami a ide nad rámec požiadaviek na transparentnosť, ktoré sú stanovené v nariadení o rozpočtových pravidlách EÚ.

94

Keďže sú činnosti v oblasti verejného obstarávania v Komisii decentralizované, vykazujú sa vo výročných správach o činnosti (VSČ) rôznych generálnych riaditeľstiev, ale štandardizovaným spôsobom. Nie všetky informácie z rôznych VSČ sú však konsolidované do jedinej správy na ústrednej úrovni Komisie. Na úrovni Komisie zahŕňa Komisia do svojho súhrnu výsledkov Komisie v oblasti riadenia analytickú správu o rokovacích konaniach. Systém finančnej transparentnosti (SFT) Komisie má poskytovať informácie o príjemcoch finančných prostriedkov EÚ. Neobsahuje však informácie o type postupu verejného obstarávania, ktorý viedol k zadaniu zákazky.

95

ECB uverejňuje na svojej webovej stránke ročný zoznam zákaziek s hodnotou nad 50 000 EUR, ktoré boli zadané bez uverejnenia oznámenia o vyhlásení obstarávania. V zoznamoch sa špecifikuje meno dodávateľov, ktorým boli zákazky zadané, predmet a odhadovaná hodnota zákaziek a označuje sa, či zákazka trvala dlhšie ako 12 mesiacov. Minulé oznámenia o vyhlásení obstarávania a oznámenia o výsledku obstarávania z TED a minulé dobrovoľné oznámenia o obstarávaní sú centrálne k dispozícii v archíve.

96

Bezpečné webové sídlo obstarávania v Rade pre zákazky nad 60 000 EUR poskytuje funkciu vyhľadávania nielen pre prebiehajúce výzvy, ale aj ukončené a zrušené výzvy. Keď sme však testovali funkciu vyhľadávania, nenašli sme všetky ukončené výzvy. Ročný zoznam zákaziek, pri ktorých nebolo uverejnené konkrétne oznámenie o výsledku obstarávania, sa uverejňuje v databáze TED. Na webovej stránke Rady však nebol nijaký odkaz na tieto zoznamy.

97

Portál otvorených dát EÚ, ktorý spravuje Úrad pre publikácie, obsahuje súbory údajov o verejnom obstarávaní. Najucelenejšie súbory údajov sú priamo založené na TED. Tieto súbory údajov majú rovnaké problémy, ako sú opísané v bodoch 63 – 64 o nedostatočnej možnosti vyhľadávania a neúplnosti údajov, t. j. nie vždy poskytujú uspokojivé výsledky a niekedy sú údaje neúplné.

Učenie sa z osvedčených postupov sa plne nevyužíva

98

Keďže je verejné obstarávanie inštitúciami EÚ zväčša decentralizované, spolupráca medzi rôznymi organizáciami môže priniesť zlepšenia vďaka vzájomnému učeniu a výmene skúseností. Zaznamenali sme významnú spoluprácu a výmenu skúseností medzi rôznymi inštitúciami a v prípade väčších inštitúcií medzi rôznymi útvarmi verejného obstarávania. Používajú sa medziinštitucionálne postupy verejného obstarávania. Existujú kanály na výmenu otázok a diskusiu.

99

Partnerské preskúmania umožňujú štruktúrovanú výmenu osvedčených postupov medzi zúčastnenými organizáciami. V oblasti verejného obstarávania EÚ sa tento nástroj zatiaľ neuplatnil. Dobrým príkladom zlepšení zavedených vďaka partnerskému preskúmaniu je európsky štatistický systém⁴⁷. JRC pravidelne vykonáva následné kontroly svojich spisov verejného obstarávania v rámci kontrol platieb. Nastavenie týchto kontrol má isté podobné črty s partnerskými preskúmaniami⁴⁸.

9Pozri napríklad najnovšiu výročnú správu Dvora audítorov o plnení rozpočtu za rozpočtový rok 2014 spolu s odpoveďami inštitúcií (Ú. v. EÚ C 373, 10.11.2015), bod 1.29.

10Chyby v priamom hospodárení sa vyskytli zväčša pri grantoch financovaných z rozpočtu EÚ.

11Pozri našu osobitnú správu č. 10/2015: Úsilie riešiť problémy s verejným obstarávaním vo výdavkoch EÚ v oblasti súdržnosti by malo zintenzívnieť, najmä body 19 až 24 a tabuľku 1 s typmi chýb. Práce, tovar a služby obstarávané v rámci výdavkov na súdržnosť v členských štátoch zahŕňajú položky ako výstavba ciest alebo čistiarne odpadových vôd, ktoré sa bežne nenachádzajú v portfóliu verejného obstarávania inštitúcií EÚ (http://eca.europa.eu).

12Pozri bod 9.

13Najmä rokovacie konania, keď zákazku bolo možné udeliť len konkrétnemu hospodárskemu subjektu z technických alebo umeleckých dôvodov alebo z dôvodu ochrany výlučných práv.

14Pozri bod 8 stanoviska (Ú. v. EÚ C 52, 13.2.2015, s. 1).

15V článku 96 nariadenia o rozpočtových pravidlách EÚ o dobrej správe sa okrem iného stanovuje, že inštitúcia vyzve žiadateľa alebo uchádzača, aby poskytol chýbajúce informácie alebo vysvetlil podporné dokumenty v prípade očividnej administratívnej chyby.

16Pozri odôvodnenie 2 smernice o verejnom obstarávaní z roku 2014.

17Vo svojej komunikácii s potenciálnymi uchádzačmi GR pre vnútorný trh, priemysel, podnikanie a MSP zdôrazňuje, že MSP sa osobitne vyzývajú na účasť. MSP sa podporujú, aby predložili ponuku samy ako konzorcium alebo subdodávateľ.

18Pozri článok 40 smernice o verejnom obstarávaní z roku 2014.

19V pravidlách verejného obstarávania ECB nie sú predbežné trhové konzultácie uvedené.

20Pozri KOM(2007) 501 v konečnom znení z 5. septembra 2007 o politike umiestňovania útvarov Komisie v Bruseli a Luxemburgu; konkrétne časť Posilnenie hospodárskej súťaže na trhu: revidovaný postup nákupu a prenájmu budov.

21V pravidlách ECB sa stanovuje, že postupy verejného obstarávania sa uskutočňujú v anglickom jazyku, pokiaľ neexistujú výnimočné okolnosti týkajúce sa konania alebo predmetu zákazky, ktoré vyžadujú použitie iného jazyka.

22Pozri štúdiu: Prístup MSP k trhom verejného obstarávania a spájanie dopytu v EÚ z februára 2014 vypracovanú na žiadosť Komisie externými konzultantmi.

23Na rozdiel od verejnej súťaže sa užšia súťaž organizuje v dvoch fázach. V prvej fáze môže každý hospodársky subjekt, ktorý má záujem, predložiť žiadosť o účasť, ale len hospodárske subjekty, ktoré spĺňajú výberové kritériá, môžu predložiť ponuku.

24Ú. v. EÚ C 148, 2.7.2007, s. 1, pozri bod 21.

25Zmluvný vzťah s hospodárskym subjektom môže trvať dlhšie než štyri roky, pretože trvanie jednotlivých zmlúv založených na rámcovej zmluve sa nemusí zhodovať s trvaním rámcovej zmluvy.

26http://europa.eu/abouteuropa/index_en.htm.

27http://ec.europa.eu/contracts_grants/contracts_en.htm.

28„Verejné obstarávanie a granty pre externé činnosti Európskej únie – Praktická príručka“.

29http://ted.europa.eu

30Preskúmanie fungovania kódov/systému SSO, december 2012, pre GR pre vnútorný trh a služby.

31Okrem toho elektronické obstarávanie TED taktiež poskytuje uchádzačom prístup k zákazkám s nižšou hodnotou, ak sa verejný obstarávateľ rozhodne uverejniť ich.

32V účinnosti od októbra 2012.

33Sú dve smernice, v ktorých sa stanovujú opravné prostriedky v súvislosti s verejným obstarávaním: smernica Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov preskúmavania v rámci verejného obstarávania tovarov a prác (Ú. v. ES L 395, 30.12.1989, s. 33), ktorá sa týka verejného sektora, a smernica Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych predpisov Spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore (Ú. v. ES L 76, 23.3.1992, s. 14), ktorá sa týka sektora verejných služieb. Obe smernice boli zmenené smernicou Európskeho parlamentu a Rady 2007/66/ES z 11. decembra 2007, ktorou sa menia a dopĺňajú smernice Rady 89/665/EHS a 92/13/EHS, pokiaľ ide o zvýšenie účinnosti postupov preskúmania v oblasti zadávania verejných zákaziek (Ú. v. EÚ L 335, 20.12.2007, s. 31).

34Pozri záverečnú správu zo štúdie Komisie: Hospodárska efektívnosť a právna účinnosť postupov na preskúmanie a uplatňovanie opravných prostriedkov týkajúcich sa verejných zákaziek, apríl 2015, s. 137.

35V prípade osobitných zákaziek založených na rámcových zmluvách a výnimočných rokovacích konaniach podľa článku 134 ods. 1 pravidiel uplatňovania (okrem článku 134 ods. 1 písm. b) (jeden možný hospodársky subjekt) nie je nijaká odkladacia lehota. Odkladacia lehota nie je vtedy, ak bola predložená len jedna ponuka.

36Odloženie uzavretia zmluvy sa neskončí pred uplynutím lehoty najmenej 10 kalendárnych dní, ktorá začína plynúť dňom nasledujúcim po dni zaslania odpovede verejným obstarávateľom.

37Ak porovnáme počet prípadov týkajúcich sa verejného obstarávania s počtom rozhodnutí o udelení zákazky uverejnených inštitúciami a orgánmi EÚ v databáze Tenders Electronic Daily (TED), môžeme dospieť k záveru, že pomer prípadov Všeobecného súdu a postupov verejného obstarávania vykonaných inštitúciami a orgánmi EÚ je nižší ako 1 %. Je to menej ako v členských štátoch, kde je pomer postupov preskúmania k celkovému počtu postupov verejného obstarávania od 2 do 12,3 % podľa výročného preskúmania verejného obstarávania z roku 2013 (pracovný dokument útvarov Komisie SWD(2014) 262 final z 1. augusta 2014, s. 26).

38Je ustálenou judikatúrou, že inštitúcie EÚ majú značnú diskrečnú právomoc v súvislosti s faktormi, ktoré sa majú zohľadniť na účely udelenia zákazky. Preskúmanie Všeobecným súdom sa musí obmedziť na kontrolu, či sa dodržali pravidlá týkajúce sa postupu, a odôvodnenie, či sú fakty správne a či nedošlo k zjavnej chybe pri hodnotení alebo k zneužitiu právomocí. V desiatich z 13 prípadov bolo odôvodnením zrušenia rozhodnutia nedodržanie povinnosti verejného obstarávateľa uviesť dôvody.

39Vec T-299/11 zo 7. októbra 2015 (European Dynamics/OHIM) (odvolanie v prebiehajúcom konaní vo veci C-677/15 P) a vec T-199/14 z 29. októbra 2015 (Vanbreda Risk & Benefits/Komisia).

40S výnimkou jedného uznesenia, ktoré bolo následne zrušené po odvolaní. Okrem toho v dvoch prípadoch verejný obstarávateľ zrušil postup verejného obstarávania pred rozhodnutím Všeobecného súdu.

41C-35/15 P(R), Európska komisia/Vanbreda Risk & Benefits.

42V tejto veci však podpredseda zamietol žiadosť o predbežné opatrenia, pretože Komisia dodržala odkladnú lehotu pred uzatvorením zmluvy a príslušná zmluva bola uzatvorená dávno pred predložením žiadosti o predbežné opatrenia.

43Prvý výskyt rozhodnutia týkajúceho sa verejného obstarávania pod názvom Udelenie zákaziek alebo grantov.

44Počas tohto sedemročného obdobia ombudsman dostal 86 prípustných sťažností súvisiacich s ponukami. Medzi nimi bolo 60 rozhodnutí dostupných v internetovej databáze, 22 prípadov, keď ombudsman nenašiel základ na začatie vyšetrovania, a 4 prípady, od ktorých odstúpili sťažovatelia.

45Pozri článok 2 ods. 4 rozhodnutia Európskeho parlamentu z 9. marca 1994 o úprave a všeobecných podmienkach upravujúcich výkon funkcie ombudsmana (Ú. v. ES L 113, 4.5.1994, s. 15).

46Pozri článok 44 Charty základných práv Európskej únie.

47Pozri našu osobitnú správu č. 12/2012: Zlepšili Komisia a Eurostat proces tvorby spoľahlivej a hodnovernej európskej štatistiky? (http://eca.europa.eu).

48V roku 2014 sa tieto kontroly vykonali na 55 spisoch verejného obstarávania. Tieto kontroly sa týkali dodržiavania pravidiel a požiadaviek. Vykonalo ich deväť skupín po troch zamestnancoch na pokrytie všetkých miest JRC. Kontrolóri boli z rôznych oddelení a miest. Každý tím mal vymenovaného vedúceho tímu. Rôzne tímy použili tie isté podrobné kontrolné zoznamy a uplatnili štandardné podávanie správ.

Závery a odporúčania

100

Verejné obstarávanie v EÚ sa riadi pravidlami, ktorých cieľom je odstrániť prekážky a otvoriť trhy nediskriminačným a transparentným spôsobom na podporu hospodárskej súťaže. Cieľom verejného obstarávania je zvýšiť voľbu potenciálnych zmluvných dodávateľov, ktorí sú dostupní pre verejné orgány, čo povedie k lepšej hodnote za peniaze pri súčasnom rozvoji trhových príležitostí pre spoločnosti.

101

Dvor audítorov dospel k záveru, že inštitúcie EÚ môžu urobiť viac pre uľahčenie prístupu k ich verejnému obstarávaniu.

102

Inštitúcie EÚ majú dôkladné systémy a zamestnancov schopných udržať riziko chýb a nezrovnalostí pod kontrolou. Zistili sme málo závažných chýb vo verejnom obstarávaní v operáciách, ktoré priamo riadia inštitúcie EÚ, ktoré sme preskúmali v rámci nášho výročného vyhlásenia o vierohodnosti. Úradu OLAF sa zasiela málo obvinení, čo naznačuje, že počet závažných nezrovnalostí a prípadov podvodu v tejto oblasti je obmedzený (pozri body 15 až 22).

103

Na monitorovanie a preukázanie prístupnosti činností verejného obstarávania inštitúcie EÚ potrebujú informácie o miere účasti hospodárskych subjektov na ich postupoch verejného obstarávania. Väčšina inštitúcií EÚ nemeria systematicky mieru účasti na ich postupoch verejného obstarávania. Spomedzi kontrolovaných subjektov len Spoločné výskumné centrum Komisie zhromažďuje v tejto oblasti ucelené štatistiky. Ostatné spĺňajú minimálnu požiadavku uviesť počet prijatých ponúk v oznámení o výsledku verejného obstarávania uverejnenom v TED (pozri body 23 až 25).

Odporúčanie 1

S cieľom uľahčiť monitorovanie prístupnosti činností verejného obstarávania by všetky inštitúcie EÚ mali zhromažďovať a analyzovať údaje, zozbierané postup za postupom a za každý typ postupu, nielen o počte počiatočne prijatých ponúk alebo žiadostí zúčastniť sa, ale aj o počte ponúk, ktoré boli posúdené pri konečnom rozhodnutí o udelení zákazky.

Cieľový dátum zavedenia: od roku 2017.

104

Pri revízii pravidiel verejného obstarávania v roku 2015 inštitúcie EÚ neuľahčili prístup k verejnému obstarávaniu zjednodušením pravidiel a vysvetlením nejasných oblastí v čo najväčšom rozsahu (pozri body 26 až 35):

a)nariadenie o rozpočtových pravidlách EÚ a jeho pravidlá uplatňovania neboli konsolidované do jedného dokumentu a zostávajú zbytočne zložitou legislatívou;

b)odchýlky od novej smernice o verejnom obstarávaní nie sú vždy jasne uvedené či vysvetlené;

c)účasť malých a stredných podnikov sa explicitne nepodporuje;

d)neobjasňuje sa, ako preskúmať trh pred uzatvorením zmluvy na nákup alebo prenájom budovy;

e)len ECB stanovila jazykový režim platný pre jej postupy verejného obstarávania v pravidlách verejného obstarávania.

Odporúčanie 2

S prichádzajúcou revíziou nariadenia o rozpočtových pravidlách EÚ v roku 2016 by Komisia mala navrhnúť jedinú príručku pravidiel verejného obstarávania. V nej by sa mala explicitne podporovať účasť malých a stredných podnikov. Okrem toho by do nej mali byť zahrnuté pravidlá prieskumu trhu pre zákazky na nehnuteľnosti a jazykový režim pre postupy verejného obstarávania. Odchýlky od smernice o verejnom obstarávaní z roku 2014 by mali byť odôvodnené.

Cieľový dátum zavedenia: 2017 v rámci revízie nariadenia o rozpočtových pravidlách EÚ.

105

Nie všetky procedurálne výbery podporili hospodársku súťaž v čo najširšom rozsahu. Väčšina inštitúcií EÚ nemala žiadnu politiku na uskutočnenie trhových konzultácií pred začatím oficiálneho postupu obstarávania. Takéto konzultácie sú dôležité na informovanie potenciálnych uchádzačov a optimalizáciu požiadaviek, ktoré sa majú stanoviť v súťažných podkladoch. Inštitúcie EÚ nesmú umelo rozdeľovať verejné obstarávanie, aby sa vyhli potrebe uplatniť postup, ktorý by vo väčšej miere podporoval hospodársku súťaž. Rozdelenie zákaziek do častí a ich súčasné uverejnenie však môže zvýšiť dostupnosť postupov verejného obstarávania, a to najmä pre MSP. Inštitúcie EÚ nevyužívali tento postup dostatočne (pozri body 37 až 55).

Odporúčanie 3

Inštitúcie EÚ by mali aktívne využívať predbežné trhové konzultácie, kedykoľvek je to vhodné, s cieľom pripraviť obstarávanie a informovať hospodárske subjekty o svojich plánoch obstarávania.

Cieľový dátum zavedenia: okamžite.

Odporúčanie 4

Inštitúcie EÚ by mali rozdeľovať zákazky do častí, kedykoľvek je to možné, s cieľom zvýšiť účasť na ich postupoch verejného obstarávania.

Cieľový dátum zavedenia: okamžite.

106

Zbytočné prekážky sťažujú život potenciálnym uchádzačom, ktorí chcú zistiť možnosti verejného obstarávania ponúkané inštitúciami EÚ a mať z nich prospech. Zviditeľnenie možností verejného obstarávania inštitúciami EÚ na internete je zlé. Dostupné informácie sú neucelené a roztrúsené po mnohých webových stránkach. Funkcia vyhľadávania v databáze TED (Tenders Electronic Daily) nedosiahla vždy uspokojivé výsledky. Nástroje, ktoré umožňujú elektronické predkladanie ponúk, zatiaľ neboli spustené uceleným a jednotným spôsobom (pozri body 56 až 75).

Odporúčanie 5

Inštitúcie EÚ by mali vytvoriť spoločné elektronické miesto jednotného kontaktu pre ich činnosti verejného obstarávania, kde by hospodárske subjekty mohli nájsť všetky relevantné informácie na jednom mieste a komunikovať s inštitúciami EÚ prostredníctvom tejto webovej stránky. Postupy verejného obstarávania vrátane oznámenia o platných pravidlách, podnikateľských možnostiach, príslušných dokumentoch k verejnému obstarávaniu, predloženia ponúk a celej ďalšej komunikácie medzi inštitúciami a hospodárskymi subjektmi by mali byť spravované prostredníctvom miesta jednotného kontaktu.

Cieľový dátum zavedenia: 2018.

107

Pre hospodárske subjekty, ktoré zastávajú názor, že zaobchádzanie s nimi nebolo spravodlivé, je ťažké dosiahnuť rýchle preskúmanie ich sťažností a náhradu za škody. Len ECB zaviedla dôkladný interný mechanizmus riešenia sťažností (pozri body 76 až 88).

Odporúčanie 6

Komisia by mala navrhnúť zmeny nariadenia o rozpočtových pravidlách EÚ, aby bolo umožnené rýchle preskúmanie sťažností hospodárskych subjektov, ktoré zastávajú názor, že zaobchádzanie s nimi nebolo spravodlivé. Takéto preskúmanie by sa malo uskutočniť skôr, ako sa hospodárske subjekty môžu obrátiť na európskeho ombudsmana alebo súdy EÚ.

Cieľový dátum zavedenia: 2017 v rámci revízie nariadenia o rozpočtových pravidlách EÚ.

108

Informácie o výsledkoch činností verejného obstarávania inštitúciami EÚ nie sú dostupné takým spôsobom, ktorý by umožnil účinné monitorovanie orgánom udeľujúcim absolutórium a širšou verejnosťou s cieľom zvýšiť transparentnosť a posilňovať dôveru. Tieto informácie sa poskytujú len čiastočne a väčšinou nejednotným spôsobom (pozri body 89 – 97). Podávanie správ o vyšetrovaniach úradu OLAF neumožňuje posudzovať trendy v priebehu času (pozri body 16 až 17).

Odporúčanie 7

Inštitúcie EÚ by mali zriadiť jeden verejný archív informácií o ich verejných zákazkách, ktorý by mohol byť vyvinutý ako súčasť TED eTendering, s cieľom umožniť účinné následné monitorovanie ich verejného obstarávania.

Cieľový dátum zavedenia: 2018.

Odporúčanie 8

OLAF by mal zlepšiť svoj systém správy prípadov, aby vypracúval správy a štatistiky o rôznych typoch obvinení, ktoré sú predmetom vyšetrovania, a o výsledkoch týchto vyšetrovaní.

Cieľový dátum zavedenia: 2017.

109

Keďže sú činnosti verejného obstarávania inštitúciami EÚ zväčša decentralizované, spolupráca medzi nimi môže priniesť zlepšenia vďaka vzájomnému učeniu a výmene skúseností. Zaznamenali sme značnú spoluprácu a výmenu skúseností medzi rôznymi inštitúciami a v prípade väčších inštitúcií medzi rôznymi útvarmi verejného obstarávania. Partnerské preskúmania, ktoré sú najrozvinutejším nástrojom na štruktúrovanú výmenu osvedčených postupov, sa však nevyužívali (pozri body 98 až 99).

Odporúčanie 9

Inštitúcie EÚ by mali využívať partnerské preskúmania na vzájomné učenie a výmenu osvedčených postupov v oblasti verejného obstarávania.

Cieľový dátum zavedenia: Začať prvé partnerské preskúmanie v roku 2018.

Túto správu prijala komora IV, ktorej predsedá Baudilio TOMÉ MUGURUZA, člen Dvora audítorov, v Luxemburgu na svojom zasadnutí 24. mája 2016.

Za Dvor audítorov

Vítor Manuel da SILVA CALDEIRA
predseda

Prílohy

Príloha I

Používatelia predkladania ponúk prostredníctvom TED (apríl 2016)

Európsky parlament, GR pre komunikáciu

Európsky parlament, GR pre infraštruktúru a logistiku

Európsky parlament, GR pre inováciu a technologickú podporu

Rada Európskej únie

Európska komisia, GR pre poľnohospodárstvo a rozvoj vidieka

Európska komisia, GR pre rozpočet

Európska komisia, GR pre komunikáciu

Európska komisia, GR pre komunikačné siete, obsah a technológie

Európska komisia, GR pre životné prostredie + GR pre oblasť klímy

Európska komisia, GR pre zamestnanosť, sociálne záležitosti a začlenenie

Európska komisia, GR pre energetiku

Európska komisia, GR pre finančnú stabilitu, finančné služby a úniu kapitálových trhov

Európska komisia, GR pre zdravie a bezpečnosť potravín

Európska komisia, GR pre ľudské zdroje a bezpečnosť

Európska komisia, GR pre humanitárnu pomoc a civilnú ochranu

Európska komisia, GR pre informatiku

Európska komisia, GR pre vnútorný trh, priemysel, podnikanie a MSP

Európska komisia, GR pre medzinárodnú spoluprácu a rozvoj

Európska komisia, GR pre spravodlivosť a spotrebiteľov

Európska komisia, GR pre mobilitu a dopravu

Európska komisia, GR pre regionálnu a mestskú politiku

Európska komisia, GR pre výskum a inováciu

Európska komisia, GR pre obchod

Spoločné výskumné centrum

Úrad pre infraštruktúru a logistiku v Bruseli

Úrad pre infraštruktúru a logistiku v Luxemburgu

Výkonná agentúra pre malé a stredné podniky (EASME)

Európsky dvor audítorov

Európska investičná banka

Európsky úrad pre boj proti podvodom (OLAF)

Eurostat

Úrad pre publikácie Európskej únie

EUROJUST

Európska agentúra pre riadenie operačnej spolupráce na vonkajších hraniciach členských štátov Európskej únie (Frontex)

Európske centrum pre prevenciu a kontrolu chorôb (ECDC)

Európska chemická agentúra (ECHA)

Európska obranná agentúra (EDA)

Európska environmentálna agentúra (EEA)

Európska agentúra pre kontrolu rybárstva (EFCA)

Európsky úrad pre bezpečnosť potravín (EFSA)

Európsky orgán pre poisťovníctvo a dôchodkové poistenie zamestnancov (EIOPA)

Európska agentúra pre lieky (EMA)

Európsky policajný úrad (EUROPOL)

European Railway Agency (ERA)

Európsky orgán pre cenné papiere a trhy (ESMA)

Agentúra Európskej únie pre sieťovú a informačnú bezpečnosť (ENISA)

Spoločný podnik Fusion for Energy (F4E)

Úrad pre harmonizáciu vnútorného trhu (ochranné známky a vzory) (OHIM)

Príloha II

Zhrnutie výsledkov prieskumu

Kontext

V súvislosti s auditom výkonnosti týkajúcim sa verejného obstarávania inštitúcií EÚ sa považovalo za užitočné zaradiť stanoviská a názory menších orgánov EÚ na procesy verejného obstarávania s cieľom získať lepší obraz. Prieskum bol zaslaný 47 takýmto orgánom, miera odpovedí bola 85 %.

I. Politiky v oblasti verejného obstarávania

01

Politiky v oblasti verejného obstarávania sú relevantné, pretože zobrazujú myslenie, ktoré je za postupmi inštitúcií EÚ v oblasti verejného obstarávania. Sú obzvlášť relevantné z hľadiska zlepšenia prístupu k procesu verejného obstarávania a budovania dôvery, pretože zvyšujú povinnosť inštitúcií vykonávajúcich verejné obstarávanie zodpovedať sa a dôveru subjektov, ktoré majú záujem predložiť ponuku.

02

Tri hlavné priority, ktoré uviedli agentúry, spoločné podniky a ostatné inštitúcie EÚ, boli (v klesajúcom poradí): dosiahnutie vysokého pomeru cena/kvalita, zabezpečenie nestrannosti a zjednodušenie administratívy.

03

Na otázku, či majú politiku v oblasti verejného obstarávania, väčšina respondentov (57 %) odpovedala kladne. Zvyšní respondenti (43 %) však nemajú vôbec žiadnu politiku.

04

Pokiaľ ide o verejnú dostupnosť, 56 % respondentov sprístupnilo svoje politiky verejnosti.

II. Zjednodušenie verejného obstarávania

01

Sú rôzne spôsoby, ako zjednodušiť verejné obstarávanie a znížiť administratívnu záťaž, napríklad poskytnutím usmernení k spôsobom verejného obstarávania, využívaním nástrojov elektronického obstarávania, monitorovaním účasti alebo vykonaním trhových konzultácií.

02

Na otázku, či poskytli dokumenty zamestnancom vykonávajúcim verejné obstarávanie s usmerneniami k výberu spôsobov verejného obstarávania, väčšina (60 %) odpovedala, že túto možnosť využili.

03

Komisia považuje elektronické obstarávanie za kľúč k zjednodušeniu verejného obstarávania. Okrem iného zahŕňa elektronické predkladanie ponúk, elektronické obstarávanie a elektronické zadanie zákazky. Len 35 % respondentov využilo niektorý z týchto nástrojov.

III. Trhové konzultácie

01

Je zásadne dôležité vykonať trhové konzultácie pred začatím procesu verejnej súťaže s cieľom spoznať trh a pripraviť úspešný proces verejnej súťaže. Takmer polovica agentúr z prieskumu však buď nevykonávala, alebo zriedka vykonávala trhové konzultácie. V tejto súvislosti využívanie vzorov trhových konzultácii je tiež relevantné, ale len traja respondenti také vzory využívali.

02

Monitorovanie účasti a archivovanie zoznamu uchádzačov taktiež môže pomôcť znížiť administratívnu záťaž vo fáze pred verejným obstarávaním. 15 % respondentov uviedlo, že si vedie zoznam dodávateľov, a viac než 75 % uviedlo, že monitorujú priemernú účasť.

IV. Účasť

01

Od začiatku účasť nespôsobovala respondentom osobitné problémy, ale aj tak sa ju snažili zlepšiť. Uviedli nasledujúce problémy s účasťou: slabá konkurencia, zložité právne predpisy a skutočnosť, že miestne trhy sú často príliš malé.

02

S cieľom čeliť nepriaznivému dosahu týchto problémov na účasť respondenti poskytujú svojim zamestnancom etické usmernenia, ktorých cieľom je zjednodušiť ich administratívne postupy a štandardizovať ich požiadavky.

V. Transparentnosť

01

Transparentnosť je kľúčom k dosiahnutiu nestrannosti – jednej z priorít verejného obstarávania.

02

Zverejnenie dcérskych spoločností a materských spoločností by mohlo pomôcť dosiahnuť, aby bol celý proces transparentnejší, a 94 % respondentov súhlasí s tým, že by to malo byť povinné.

03

Takmer polovica respondentov (47 %) stále neuverejňuje svoje postupy v oblasti verejného obstarávania.

Odpovede Európskeho parlamentu

38

Právny základ objasňujúci režim predbežných trhových konzultácií bol zavedený až zmenou nariadenia o rozpočtových pravidlách (NRP) a pravidiel jeho uplatňovania (PU) a nadobudol účinnosť 1. januára 2016. Keďže zapojenie potenciálne zainteresovaných hospodárskych subjektov do vypracúvania návrhov podkladových dokumentov vyvolalo viaceré otázky týkajúce sa rovnakého zaobchádzania, nediskriminácie a transparentnosti, EP využíval túto možnosť veľmi opatrne, okrem iného aj so zreteľom na článok 107 NRP.

39

Parlament v súčasnosti prepracúva svoju internú príručku o zadávaní verejných zákaziek a už prispôsobil odborné školenia, pričom sa dôraz kladie na využívanie predbežného prieskumu trhu, zároveň sa však poskytujú informácie o rizikách a poukazuje sa na postupy zamerané na predchádzanie rizikám.

42

Zadanie formou jedinej zákazky uľahčuje organizáciu služieb pred parlamentnými schôdzami a počas nich, čo je osobitne náročné vzhľadom na to, že prevažná časť služieb sa koncentruje do 4 dní v mesiaci. Tým sa zase umožnilo zavedenie plánu produktivity na úrovni 1 % ročne. To znamená, že počnúc druhým rokom sa ceny ročne znížia o 1 %. Okrem toho jediná zákazka neznížila hospodársku súťaž vzhľadom na veľký počet doručených ponúk (6).

Parlament berie na vedomie, že v prepracovaných pravidlách sa dôraz kladie na využívanie zadávania po častiach, a zohľadní to v prepracovanej príručke. Ako sa však uvádza aj v bode 43 pripomienok, rozhodnutie o rozdelení vždy závisí od okolností daného prípadu a povahy plnenia, pričom sa berie do úvahy primeraná rovnováha medzi prístupom MSP na jednej strane a nákladovou efektívnosťou na strane druhej.

43

Tieto nákupy za relatívne nízke sumy sa realizovali za mimoriadnych okolností, keď sa určité útvary presunuli do novej budovy, v ktorej ešte prebiehali stavebné práce. Išlo o jednorazové nákupy s cieľom uspokojiť určité potreby. Navyše bol dodržaný limit 60 000 EUR. Na budúce potreby inštitúcie v tejto oblasti sa bude vzťahovať rámcová zmluva, ktorá bude uzatvorená na základe súťažného konania, ktoré ešte prebieha.

50

Ako je uvedené v bode 34 pripomienok, oznámenie o prieskume na účel – okrem iného – tejto budovy bolo zverejnené v úradnom vestníku. Z právneho hľadiska sú zmluvné podmienky, na základe ktorých bol tento projekt na kľúč ponúkaný, v súlade s uplatniteľnými ustanoveniami (článok 121 PU a jeho predchodca, ktorý platil v tom čase).

Treba poznamenať, že v rámci parametrov stanovených inštitúciou a so zreteľom na špecifiká trhu bol prieskum čo najširší a uskutočnil sa v rámci právnych medzí, a to práve s cieľom zvýšiť účasť, ktorá je kľúčovým parametrom rozsahu auditu [bod 8 písm. b) pripomienok].

51

Útvary Parlamentu vydali usmernenia k rokovaniam. Parlament však musí pri rokovaniach zohľadniť aj zásadu proporcionality a zachovať rovnováhu medzi použitými zdrojmi a hodnotou zákazky. Usporiadanie rokovaní môže byť náročné z hľadiska času a zdrojov najmä v prípade zákaziek s nízkou a veľmi nízkou hodnotou.

73

Parlament už vypracoval vnútorné odporúčania a generálne riaditeľstvá pripravili interné postupy týkajúce sa používania elektronických prostriedkov na komunikáciu s uchádzačmi na účel všetkých zákaziek s hodnotou pod prahom stanoveným v smernici. Elektronické obstarávanie prostredníctvom databázy TED sa využíva čoraz viac a komplexná platforma pre elektronické obstarávanie je vo fáze prípravy.

Pokiaľ nebude táto otázka vyriešená, je používanie vnútornej pošty Parlamentu v podstate v rozpore s pravidlami uplatňovania.

88

Verejné obstarávanie inštitúcií EÚ spadá pod činnosti Európskej únie a petície v tejto oblasti sú podľa pravidiel prípustné.

Každá petícia sa však posudzuje osobitne, na základe jej obsahu. V závislosti od obsahu petície môže Výbor pre petície predkladateľovi petície odporučiť, aby podal sťažnosť európskemu ombudsmanovi. V takých prípadoch sa petícia zvyčajne vyhlási za prípustnú, ale sťažnosť ombudsmanovi musí podať sám predkladateľ petície. Ombudsman neuskutočňuje vyšetrovanie pre Výbor pre petície.

Cieľom informácií v tejto časti nie je odradiť občanov, ale skôr ich informovať o nadväzných krokoch a zodpovedajúcich opravných prostriedkoch, ktoré sú k dispozícii v individuálnych prípadoch, pokiaľ neexistuje mechanizmus preskúmania, ktorý si vyžaduje právny základ.

Odporúčanie 1

Parlament berie toto odporúčanie na vedomie. Jeho súčasný nástroj na riadenie zmlúv a podávanie správ, WebContracts, už teraz umožňuje zhromažďovanie údajov, ktoré je pri rokovacích konaniach povinné. Ďalší rozvoj získavania metaúdajov si však bude vyžadovať aj posúdenie na základe nákladovej účinnosti vzhľadom na to, že dostupné zdroje sú obmedzené.

Odporúčanie 3

Pozri odpoveď na body 38 a 39 pripomienok. Parlament práve pracuje na revízii internej príručky o zadávaní verejných zákaziek a prispôsobil odborné školenia, pričom sa dôraz kladie na využívanie predbežného prieskumu trhu, zároveň sa však poskytujú informácie o rizikách a poukazuje sa na postupy zamerané na predchádzanie rizikám.

Odporúčanie 4

Parlament berie na vedomie dôraz na používanie častí v prepracovaných pravidlách a zohľadní to v prepracovanej príručke. Rozdelenie však vždy závisí od okolností daného prípadu so zreteľom na povahu plnenia, pričom sa berie do úvahy primeraná rovnováha medzi prístupom MSP na jednej strane a nákladovou efektívnosťou na strane druhej.

Odporúčanie 5

Parlament berie na vedomie toto odporúčanie a v prvom rade sa bude zaoberať zlepšením poskytovania informácií na svojich webových stránkach v rámci prepracovania, ktoré sa práve pripravuje, ako aj zavedením a spustením systému elektronického obstarávania.

Odporúčanie 7

Parlament berie toto odporúčanie na vedomie.

Odporúčanie 9

Parlament berie toto odporúčanie na vedomie a zameria sa na súčasné štruktúry spolupráce medzi svojimi útvarmi a na následné overovania uvedené v pripomienkach k JRC. Ďalšie opatrenia sa budú posudzovať na základe požiadaviek týkajúcich sa nákladovej efektívnosti a účinnosti v súlade s nariadením o rozpočtových pravidlách.

Odpovede Rady Európskej únie

Rada víta správu Dvora audítorov. Otvára niekoľko otázok dôležitých pre oblasť verejného obstarávania. Rada plne súhlasí s Dvorom audítorov, čo sa týka podstaty tejto správy, podľa ktorej môžu inštitúcie EÚ urobiť viac na uľahčenie prístupu k ich verejnému obstarávaniu. Rada preskúma správu veľmi dôkladne a vyvinie maximálne úsilie, aby odporúčania, ktoré sú jej adresované, uviedla do praxe. So záujmom očakáva záverečné pripomienky Dvora audítorov v dohľadnom čase.

Rada si želá k niektorým konkrétnym otázkam uviesť nasledujúce pripomienky.

Rada zmenila svoje vnútorné pravidlá verejného obstarávania dvakrát v priebehu uplynulého roka. Prvá zmena viedla k zjednodušeniu postupov a internému posilneniu zákonnosti. Druhá zmena sa vykonala s cieľom zabezpečiť, aby boli vnútorné predpisy kompatibilné s novým nariadením o rozpočtových pravidlách. Keď bude potrebné vnútorné predpisy zmeniť znovu, Rada očakáva, že správa Dvora audítorov sa bude môcť zohľadniť, napríklad pokiaľ ide o trhové konzultácie. Na tomto sa už začne pracovať. Medzitým sa napríklad očakáva vypracovanie usmernení týkajúcich sa trhových konzultácií pred začatím formálnych postupov verejného obstarávania. Cieľom by malo byť jednak pripraviť obstarávanie, ako aj informovať hospodárske subjekty o plánoch obstarávania.

Rada má taktiež v úmysle preskúmať, ako možno dosiahnuť lepšiu viditeľnosť na internete. Poznamenáva však, že na základe zistení správy z pohľadu inštitúcií jej webová stránka funguje podľa všetkého dobre.

Rada má v úmysle uvažovať aj o spôsobe, akým môže zbierať a analyzovať údaje o počiatočnom počte žiadostí o účasť a prijatých ponúk, ktoré boli posúdené pri konečnom rozhodnutí o udelení zákazky. Tiež by sa malo zvážiť zavedenie partnerských hodnotení.

Otázka rozdelenia zákaziek na časti sa neustále skúma v rámci postupov v Rade a podľa možnosti sa toto rozdelenie aj využíva. Jeden prebiehajúci postup (IT) je rozdelený na 17 častí.

Rada vzala na vedomie pripomienky správy týkajúce sa použitia užšej súťaže. Domnieva sa, že otvorenejšie súťaže budú zavedené novým nariadením o rozpočtových pravidlách, ktorým sa zároveň stanovuje uverejnenie všetkých súťažných podkladov.

Rada vzala na vedomie pripomienky Dvora audítorov, pokiaľ ide o trvanie rámcových zmlúv v súvislosti s jej budovami. Touto otázkou sa dôkladne zaoberal generálny sekretariát. V nariadení o rozpočtových pravidlách sa pripúšťa, že v riadne odôvodnených prípadoch možno zmluvy uzavrieť na čas dlhší ako štyri roky. Rada sa domnieva, že v záujme riadneho finančného hospodárenia a v prípadoch, ktoré sú náležite odôvodnené najmä predmetom rámcovej zmluvy, dlhšie obdobie ako 4 roky môže byť niekedy odôvodnené. Pokiaľ ide o zmluvy týkajúce sa budov, stáva sa to často. Rada bude túto otázku naďalej skúmať.

Pokiaľ ide o odporúčania určené okrem iných aj Rade, možno k nim poznamenať toto.

Odporúčanie 1

(monitorovanie činností obstarávania). Toto odporúčanie sa prijíma. Rada zváži, ako sa to bude riešiť v praxi.

Odporúčanie 3

(trhové konzultácie). Toto odporúčanie sa prijíma. Vydá sa obežník a táto záležitosť bude predmetom internej odbornej prípravy.

Odporúčanie 4

(rozdelenie zákaziek na časti). Toto odporúčanie sa prijíma. Táto otázka bude súčasťou osobitných usmernení, ktoré sa vydajú.

Odporúčanie 5

(spoločné elektronické miesto jednotného kontaktu). Toto odporúčanie sa v zásade prijíma. Rada sa zapojí do akejkoľvek pracovnej činnosti, ktorá sa vykoná na tento účel.

Odporúčanie 7

(následné monitorovanie). Toto odporúčanie sa v zásade prijíma. Rada sa zapojí do akejkoľvek pracovnej činnosti, ktorá sa vykoná na tento účel.

Odporúčanie 9

(partnerské preskúmania). Toto odporúčanie sa v zásade prijíma. Je potrebné zvážiť, ako by to mohlo fungovať.

Ostatné odporúčania nie sú určené Rade.

Odpovede Komisie

Zhrnutie

II

Pravidlá verejného obstarávania v nariadení o rozpočtových pravidlách a pravidlá uplatňovania v znení posledných zmien sú prevažne v súlade so smernicami. V prevažnej väčšine predstavujú rozdiely prísnejšie pravidlá vychádzajúce zo zásady riadneho finančného hospodárenia.

Ak je to potrebné, v prípade významných rozdielov sa v odôvodneniach uvádza vysvetlenie. Jedným z takýchto príkladov je odôvodnenie 23 pravidiel uplatňovania týkajúce sa rozdielu medzi podmienkami účasti a kritériami na vyhodnotenie návrhov.

V

Účelom revízie z roku 2015 bolo zosúladiť pravidlá verejného obstarávania so smernicami z roku 2014. V revidovaných pravidlách sa zohľadňuje zjednodušenie a objasnenie v smerniciach.

Cieľ rozšírenia hospodárskej súťaže zostáva jednou z hlavných zásad verejného obstarávania. Avšak cieľ spočívajúci v dosiahnutí cielených hospodárskych subjektov, najmä MSP, by nemal brániť úsporám z rozsahu a musí sa posudzovať s ohľadom na zásadu riadneho finančného hospodárenia v rámci nariadenia o rozpočtových pravidlách, ako aj na zásadu rovnakého zaobchádzania s uchádzačmi, ktoré sa musia uplatňovať na všetky spoločnosti bez ohľadu na ich veľkosť.

VI

Pri procedurálnom výbere by sa malo vychádzať z vyváženého prístupu so zohľadnením čo najširšej možnej hospodárskej súťaže, ale aj z iných zásad, ktoré sa vzťahujú na verejné obstarávanie: riadne finančné hospodárenie, transparentnosť, proporcionalita, rovnaké zaobchádzanie a nediskriminácia.

V pravidlách verejného obstarávania sa pri uplatňovaní zásady proporcionality jasne spája výber postupu s hodnotou zákazky (a v niektorých prípadoch jej predmetom).

Komisia upozorňuje na ustanovenie platné od 1. januára 2016 týkajúce sa predbežnej trhovej konzultácie, zavedené v článku 105 nariadenia o rozpočtových pravidlách, ktorá sa má v prípade potreby uskutočniť s ohľadom na predmet zákazky. Rozdelenie na časti sa má takisto plánovať len v prípade potreby, ako je to stanovené v článku 102 ods. 2 nariadenia o rozpočtových pravidlách, a často ho uplatňujú útvary Komisie.

VII

Informácie nie sú plne harmonizované z toho dôvodu, že postupy verejného obstarávania sú v Komisii decentralizované.

Komisia sa však zaväzuje poskytovať efektívne online služby zamerané na používateľa a v súčasnosti vyvíja zdokonalené centralizované stránky týkajúce sa financovania ako súčasť jej programu digitálnej transformácie webových sídel (pozri odpovede Komisie na body 58 – 59).

Inštitúcie okrem toho pri veľkých verejných obstarávaniach používajú rovnaké webové sídlo ako členské štáty (Tenders Electronic Daily – TED) a poskytujú kontaktné miesto¹ v prípade verejných obstarávaní s cenou nižšou ako finančný limit stanovený v smernici o verejnom obstarávaní.

Pokiaľ ide o funkciu vyhľadávania v TED, pozri odpoveď Komisie na bod 106.

Okrem toho Komisia v súčasnosti pracuje na realizácii systému elektronického obstarávania pre koncové riadenie postupov verejného obstarávania a zmlúv (od uverejnenia výzvy na predloženie ponuky po úhradu faktúr s niekoľkými sprostredkovateľskými modulmi). Realizáciou takéhoto systému, ktorý budú používať všetky útvary Komisie, sa prispeje k uľahčeniu prístupu hospodárskych subjektov k verejnému obstarávaniu a k zvýšeniu transparentnosti.

VIII

Administratívne a súdne prostriedky nápravy sú obsiahnuté v dokumentoch pre obstarávanie a oznámení o výsledku postupov verejného obstarávania. Informácie o výsledku verejného obstarávania sa uverejňujú v TED alebo na webovom sídle verejných obstarávateľov. Komisia a výkonné agentúry uverejňujú príslušné informácie o príjemcoch finančných prostriedkov EÚ v systéme finančnej transparentnosti v súlade so zásadou transparentnosti uvedenou v článku 35 nariadenia o rozpočtových pravidlách.

IX a)

Komisia toto odporúčanie, ak sa jej to týka, čiastočne prijíma a vykoná ho podľa nižšie uvedeného postupu a vysvetlenia v jej odpovedi na odporúčanie 1.

Komisia vykoná analýzu nákladov a prínosov s cieľom posúdiť realizovateľnosť, náklady a potenciálne prínosy centralizácie informácií o verejnom obstarávaní na účel monitorovania účasti. Opatrenie sa podľa odporúčania vykoná v závislosti od výsledku tohto posúdenia.

Keďže verejné obstarávanie je v Komisii decentralizované na úrovni povoľujúcich úradníkov, na monitorovanie účasti neexistuje žiadny centralizovaný informačný systém o postupoch verejného obstarávania a v tejto veci neexistuje žiadna právna povinnosť.

IX b)

Komisia toto odporúčanie čiastočne prijíma, ako je vysvetlené v jej odpovedi na odporúčanie 2.

Komisia prijíma tú časť odporúčania, ktorá sa týka návrhu jednotného súboru pravidiel.

Jedným z hlavných pilierov pripravovaného návrhu z roku 2016 na revíziu nariadenia o rozpočtových pravidlách je navrhnúť „jednotný súbor pravidiel“, ktorým by sa zlepšila celková čitateľnosť a výsledkom by mohlo byť skrátenie textu v celom rozsahu v súlade s konceptom lepšej právnej regulácie.

Týmto jednotným súborom pravidiel sa zjednotia pravidlá verejného obstarávania aktuálne stanovené v nariadení o rozpočtových pravidlách, ako aj podrobnejšie pravidlá v rámci pravidiel uplatňovania, do jedinečného legislatívneho aktu. Okrem toho by sa osobitné ustanovenia týkajúce sa verejného obstarávania vo vonkajšej činnosti, v súčasnosti v časti dva nariadenia o rozpočtových pravidlách, zlúčili so všeobecnými pravidlami verejného obstarávania s cieľom ďalej uľahčiť čítanie pre všetky hospodárske subjekty.

Komisia neprijíma tú časť odporúčania, ktorá sa vzťahuje na účasť MSP. Komisia sa domnieva, že nariadenie o rozpočtových pravidlách nie je politickým nástrojom na tento účel, a preto by sa ním nemala aktívne podporovať účasť MSP.

Pokiaľ ide o jazykový režim a prieskum trhu, Komisia odporúčanie neprijíma (pozri odpoveď Komisie na odporúčanie 2).

IX c)

Komisia podľa vysvetlenia vo svojej odpovedi na odporúčanie 3 čiastočne prijíma tú časť odporúčania, ktorá sa vzťahuje na aktívne používanie predbežných trhových konzultácií vždy, keď je prispôsobené postupu verejného obstarávania, ktoré sa má vypísať, na účel prípravy postupu verejného obstarávania, keďže Komisia ho už vykonala v určitých oblastiach, ako napríklad projekty nadobudnutia alebo prenájmu nehnuteľností [podľa metodiky podrobne uvedenej v dokumente C(2008) 2299] a vyradenie z prevádzky.

Komisia sa však domnieva, že na informovanie hospodárskych subjektov o plánoch verejného obstarávania a požiadavkách z hľadiska rizika narušenia hospodárskej súťaže by sa nemala používať predbežná analýza trhu.

IX d)

Komisia v rozsahu, v akom sa jej to týka, čiastočne prijíma toto odporúčanie, ako je vysvetlené v odpovedi Komisie na odporúčanie 4.

Rozdelenie na časti je oprávnené z dôvodu posilnenia hospodárskej súťaže, toto rozdelenie sa však musí posúdiť s ohľadom na zásadu riadneho finančného hospodárenia v rámci nariadenia o rozpočtových pravidlách. Výsledkom veľkých zákaziek môžu byť úspory z rozsahu (nižšie ceny) a jednoduchšia administratíva (správa menšieho počtu zákaziek).

IX e)

Komisia v rozsahu, v akom sa jej to týka, prijíma toto odporúčanie ako dlhodobý cieľ a vykoná ho podľa nižšie uvedeného postupu a vysvetlenia v odpovedi Komisie na odporúčanie 5.

Komisia vykoná posúdenie s cieľom zhodnotiť realizovateľnosť, náklady a potenciálne prínosy tohto systému. Odporúčané opatrenie sa vykoná v závislosti od výsledku tohto posúdenia a po dohode s ostatnými inštitúciami.

Komisia zdôrazňuje, že pokiaľ ide o postupy Komisie týkajúce sa verejného obstarávania, čiastočné vykonanie odporúčania Súdneho dvora sa už začalo. Komisia podľa vysvetlenia vo svojej odpovedi na body 58 – 62 pod časťou Racionalizácia webu – program digitálnej transformácie už začala pracovať na transformácii jeho online obsahu z organizačnej tabuľkovej štruktúry na tematickú štruktúru. Do tejto štruktúry bude patriť téma Financovanie, ponuky, ktorá už je predmetom koncepcie.

Prístup k podnikateľským príležitostiam a príslušné dokumenty pre obstarávania sú dostupné prostredníctvom existujúcich nástrojov a platforiem – TED a TED eTendering, ktoré poskytujú prístup k oznámeniam o obstarávaní a dokumentom pre obstarávanie inštitúcií. Komisia posúdi, v akom rozsahu by bolo možné ponúknuť ďalšie funkcie v záujme poskytnutia prístupu k širšiemu spektru informácií pri zohľadnení rozpočtových obmedzení a obmedzení v oblasti ľudských zdrojov.

IX f)

Komisia podľa vysvetlenia vo svojej odpovedi na odporúčanie 6 toto odporúčanie neprijíma.

Komisia nepovažuje za potrebné navrhnúť zmeny v nariadení o rozpočtových pravidlách týkajúce sa preskúmania sťažností.

V nariadení o rozpočtových pravidlách sa už stanovuje, že neúspešní uchádzači budú informovaní o príčinách a podrobných dôvodoch ich zamietnutia a že môžu požadovať ďalšie informácie v súlade s článkom 113 ods. 3 nariadenia o rozpočtových pravidlách a článkom 161 ods. 2 pravidiel uplatňovania. Takéto požiadavky podliehajú prísnej lehote: verejný obstarávateľ musí tieto informácie poskytnúť čo najskôr a v každom prípade do 15 dní od prijatia žiadosti.

IX g)

Komisia toto odporúčanie, ak sa jej to týka, čiastočne prijíma a posúdi, v akom rozsahu môže platforma TED eTendering poskytnúť nákladovo efektívny zber týchto údajov, ako je vysvetlené v odpovedi Komisie na odporúčanie 7.

IX h)

Komisia toto odporúčanie prijíma.

V súčasnosti je úrad OLAF v prechodnej fáze zdokonaľovania svojej kapacity v oblasti predkladania správ a analýz. Zavedenie nového systému správy obsahu úradu OLAF sa očakáva do júla 2016. Modul plánovaný pre štatistiku a správy bude k dispozícii v neskoršom vydaní v roku 2017. Úrad OLAF medzičasom preskúmava možnosti na zlepšenie používania súčasných nástrojov a možností na predkladanie správ.

IX i)

Komisia v rozsahu, v akom sa jej to týka, prijíma toto odporúčanie pod podmienkou, že sa vykoná odborné posúdenie na základe potrieb a že sa nestane stálym procesom, pri ktorom by sa vyžadovali dodatočné rozpočtové a/alebo ľudské zdroje.

Úvod

02

Od inštitúcií EÚ sa takisto požaduje, aby uplatňovali zásadu riadneho finančného hospodárenia, ako aj zásady verejného obstarávania, proporcionality, rovnakého zaobchádzania a nediskriminácie.

06

Pre všetky ostatné inštitúcie, orgány, úrady a agentúry Únie je v Komisii k dispozícii príručka o verejnom obstarávaní.

Pripomienky

17

Aktuálne zavedený systém správy prípadov úradu OLAF je predovšetkým nástrojom správy, preto je v ňom k dispozícii len malý počet vopred určených správ. Všetky dodatočné správy alebo komplexnejšie analýzy, ako napríklad analýza, ktorú požadoval Súdny dvor, treba vypracovať manuálne, čiže si vyžadujú zdroje, ktoré nanešťastie nie sú momentálne k dispozícii.

23

Komisia zdôrazňuje, že medzi počtom ponúk a existenciou hospodárskej súťaže neexistuje žiadne automatické spojenie.

26

Účelom revízie z roku 2015 bolo zosúladiť pravidlá verejného obstarávania so smernicami o verejnom obstarávaní z roku 2014. Zjednodušenie a objasnenie smerníc je zohľadnené v revidovanom nariadení o rozpočtových pravidlách a pravidlách uplatňovania, ktoré boli zmenené v roku 2015.

Jedným z hlavných pilierov pripravovaného návrhu z roku 2016 na revíziu nariadenia o rozpočtových pravidlách je navrhnúť „jednotný súbor pravidiel“, ktorým sa zlepší celková čitateľnosť, skráti sa dĺžka textu a jeho cieľom bude najmä zjednodušenie, v celom rozsahu v súlade s koncepciou lepšej právnej regulácie.

Týmto jednotným súborom pravidiel sa zjednotia pravidlá verejného obstarávania aktuálne stanovené v nariadení o rozpočtových pravidlách, ako aj podrobnejšie pravidlá v rámci pravidiel uplatňovania, do jedinečného legislatívneho aktu. Okrem toho by sa osobitné ustanovenia týkajúce sa verejného obstarávania vo vonkajšej činnosti, v súčasnosti v časti dva nariadenia o rozpočtových pravidlách, zlúčili so všeobecnými pravidlami verejného obstarávania s cieľom ďalej uľahčiť čítanie pre všetky hospodárske subjekty.

27

Pripravovaným návrhom z roku 2016 na revíziu nariadenia o rozpočtových pravidlách sa vytvorí spoločný súbor pravidiel, ktoré sa uplatnia na viac ako jeden rozpočtový nástroj EÚ (obstarávanie, granty, odmeny atď.) s cieľom odstrániť neopodstatnené nezrovnalosti, zosúladiť ustanovenia a zlepšiť čitateľnosť textu. Ustanovenia týkajúce sa dobrej správy sa nevzťahujú len na verejné obstarávanie a presunuli by sa do tohto spoločného súboru pravidiel.

29

Pravidlá verejného obstarávania v nariadení o rozpočtových pravidlách a pravidlá uplatňovania v znení posledných zmien sú prevažne v súlade so smernicami. V prevažnej väčšine predstavujú rozdiely prísnejšie pravidlá vychádzajúce zo zásady riadneho finančného hospodárenia.

Ak je to potrebné, v prípade významných rozdielov sa v odôvodneniach uvádza vysvetlenie. Jedným z takýchto príkladov je odôvodnenie 23 pravidiel uplatňovania týkajúce sa rozdielu medzi podmienkami účasti a kritériami na vyhodnotenie návrhov.

30

Nariadenie o rozpočtových pravidlách nie je primeraným nástrojom zamerania na konkrétne hospodárske subjekty.

Rovnaké zaobchádzanie by sa malo uplatňovať na všetky spoločnosti bez ohľadu na ich veľkosť. Účelom pravidiel verejného obstarávania v rámci nariadenia o rozpočtových pravidlách nie je podpora konkrétneho politického cieľa. MSP, podobne ako iné hospodárske subjekty, sa môžu zúčastňovať na postupoch verejného obstarávania ako samostatný uchádzač alebo v spoločnej ponuke, alebo ako subdodávatelia.

MSP sú de facto zvýhodnené zjednodušením a jednoduchšími pravidlami aj vtedy, keď sa osobitne neuvádzajú.

Pozri aj bod IX b).

31

Príprava postupu a opatrení týkajúcich sa uverejňovania sú v pravidlách verejného obstarávania zámerne jasne oddelené.

Okrem rizika narušenia hospodárskej súťaže by sa rovnaké zaobchádzanie nerešpektovalo v prípade, keby niektoré hospodárske subjekty kontaktované z dôvodu predbežnej konzultácie trhu mali prístup k včasným informáciám o plánovanom verejnom obstarávaní.

Pravidlami verejného obstarávania sa zabezpečujú potrebné opatrenia týkajúce sa uverejňovania v prípade inzerovania zákaziek pri plnom rešpektovaní zásady rovnakého zaobchádzania.

Uverejnením ročných a viacročných pracovných programov a finančných rozhodnutí Komisie sa ďalej uľahčuje prístup hospodárskych subjektov k informáciám.

32

Podľa článku 134.1 písm. g) pravidiel uplatňovania môžu inštitúcie použiť rokovacie konanie bez predchádzajúceho uverejnenia oznámenia o vyhlásení verejného obstarávania „v prípade zmlúv o nehnuteľnostiach po vykonaní prieskumu miestneho trhu“.

Komisia schválila metodiku vykonávania týchto ustanovení [C(2008) 2299] s cieľom zlepšiť informovanosť trhu a transparentnosť. Trh je ako taký informovaný o potrebách Komisie týkajúcich sa nehnuteľností a o budúcich oznámeniach.

Táto metodika je v súčasnosti predmetom revízie v záujme vyriešenia problémov na súčasnom trhu s nehnuteľnosťami, pričom sa zaisťuje transparentnosť a naďalej sa zabezpečuje rovnaké zaobchádzanie.

34

Počas uplynulých štyroch rokov sa v Luxembursku začali tri postupy prieskumu budov vrátane viacnásobného prieskumu budov na účel vysťahovania sa z budovy Jean Monnet. V prípade všetkých týchto postupov prieskumu budov sa uplatnila výnimka plánovaná v dokumente [C(2008) 2299] a oznámenia o prieskume budov neboli uverejnené v úradnom vestníku. K týmto výnimkám poskytol výbor pre nehnuteľnosti kladné stanovisko.

35

Komisia sa domnieva, že nie je potrebné stanoviť osobitný jazykový režim na úrovni nariadenia o rozpočtových pravidlách, keďže už existuje všeobecný právny predpis – nariadenie č. 1/1958 –, v ktorom je stanovený jazykový režim inštitúcií a ktorý sa vzťahuje aj na verejné obstarávanie.

36

Procedurálny výber sa musí vykonať s ohľadom na hodnotu a predmet zákazky, rešpektujúc platné pravidlá verejného obstarávania.

Spoločná odpoveď Komisie na body 37 až 40

Predbežná trhová konzultácia je upravená v rámci „prípravy konania“. V prípade potreby je jej hlavným cieľom získať vedomosti o trhu na účel vypracovania príslušných špecifikácií a vykonania správneho odhadu hodnoty zákazky. Použitie trhovej konzultácie ako nástroja predbežných informácií zahŕňa riziko narušenia hospodárskej súťaže.

Informovanie hospodárskych subjektov o plánoch verejného obstarávania je upravené v „opatreniach týkajúcich sa uverejňovania“. V predchádzajúcich informáciách, uverejňovaní ex ante a iných formách inzerovania sa poskytujú informácie o plánovaní a vypisovaní postupov verejného obstarávania na rovnakom základe.

Uverejnením ročného a viacročného pracovného programu a finančných rozhodnutí Komisie sa ďalej uľahčuje prístup hospodárskych subjektov k informáciám.

Predbežná trhová konzultácia je obzvlášť relevantná pre neštandardné alebo nepravidelné nákupy.

Kontaktovanie potenciálnych uchádzačov zahŕňa riziko porušenia zásad transparentnosti a rovnakého zaobchádzania a môže narušiť hospodársku súťaž.

Zákonodarca stanovil trhovú analýzu za povinnú v osobitnom prípade inovatívnych partnerstiev, pri ktorých je cieľom financovanie výskumu a pri ktorých bude cieľom trhovej konzultácie uistiť sa, že výrobok na trhu ešte neexistuje.

42

Komisia v praxi všeobecne používa rozdelenie na časti, avšak len v takom prípade, ak je to v súlade s článkom 102 nariadenia o rozpočtových pravidlách a článkom 168 pravidiel uplatňovania, v znení posledných zmien.

Pri procedurálnom výbere by sa malo vychádzať z vyváženého prístupu so zohľadnením čo najširšej možnej hospodárskej súťaže, ale aj z iných zásad, ktoré sa vzťahujú na verejné obstarávanie: riadne finančné hospodárenie, transparentnosť, proporcionalita, rovnaké zaobchádzanie a nediskriminácia.

Tabuľka 4 – Prípady, pri ktorých mohli byť zákazky rozdelené na časti – druhá zarážka

Komisia sa domnieva, že v prípade tejto zákazky nepripadalo použitie častí do úvahy z týchto dôvodov:

–Vyžaduje sa jednotné kontaktné miesto pre otázky a jednotný nástroj správy na prideľovanie otázok odborníkom.

–Prideľovanie otázok odborníkom je založené na kombinácii niekoľkých kritérií: jazyk otázky a jazyk vybraný pre odpoveď, osobitné odborné poznatky v oblasti práva pre určité záležitosti, ako aj pre predmetný členský štát (štáty) (treba poznamenať, že niektoré otázky sa týkajú viac ako jedného členského štátu). Rozdelenie tejto zákazky na časti podľa jednoznačných zemepisných alebo iných kritérií preto nebolo možné ani správne.

–Výsledkom práce s viac ako jedným dodávateľom by mohli byť odlišné jednotkové ceny, ktoré má zaplatiť Komisia, čo sa môže javiť ako nespravodlivé, vytvárať napätie a ovplyvniť dobrú spoluprácu.

–Ak sú časti vzájomne závislé, treba zohľadniť riziko ovplyvnenia plnenia zákazky (riziko oslabenia omeškaného vykonania zodpovednosti).

44

Okrem nariadenia o rozpočtových pravidlách sa aj v smernici o obstarávaní 2014/24/EÚ verejná súťaž a užšia súťaž považujú za rovnocenné.

46

Časové lehoty sú naozaj mierne dlhšie pri konaní pozostávajúcom z dvoch krokov, tento rozdiel však môže byť v porovnaní s jeho celkovým trvaním zanedbateľný.

Pokiaľ ide o posudzovanie kritérií, v revidovanom nariadení o rozpočtových pravidlách (2015) sa zaviedla pružnosť, ktorou sa stanovuje, že pri hodnotení kritérií vylúčenia, kritérií výberu a kritérií vyhodnotenia návrhov sa nemusí dodržať žiadne konkrétne poradie.

Je však zrejmé, že pri konaní pozostávajúcom z dvoch krokov bude vždy potrebné najprv skontrolovať kritériá vylúčenia a kritériá výberu, pretože tieto tvoria základ výberu uchádzačov, ktorí budú vyzvaní na predloženie ponuky.

47

Komisia vo svojich vnútorných usmerneniach zdôrazňuje, že poskytnutím ďalšieho času na predloženie ponuky by sa v zásade zvýhodnila účasť bez ohľadu na výber jedného z postupov a minimálne lehoty stanovené v pravidlách.

51

Rokovanie nikdy nebolo označené za povinnosť pre verejného obstarávateľa alebo za právo uchádzača. O rokovaní možno rozhodnúť len s ohľadom na prijaté ponuky.

52

Od uchádzačov sa v súvislosti s konkurenčnou verejnou súťažou očakáva, že od začiatku predložia svoju najlepšiu ponuku. Ak budú mať predložené ponuky dostatočne dobrú kvalitu a budú nižšie ako plánovaný rozpočet, začatie rokovania, najmä v prípade zákaziek s nízkou hodnotou, by bolo neprimerané s ohľadom na čas a zdroje potrebné zo strany obstarávateľa, ako aj uchádzačov.

53

Verejný obstarávateľ by sa nemal zaväzovať k rokovaniu o prijatých ponukách vo všetkých prípadoch, ale len vtedy, ak sa to považuje za primerané a potrebné. V každom prípade sa vždy musí rešpektovať rovnaké zaobchádzanie.

58

Pripomienka Súdneho dvora týkajúca sa významu dobrého zviditeľnenia činností obstarávania je v súlade s výsledkami nedávneho výskumu, ktorý vykonala Komisia s cieľom pochopiť najdôležitejšie dôvody toho, prečo chcú ľudia komunikovať s Komisiou online. Za jeden z najdôležitejších dôvodov bolo označené „Financovanie a ponuky“ (vrátane obstarávaní).

Prostredníctvom rozhovorov s 12 generálnymi riaditeľstvami (GR) a výkonnými agentúrami Komisie boli transparentnosť procesu verejného obstarávania a jeho výsledok označené za hlavný inštitucionálny cieľ pre Komisiu.

Spoločná odpoveď na body 59 až 62

Komisia berie na vedomie analýzu Všeobecného súdu týkajúcu sa webových sídel jej oddelení z hľadiska verejného obstarávania a zváži príslušné pripomienky v rámci nižšie uvedeného programu digitálnej transformácie.

S cieľom zlepšiť svoju vonkajšiu digitálnu komunikáciu Komisia spustila v roku 2013 ambicióznu iniciatívu s názvom Racionalizácia webu – program digitálnej transformácie. Medzi celkové ciele iniciatívy patrí dosiahnutie väčšej miery súladu pri správach, ako aj pri navigácii/vzhľade a dojme, relevantnosti pre používateľov a nákladovej účinnosti v prítomnosti Komisie na webe.

Komisia zohľadní pripomienku Súdneho dvora týkajúcu sa oficiálneho webového sídla EÚ a preskúma príslušné stránky na adrese europa.eu v súvislosti so štruktúrou a obsahom novej prítomnosti Komisie na webe s cieľom zabrániť duplicite a zaistiť konzistentnosť. Prvá beta/skúšobná verzia nového webového sídla je k dispozícii online na stránke beta.ec.europa.eu, na ktorej je novousporiadaný obsah v oblasti verejného obstarávania v štruktúre vymedzenej v bode 58 (http://beta.ec.europa.eu/funding-tenders_en).

60

Webové sídlo s novým obsahom nahradí aktuálnu centrálnu stránku verejného obstarávania², ktorú uviedol Súdny dvor.

Tabuľka 8 – Príklady neuspokojivých výsledkov vyhľadávania v rámci vyhľadávania v TED v prebiehajúcich oznámeniach o vyhlásení verejného obstarávania

Tento problém môže mať jednu z dvoch príčin:

1.problém zoskupovania kódu CPV; v skutočnosti sa vyskytol problém v spôsobe fungovania TED, ktorý bol medzičasom napravený s cieľom umožniť vyhľadávanie len na úrovni kódu;

2.chyba vstupu kódu CPV zo strany verejného obstarávateľa: údaje, ktoré zadával verejný obstarávateľ, sú nesprávne, čo má negatívny vplyv pri výsledkoch vyhľadávania.

Prvá možná príčina už bola napravená.

Po predbežnej analýze sa zdá, že chybu mohli spôsobovať chyby pri vkladaní údajov. Komisia bude naďalej analyzovať tento problém a prijme potrebné opatrenia.

Čo sa týka výsledkov zahŕňajúcich Európsku službu pre vonkajšiu činnosť (ESVČ), treba poznamenať, že ESVČ sa v minulosti považovala za subjekt nezávislý od Rady (vyhľadávanie podľa zadania slova „Rada“ by teda tiež zahŕňalo oznámenia ESVČ). Neskôr sa rozhodlo o tom, že pri ESVČ by sa malo postupovať ako pri autonómnom subjekte. Predchádzajúce oznámenia ESVČ sú naďalej prepojené na Radu.

Tabuľka 9 – Príklady nesprávnych kódov CPV, ktoré používala Komisia

Výsledky vyhľadávania vo veľkej miere závisia od správneho vkladania údajov zo strany verejných obstarávateľov. Uvedené prípady sa týkajú situácií, pri ktorých boli kódy vybrané verejným obstarávateľom nesprávne.

72

V roku 2015 sa v šiestich GR/agentúrach spustilo elektronické predkladanie ponúk (počas tohto roku každé/-á z nich vypísalo/-a aspoň jednu výzvu na predloženie ponuky pomocou elektronického predkladania ponúk). Spustenie elektronického predkladania ponúk bude pokračovať (v roku 2016 sa plánuje 10 ďalších GR/agentúr).

78

Pokiaľ ide o inštitúcie EÚ, Komisia sa domnieva, že zriadenie mimosúdneho orgánu na preskúmanie navyše k už existujúcemu mechanizmu preskúmania, ktorý je stanovený v nariadení o rozpočtových pravidlách, nie je ani potrebné, ani vhodné, pretože by sa ním vytvorili neprimerané náklady na plánovaný prínos.

V nariadení o rozpočtových pravidlách sa už stanovuje, že neúspešní uchádzači budú informovaní o príčinách a podrobných dôvodoch ich zamietnutia a že môžu požadovať ďalšie informácie v súlade s článkom 113 ods. 3 nariadenia o rozpočtových pravidlách a článkom 161 ods. 2 pravidiel uplatňovania. Takéto požiadavky podliehajú prísnej lehote: verejný obstarávateľ musí tieto informácie poskytnúť čo najskôr a v každom prípade do 15 dní od prijatia žiadosti.

Okrem toho vždy, keď sa úkon nepriaznivo ovplyvňujúci práva uchádzačov alebo záujemcov oznamuje hospodárskym subjektom v priebehu obstarávacieho konania (napríklad zamietnutie), takéto oznámenie sa bude vzťahovať na dostupné prostriedky nápravy (sťažnosť ombudsmana a súdne preskúmanie).

Komisia sa domnieva, že obmedzený počet žalôb na Všeobecnom súde, v ktorých sa pojednávalo o verejnom obstarávaní zo strany inštitúcií Únie (17), a skutočnosť, že Všeobecný súd len výnimočne udelí náhradu za údajné škody, sú silným znakom toho, že zavedený systém je účinný a vhodný na daný účel. Zriadenie navrhovaného rýchleho preskúmania preto nie je len nepotrebné, ale zároveň by predstavovalo neprimerané opatrenie, ktoré by nebolo v súlade s nákladovou efektívnosťou, a nesprávne využívanie administratívnych zdrojov.

79

Predloženie žiadostí alebo pripomienok verejnému obstarávateľovi (v zmysle nariadenia o rozpočtových pravidlách) a žiadosti o preskúmanie verejnému obstarávateľovi (v zmysle článku 1 ods. 5 smerníc o opravných prostriedkoch) predstavuje dva rôzne úkony, pretože predpokladom na požiadanie o preskúmanie zo strany vonkajšieho nezávislého orgánu je len žiadosť o preskúmanie v zmysle smerníc o opravných prostriedkoch.

Dôsledky týchto opatrení vzhľadom na podpísanie zmluvy sú teda odlišné:

–v zmysle smerníc o opravných prostriedkoch: žiadosťou o preskúmanie sa automaticky pozastavuje podpis zmluvy, aby mohlo byť preskúmanie účinné,

–v zmysle nariadenia o rozpočtových pravidlách: verejný obstarávateľ môže po posúdení žiadostí alebo pripomienok pozastaviť podpis zmluvy v prípade, ak to bude predstavovať správnu odpoveď na žiadosti alebo pripomienky. Systematické pozastavenie v prípade akéhokoľvek typu žiadosti alebo pripomienok zo strany neúspešných uchádzačov počas odkladnej lehoty by bolo neprimerané, pretože o takomto pozastavení rozhoduje verejný obstarávateľ podľa jednotlivých prípadov a ak je to odôvodnené povahou predložených žiadostí alebo pripomienok.

90

Verejné obstarávanie je v Komisii decentralizované na úrovni každého zodpovedného povoľujúceho úradníka. V súvislosti s „jednotným archívom“ neexistuje žiadna právna povinnosť, preto na vývoj takého systému nie sú žiadne rozpočtové prostriedky. Informácie o výsledku verejného obstarávania sa v závislosti od hodnoty uverejňujú v TED alebo na webovom sídle verejného obstarávateľa (alebo sa sprístupňujú pre Komisiu a výkonné agentúry prostredníctvom systému finančnej transparentnosti) v súlade s pravidlami uverejňovania. Systém finančnej transparentnosti je však určený na poskytovanie informácií o príjemcoch finančných prostriedkov EÚ a nie o konkrétnom nástroji na plnenie rozpočtu, z ktorého bol financovaný, alebo o type výdavkov, ktoré vznikli z finančných prostriedkov.

91

Platforma, ktorá slúži na tento účel, už je k dispozícii, konkrétne databáza TED. Komisia súhlasí s tým, že databáza je primeraným kontaktným miestom pre informácie o verejnom obstarávaní, keďže obsahuje množstvo informácií vrátane dokumentov pre obstarávanie prostredníctvom eTendering. Ich súčasťou je návrh zmluvy, ktorý sa podpíše s úspešným uchádzačom. Ponuky sú zároveň súčasťou konečnej zmluvy, Komisia ich však v súlade s článkom 4 ods. 2 nariadenia (ES) č. 1049/2001 (v ktorom by sa zverejnením ohrozila ochrana komerčných záujmov fyzickej alebo právnickej osoby) považuje za dôverné dokumenty.

92

Treba poznamenať, že hoci v súčasnosti nie je používanie eTendering povinné, na používanie tejto aplikácie sa vyzývajú všetky generálne riaditeľstvá Komisie a všetky inštitúcie.

Funkcia preberania súťažných podkladov z platformy TED eTendering je od januára 2016 upravená. Predvolenou možnosťou, ktorú ponúka systém, sa umožňuje preberanie podkladov po konečnej lehote na predkladanie ponúk. Vypnutie tejto možnosti zostáva na verejných obstarávateľoch.

94

Pokiaľ ide o podávanie správ, súčasťou súhrnu výročných správ o činnosti uvedených v článku 66 ods. 9 nariadenia o rozpočtových pravidlách je zoznam rokovacích konaní bez predchádzajúceho uverejnenia oznámenia o vyhlásení verejného obstarávania v podobe prílohy. Pozri aj odpoveď Komisie na bod 90.

97

V portáli otvorených údajov, ktorý je katalógom metaúdajov, sa registruje existujúci súbor údajov TED ponúkaný prostredníctvom stránky TED, ako aj niektoré odvodené súbory údajov, ktoré vypracovalo GR Komisie GROW.

99

Komisia poskytuje prostredníctvom centrálneho finančného oddelenia GR BUDG centrálne informácie, pokyny a modely, ako aj helpdesk a školiace služby v oblasti verejného obstarávania, ktoré je otvorené pre verejných obstarávateľov, ktorí ho vo veľkej miere využívajú – nielen útvary Komisie, ale aj iné inštitúcie, agentúry a orgány. Poskytnuté informácie a dokumentácia zahŕňajú odporúčania a zdôrazňujú sa v nich najlepšie postupy.

Existujú už aj iné fóra na výmenu informácií medzi Komisiou a ostatnými verejnými obstarávateľmi Únie, konkrétne sieť finančných jednotiek (RUF), ktorá sa stretáva každý mesiac, a sieť NAPO úradníkov pre verejné obstarávanie agentúr, ktorá zahŕňa taktiež decentralizované agentúry a ostatné orgány Únie (PPP) a ktorá sa schádza minimálne raz ročne.

Komisia sa domnieva, že predmetom záujmu by bola ďalšia štruktúrovaná výmena najlepších postupov predovšetkým v prípade konaní s vysokými hodnotami. Zriadenie navrhovaných stálych odborných posúdení by si však vyžadovalo dodatočné rozpočtové a ľudské zdroje, ktoré momentálne nie sú k dispozícii. Stretnutia ad hoc by sa mohli organizovať príležitostne podľa potreby.

Závery a odporúčania

101

Prístup k verejnému obstarávaniu verejných obstarávateľov je udelený prostredníctvom opatrení týkajúcich sa uverejňovania v súlade s platnými pravidlami. Okrem toho je obstarávanie v Komisii decentralizované (pozri odpovede Komisie na body VII, 58 až 72 a odporúčanie 1).

103

Komisia zdôrazňuje, že pre takéto monitorovanie neexistuje žiadna právna povinnosť.

V každom prípade vzhľadom na to, že hospodárske subjekty sa môžu zúčastniť na výzve na predloženie ponuky rôznymi spôsobmi (predložením spoločných ponúk alebo so subdodávateľmi), monitorovaním množstva žiadostí o účasť alebo ponúk nebude nikdy možné poskytnúť úplné informácie o zložení záujemcov alebo uchádzačov.

Odporúčanie 1

Komisia toto odporúčanie, ak sa jej to týka, čiastočne prijíma a vykoná ho podľa nižšie uvedeného postupu.

Vzhľadom na značnú administratívnu záťaž, ktorá by bola výsledkom zriadenia takéhoto centralizovaného informačného systému, ako aj obmedzení, pokiaľ ide o zdroje, Komisia vykoná analýzu nákladov a prínosov s cieľom posúdiť realizovateľnosť, náklady a potenciálne prínosy z centralizácie informácií o verejnom obstarávaní na účel monitorovania účasti. Opatrenie sa podľa odporúčania vykoná v závislosti od výsledku tohto posúdenia.

Keďže verejné obstarávanie je v Komisii decentralizované na úrovni povoľujúcich úradníkov, na monitorovanie účasti neexistuje žiadny centralizovaný informačný systém o postupoch verejného obstarávania. Takisto neexistuje právna povinnosť tak urobiť ani rozpočet a ľudské zdroje potrebné na takúto rozsiahlu analýzu údajov.

Úroveň účasti na postupoch verejného obstarávania môže závisieť od rôznych faktorov. Počet ponúk alebo počet prijateľných ponúk by preto nepredstavoval ako taký platné ukazovatele na preukázanie prístupnosti činností verejného obstarávania. Pri akomkoľvek type konania a type nákupu (služby, tovary, práce, budovy) nemajú hospodárske subjekty žiadne obmedzenie, čo sa týka spôsobu ich účasti na výzve na predloženie ponuky (prostredníctvom spoločných ponúk alebo ako subdodávatelia). Počtom ponúk sa teda nemôžu systematicky poskytovať úplné informácie o počte zúčastňujúcich sa hospodárskych subjektov.

104

Účelom revízie z roku 2015 bolo zosúladiť pravidlá verejného obstarávania so smernicami z roku 2014. Zjednodušenie a objasnenie smerníc je zohľadnené v revidovanom nariadení o rozpočtových pravidlách a pravidlách uplatňovania, ktoré boli zmenené v roku 2015, a ďalšie zlepšenia sa zohľadnia v pripravovanom návrhu z roku 2016 na revíziu nariadenia o rozpočtových pravidlách.

104 a)

Pozri odpoveď Komisie na bod 26.

104 b)

Komisia sa domnieva, že odchýlky sú v prípade potreby vysvetlené v odôvodneniach nariadenia o rozpočtových pravidlách.

104 c)

Rovnaké zaobchádzanie by sa malo uplatňovať na všetky spoločnosti bez ohľadu na ich veľkosť. Účelom pravidiel verejného obstarávania v rámci nariadenia o rozpočtových pravidlách nie je podpora konkrétneho politického cieľa. MSP, podobne ako iné hospodárske subjekty, sa môžu zúčastňovať na postupoch verejného obstarávania ako samostatný uchádzač alebo v spoločnej ponuke, alebo ako subdodávatelia.

MSP sú de facto zvýhodnené zjednodušením a jednoduchšími pravidlami aj vtedy, keď sa osobitne neuvádzajú.

104 e)

Netreba ustanoviť osobitný jazykový režim na úrovni nariadenia o rozpočtových pravidlách, keďže platná jazyková politika vychádza priamo z nariadenia č. 1/1958.

Odporúčanie 2

Komisia čiastočne prijíma toto odporúčanie.

Komisia prijíma tú časť odporúčania, ktorá sa týka návrhu jednotného súboru pravidiel.

Totiž jedným z hlavných pilierov pripravovaného návrhu z roku 2016 na revíziu nariadenia o rozpočtových pravidlách je navrhnúť „jednotný súbor pravidiel“, ktorým sa zlepší celková čitateľnosť, skráti sa dĺžka textu a jeho cieľom bude najmä zjednodušenie v celom rozsahu v súlade s koncepciou lepšej regulácie.

Týmto jednotným súborom pravidiel sa zjednotia pravidlá verejného obstarávania aktuálne stanovené v nariadení o rozpočtových pravidlách, ako aj podrobnejšie pravidlá v rámci pravidiel uplatňovania do jednotného legislatívneho aktu. Okrem toho by sa osobitné ustanovenia týkajúce sa verejného obstarávania vo vonkajšej činnosti, v súčasnosti v druhej časti nariadenia o rozpočtových pravidlách, zlúčili so všeobecnými pravidlami verejného obstarávania s cieľom ďalej uľahčiť čítanie pre všetky hospodárske subjekty.

Komisia neprijíma tú časť odporúčania, ktorá sa vzťahuje na účasť MSP. Komisia sa domnieva, že nariadenie o rozpočtových pravidlách nie je politickým nástrojom na tento účel, a preto by sa ním nemala aktívne podporovať účasť MSP.

Pokiaľ ide o jazykový režim a prieskum trhu, Komisia odporúčanie neprijíma. V súvislosti s jazykovým režimom sa musí uplatňovať jazykový režim stanovený v nariadení č. 1/1958. Pri prieskume trhu sa poskytnú objasnenia v kontexte pripravovanej revízie metodiky vykonávania ustanovení článku 134.1 písm. g) pravidiel uplatňovania [C(2008) 2299], ako je vysvetlené v bode 32. Pozri aj odpovede Komisie na body 32 – 34.

Komisia v súvislosti s odôvodnením odchýlok zo smernice z roku 2014 v zásade súhlasí s odporúčaním a považuje ho za čiastočne vykonané. Odchýlky sú vysvetlené v odôvodneniach revidovaného nariadenia o rozpočtových pravidlách, ak sa to považovalo za potrebné. Počas prebiehajúcej revízie nariadenia o rozpočtových pravidlách sa prípadne preskúma a označí alebo vysvetlí potreba ďalších odchýlok.

Odporúčanie 3

Komisia čiastočne prijíma tú časť odporúčania, ktorá sa vzťahuje na aktívne používanie predbežných trhových konzultácií vždy, keď je prispôsobené postupu obstarávania, ktoré sa má vypísať, na účel prípravy postupu verejného obstarávania, keďže Komisia ho už vykonala v určitých oblastiach, ako napríklad projekty nadobudnutia alebo prenájmu nehnuteľností [podľa metodiky podrobne uvedenej v dokumente C(2008) 2299] a vyradenie z prevádzky.

Komisia sa však domnieva, že na informovanie hospodárskych subjektov o plánoch verejného obstarávania a požiadavkách by sa nemala používať predbežná analýza trhu. V skutočnosti príprava postupu a opatrení týkajúcich sa uverejňovania v súčasných pravidlách verejného obstarávania sú jasne oddelené.

Okrem rizika narušenia hospodárskej súťaže by sa transparentnosť a rovnaké zaobchádzanie nerešpektovalo v prípade, keby niektoré hospodárske subjekty kontaktované z dôvodu predbežnej konzultácie trhu mali prístup k včasným informáciám o plánovanom verejnom obstarávaní.

Pravidlami verejného obstarávania sa zabezpečujú potrebné opatrenia týkajúce sa uverejňovania v prípade inzerovania zákaziek pri plnom rešpektovaní zásad verejného obstarávania.

Odporúčanie 4

Komisia toto odporúčanie, ak sa jej to týka, čiastočne prijíma a naďalej ho bude vykonávať v rozsahu, v akom je to vhodné.

Komisia sa domnieva, že pri rozdeľovaní zákaziek na časti sa už riadi prístupom, ktorým sa vyvažuje potreba zvyšovať hospodársku súťaž ostatnými zásadami platnými pre verejné obstarávanie, predovšetkým riadne finančné hospodárenie a proporcionalita. Rozdelenie na časti sa preto v prípade potreby naozaj zaisťuje, a to z hľadiska predmetu a hodnoty zákazky, ako aj rizika pre vykonanie zákazky v prípade vzájomne závislých častí.

106

Výsledky vyhľadávania akéhokoľvek nástroja, vrátane TED, vo veľkej miere závisia od kvality zaznamenaných vstupných údajov. Pri oznámeniach o vyhlásení verejného obstarávania zostávajú nepovinné políčka často nevyplnené a verejní obstarávatelia niekedy zadávajú údaje nesprávne.

Komisia si je napriek tomu vedomá skutočnosti, že skúsenosti s vyhľadávaním v TED možno zlepšiť. Úrad pre vydávanie publikácií vykonal v marci 2016 prieskum a aktuálne prebieha štúdia použiteľnosti týkajúca sa TED. Závery z oboch príkladov sa vykonajú koncom tohto roka s cieľom zlepšiť skúsenosti a spokojnosť používateľov so službami TED.

Odporúčanie 5

Komisia toto odporúčanie, ak sa jej to týka, prijíma ako dlhodobý cieľ (po roku 2018) a vykoná ho podľa nižšie uvedeného postupu.

So zreteľom na značnú administratívnu zaťaž, ktorá by vyplynula zo zriadenia tohto systému, a na skutočnosť, že medziinštitucionálny rozmer nie je zohľadnený v rozpočte v súčasnom VFR, Komisia vykoná posúdenie s cieľom zhodnotiť realizovateľnosť, náklady a potenciálne prínosy tohto systému. Odporúčané opatrenie sa vykoná v závislosti od výsledku tohto posúdenia a po dohode s ostatnými inštitúciami.

Komisia s ohľadom na jej činnosti verejného obstarávania už začala vykonávať odporúčanie Všeobecného súdu: Komisia v súčasnosti vyvíja jednotné kontaktné miesto pre verejné obstarávanie Komisie ako súčasť digitálnej transformácie. Bude zahŕňať odkazy na všetky relevantné informácie o verejnom obstarávaní (oznamovanie platných pravidiel a obchodných príležitostí) a existujúce nástroje pre prístup k dokumentom verejného obstarávania a predkladaniu ponúk.

Pozri súvisiacu stránku týkajúcu sa skúšobnej verzie novej prítomnosti Komisie na webe: http://beta.ec.europa.eu/funding-tenders_en.

Táto nová prítomnosť na webe bude online v roku 2016, a to vrátane tejto stránky. V spolupráci v rámci iniciatívy SEDIA (posúdenie zo strany útvarov Komisie s cieľom určiť podnikové riešenie na podporu kompletného financovania a životných cyklov ponúk) a tímom portálu účastníkov (IT riešenie, ktorým sa v súčasnosti podporuje výzva na predloženie návrhov a správa grantov pre niekoľko významných programov EÚ vrátane programu Horizont 2020) prebieha činnosť určená na vypracovanie súvisiaceho obsahu.

Prístup k podnikateľským príležitostiam a príslušné dokumenty pre obstarávania sú dostupné prostredníctvom existujúcich nástrojov a platforiem – TED a TED eTendering, ktoré poskytujú prístup k oznámeniam o obstarávaní a dokumentom pre obstarávanie inštitúcií. Komisia posúdi, v akom rozsahu by bolo možné ponúknuť ďalšie funkcie v záujme poskytnutia prístupu k širšiemu spektru informácií pri zohľadnení rozpočtových obmedzení a obmedzení v oblasti ľudských zdrojov.

Odporúčanie 6

Komisia toto odporúčanie neprijíma.

Komisia nepovažuje za potrebné navrhnúť zmeny v nariadení o rozpočtových pravidlách týkajúce sa preskúmania sťažností.

V nariadení o rozpočtových pravidlách sa už stanovuje, že neúspešní uchádzači budú informovaní o príčinách a podrobných dôvodoch ich zamietnutia a že môžu požadovať ďalšie informácie v súlade s článkom 113 ods. 3 nariadenia o rozpočtových pravidlách a článkom 161 ods. 2 pravidiel uplatňovania. Takéto požiadavky podliehajú prísnej lehote: verejný obstarávateľ musí tieto informácie poskytnúť čo najskôr a v každom prípade do 15 dní od prijatia žiadosti.

Okrem toho vždy, keď sa úkon nepriaznivo ovplyvňujúci práva uchádzačov alebo záujemcov oznamuje hospodárskym subjektom v priebehu obstarávacieho konania (napríklad zamietnutie), takéto oznámenie sa bude vzťahovať na dostupné prostriedky nápravy (sťažnosť ombudsmana a súdne preskúmanie).

Pozri aj odpovede Komisie na body 78 a 79.

Odporúčanie 7

Komisia toto odporúčanie, ak sa jej to týka, čiastočne prijíma a vykoná ho podľa nižšie uvedeného postupu.

Vzhľadom na značnú administratívnu záťaž, ktorá by vyplynula zo zriadenia tohto monitorovacieho systému, posúdi Komisia rozsah, v akom dokáže TED eTendering poskytnúť nákladovo efektívny prístup k ďalším údajom o verejnom obstarávaní, pri zohľadnení účtovných rozpočtových obmedzení a obmedzení v oblasti ľudských zdrojov.

Odporúčanie 8

Komisia toto odporúčanie prijíma.

V súčasnosti je úrad OLAF v prechodnej fáze zdokonaľovania svojej kapacity v oblasti predkladania správ a analýz. Zavedenie nového systému správy obsahu úradu OLAF sa očakáva do júla 2016. Modul plánovaný pre štatistiku a správy bude k dispozícii v neskoršom vydaní v roku 2017. Úrad OLAF medzičasom preskúmava možnosti na zlepšenie používania súčasných nástrojov a možností na predkladanie správ.

Odporúčanie 9

Komisia v rozsahu, v akom sa jej to týka, prijíma toto odporúčanie pod podmienkou, že sa vykoná odborné posúdenie na základe potrieb a že sa nestane stálym procesom, pri ktorom by sa vyžadovali dodatočné rozpočtové a/alebo ľudské zdroje.

1http://ec.europa.eu/contracts_grants/contracts_sk.htm.

2http://ec.europa.eu/contracts_grants/contracts_sk.htm.

Odpovede Európskej centrálnej banky

50

ECB zastáva názor, že postup verejného obstarávania prebehol v súlade s pravidlami obstarávania ECB. ECB v tejto súvislosti uvádza, že použitie argumentácie o naliehavosti bolo správne, adekvátne a dôkladne odôvodnené. Udalosť, ktorá bola príčinou mimoriadnej naliehavosti, nebolo možné pripísať ECB, pričom medzi nepredvídateľným vývojom situácie a následnou naliehavosťou bola zrejmá príčinná súvislosť. Vzhľadom na mimoriadnu naliehavosť veci nebolo možné dodržať časové limity zrýchleného verejného výberového konania, ktoré si v praxi od odoslania oznámenia až po podpis zmluvy vyžaduje najmenej tri až štyri mesiace. Pri zvolenom postupe výberového konania s piatimi konkurenčnými ponukami bola pritom zákazka udelená a podpísaná do šiestich týždňov od dátumu odoslania oznámenia o výberovom konaní. Zvolený postup navyše zaručil náležitú úroveň konkurencie a výsledná zmluva pokrývala výlučne naplnenie okamžitých potrieb. ECB by taktiež chcela pripomenúť, že po potvrdení možnosti dlhodobejšej potreby príslušného druhu konzultačných služieb vypísala na ich obstaranie verejné výberové konanie.

Pripomienky ECB k niektorým odporúčaniam Európskeho dvora audítorov:

Odporúčanie 1

ECB s týmto odporúčaním v zásade súhlasí. ECB plánuje postupne zaviesť systém elektronického obstarávania v priebehu roka 2016. V tejto súvislosti ECB preskúma možnosti systematickejšieho, no naďalej efektívneho spôsobu merania účasti vo svojich verejných výberových konaniach, pokiaľ ide o počet prijatých žiadostí a ponúk.

Odporúčanie 3

ECB súhlasí s odporúčaním aktívnejšie využívať trhové konzultácie pred začatím formálneho procesu obstarávania s cieľom zhromaždiť údaje o situácii na trhu, uľahčiť zostavenie požiadaviek a v konečnom dôsledku tak zvýšiť hospodárnosť vynakladania finančných prostriedkov.

Odporúčanie 4

ECB s týmto odporúčaním v zásade súhlasí za predpokladu, že rozdelenie zákaziek bude z obchodného hľadiska, najmä pokiaľ ide o zmluvné plnenie a riadenie, účinné a efektívne. Rozdelenie zákaziek do častí nemožno považovať za účinné, ak by rozdelenie zmlúv, aj keď teoreticky realizovateľné, malo spôsobiť riziko, že zmluvné plnenie sa stane technicky príliš náročným alebo sa zníži hospodárnosť vynaložených prostriedkov, prípadne že by potreba koordinácie viacerých zmluvných dodávateľov ohrozila účinné riadenie a zmluvné plnenie.

Odporúčanie 5

Sekcia internetovej stránky ECB venovaná obstarávaniu umožňuje širokej verejnosti jednoduchý prístup k centrálnemu a jednotnému archívu (tzv. one-stop-shop) oznámení a publikácií ECB v oblasti obstarávania. ECB navyše plánuje počas roka 2016 postupne zaviesť systém elektronického obstarávania. ECB má tiež vlastné osobitné pravidlá obstarávania.

ECB preto s týmto odporúčaním čiastočne súhlasí, a to za predpokladu, že plánovaná internetová stránka bude jednoduchým a používateľsky prístupným informačným portálom, ktorý nebude znamenať dodatočnú záťaž. V prípade ECB by takýto portál jednoducho umožňoval prepojenie na sekciu internetovej stránky ECB venovanú obstarávaniu, ktorá obsahuje podrobné informácie o verejných obstarávaniach ECB. Predišlo by sa tak zbytočnej duplikácii a množeniu informácií a s tým spojenej neefektívnosti. Hospodárske subjekty so záujmom o účasť vo výberových konaniach ECB by naďalej s ECB komunikovali prostredníctvom jej internetovej stránky a zaužívaných komunikačných kanálov.

Vzhľadom na to, že databáza TED (Tenders Electronic Daily) predstavuje oficiálnu a centralizovanú online verziu Dodatku k Úradnému vestníku Európskej únie venovanú európskemu verejnému obstarávaniu, by tiež mohlo byť vhodné preskúmať možnosti vylepšenia databázy TED tak, aby poskytovala náležitý prehľad príležitostí pre záujemcov o účasť na výberových konaniach jednotlivých inštitúcií.

Odporúčanie 7

Viac informácií sa nachádza v odpovedi ECB na odporúčanie 5.

ECB s týmto odporúčaním čiastočne súhlasí, a to za predpokladu, že plánovaný archív bude jednoduchým nástrojom, ktorý nebude znamenať dodatočnú záťaž. V prípade ECB by verejný archív jednoducho umožňoval prepojenie na sekciu internetovej stránky ECB venovanú obstarávaniu, ktorá obsahuje relevantné informácie o činnosti ECB v oblasti obstarávania.

Odporúčanie 9

ECB súhlasí, že je potrebné uľahčovať a podporovať vzájomnú výmenu skúseností a osvedčených postupov. Nástroje, ktoré by boli pri plnení tohto cieľa najúčinnejšie, budú musieť byť predmetom ďalšieho skúmania.

ECB je napríklad členom aktívnej siete odborníkov na obstarávanie v rámci Európskeho systému centrálnych bánk, ktorá umožňuje štruktúrovanú výmenu osvedčených postupov v tejto oblasti.

Centrálny útvar ECB pre obstarávanie navyše v minulosti získal externé osvedčenie týkajúce sa optimálnych postupov obstarávania a v súčasnosti si toto osvedčenie obnovuje.

Odpovede európskeho ombudsmana

Európsky ombudsman je v súčasnosti jediným externým nejustičným orgánom zodpovedným za preskúmanie, ku ktorému majú prístup hospodárske subjekty, ktoré sa domnievajú, že sa s nimi nespravodlivo zaobchádzalo v rámci postupov verejného obstarávania organizovaných inštitúciami a orgánmi EÚ. Európsky ombudsman v prípade potreby vyšetruje takéto sťažnosti a adresuje odporúčania inštitúciám a orgánom. V článku 228 ZFEÚ a ani v štatúte ombudsmana¹ nie je stanovené odvolanie ani iný opravný prostriedok proti rozhodnutiam ombudsmana.

Odseky 85 – 87

Skutkové zistenia týkajúce sa európskeho ombudsmana v odsekoch 85, 86 a 87 sú presné a poskytujú pravdivý obraz o činnosti ombudsmana týkajúcej sa sťažností súvisiacich s verejným obstarávaním.

Ombudsmanka súhlasí s tým, že procesná požiadavka vyplývajúca z článku 2 ods. 4 štatútu európskeho ombudsmana naozaj môže obmedzovať rýchlu reakciu ombudsmana v prípade sťažnosti týkajúcej sa verejného obstarávania. Účinný interný mechanizmus sťažností však môže pomôcť zúžiť a objasniť záležitosti, ktoré je potrebné riešiť v prípade ich postúpenia ombudsmanovi.

Odporúčanie 6

Ombudsmanka víta odporúčanie Súdneho dvora, aby Komisia navrhla zmeny nariadenia EÚ o rozpočtových pravidlách s cieľom umožniť urýchlené preskúmanie sťažností na postupy verejného obstarávania a aby sa takéto preskúmanie uskutočnilo pred tým, ako sa hospodárske subjekty budú môcť obrátiť na ombudsmana alebo súdy EÚ. Verejnému záujmu o efektívnu a rýchlu správu by lepšie poslúžilo vytvorenie interného kontrolného mechanizmu dostupného pre uchádzačov, ktorí majú obavy v súvislosti s procesom verejného obstarávania. Ombudsmanka je toho názoru, že ak by inštitúcie, orgány, úrady a agentúry mali spoľahlivé interné mechanizmy preskúmania, procesné požiadavky článku 2.4 štatútu by boli splnené pred predložením akejkoľvek sťažnosti ombudsmanovi. Ak by bol samotný interný mechanizmus naozaj účinný, nebolo by potrebné predkladať sťažnosť ombudsmanovi.

V záujme úspešného pokračovania tejto práce by ombudsmanka chcela pri navrhovaní efektívneho mechanizmu podávania sťažností poskytnúť poradenstvo a pomoc vychádzajúce z našich bohatých skúseností.

1Rozhodnutie Európskeho parlamentu 94/262 z 9. marca 1994 o úprave a všeobecných podmienkach upravujúcich výkon funkcie ombudsmana (Ú. v. ES 1994, L 113/15).

QJ-AB-16-015-SK-E    ISSN 1977-5776

Pravidlá verejného obstarávania inštitúcií EÚ sú zväčša v súlade so všeobecnými právnymi predpismi EÚ o verejnom obstarávaní, v ktorých sa vyžaduje zadávať verejné zákazky na základe čo možno najširšej súťaže s cieľom maximalizovať hospodársku súťaž. Systémy riadenia a kontroly inštitúcií EÚ sú dôkladné a vo všeobecnosti zmierňujú riziko chýb. Zistili sme však, že inštitúcie EÚ môžu urobiť viac na uľahčenie prístupu hospodárskym subjektom (najmä malým a stredným podnikom) napríklad zjednodušením pravidiel v čo najväčšom rozsahu a odstránením zbytočných prekážok, ktoré sťažujú život potenciálnym uchádzačom, ktorí chcú zistiť príležitosti na verejné obstarávanie ponúkané inštitúciami EÚ.